(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΑ΄

Δευτέρα, 19 Φεβρουαρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το 2ο Γυμνάσιο Λάρισας, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Εθνικής Οικονομίας και Οικονομικών:
 i. με θέμα: «Τραπεζικές χρεώσεις στο IRIS - Άγνοια ή ψέμα της Κυβέρνησης;», σελ.
 ii. με θέμα: «Είναι αποδεκτή η απώλεια 40 δισεκατομμυρίων ευρώ από την πώληση μετοχών τραπεζών; Απεμπολούνται μερίσματα και επενδύσεις δισεκατομμυρίων ευρώ», σελ.
 iii. με θέμα: «Προβληματισμοί για την εφαρμογή λογισμικών Τεχνητής Νοημοσύνης στην ΑΑΔΕ», σελ.
 iv. με θέμα: «Δημιουργία Νομοθετικής Ρύθμισης για την αποστολή του market pass στους πληγέντες του Ν. Ροδόπης», σελ.
 β) Προς την Υπουργό Εσωτερικών με θέμα: «Να έχουν πρόσβαση σε ποιοτικό και φθηνό πόσιμο και τρεχούμενο νερό οι κάτοικοι της Ζακύνθου», σελ.
 γ) Προς τον Υπουργό Προστασίας του Πολίτη:
 i. με θέμα: «Οργάνωση του EUROPRIDE στην Θεσσαλονίκη», σελ.
 ii. με θέμα: «Εγκλωβισμένα ασθενοφόρα στην κίνηση λόγω έργων κατασκευής του Fly Over Θεσσαλονίκης», σελ.
 δ) Προς τον Υπουργό Υγείας:
 i. με θέμα: «Χωρίς καρδιολόγο το νοσοκομείο της Κω, καταρρέει το νοσοκομείο εξαιτίας της έλλειψης προσωπικού, δεν καλύπτονται πάνω από τις μισές οργανικές θέσεις», σελ.
 ii. με θέμα: «Οριακή κατάσταση στο Γενικό Νοσοκομείο Λαμίας, κινδυνεύει ακόμη και η ύπαρξη της Παιδιατρικής και της Μαιευτικής Κλινικής», σελ.
 ε) Προς τον Υπουργό Περιβάλλοντος και Ενέργειας:
 i. με θέμα: «Η νέα περιβαλλοντική καταστροφή στον Ασωπό ποταμό και ευρύτερα στην Ανατολική Αττική με την επίκληση της «βιώσιμης ανάπτυξης διά χωροθέτησης ΧΥΤΒΕΑ», σελ.
 ii. με θέμα: «Δραματική αύξηση αιωρούμενων σωματιδίων καταγράφεται σε περιοχές της Θεσσαλονίκης», σελ.
 στ) Προς τον Υπουργό Εργασίας και Κοινωνικής Ασφάλισης με θέμα: «Για την αναδρομική ένταξη ασφαλισμένων του πρώην Ταμείου Σύνταξης και Επικουρικής Ασφάλισης Προσωπικού Γεωργικών Συνεταιριστικών Οργανώσεων (ΤΣΕΑΠΓΣΟ) στον Κώδικα Βαρέων και Ανθυγιεινών Επαγγελμάτων (ΚΒΑΕ)», σελ.
 ζ) Προς τον Υπουργό Εθνικής Άμυνας:
 i. με θέμα: «Η απαξίωση των στρατιωτικών εργοστασίων και η ιδιωτικοποίηση του έργου τους», σελ.
 ii. με θέμα: «Η εμπλοκή της Ελλάδας στις επιθέσεις των ανταρτών Χούθι στην Ερυθρά Θάλασσα», σελ.

ΟΜΙΛΗΤΕΣ

Α. Επί διαδικαστικού θέματος:
 ΒΙΛΙΑΡΔΟΣ Β. , σελ.
 ΠΛΑΚΙΩΤΑΚΗΣ Ι. , σελ.

Β. Επί των επικαίρων ερωτήσεων:
 ΑΧΜΕΤ Ι. , σελ.
 ΓΕΡΟΥΛΑΝΟΣ Π. , σελ.
 ΓΕΩΡΓΙΑΔΗΣ Σ. , σελ.
 ΓΙΑΝΝΟΥΛΗΣ Χ. , σελ.
 ΈΞΑΡΧΟΣ Ν. , σελ.
 ΘΕΟΧΑΡΗΣ Θ. , σελ.
 ΚΑΖΑΜΙΑΣ Α. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΡΑΜΕΡΟΣ Γ. , σελ.
 ΚΕΡΑΜΕΩΣ Ν. , σελ.
 ΚΕΦΑΛΟΓΙΑΝΝΗΣ Ι. , σελ.
 ΛΙΒΑΝΙΟΣ Θ. , σελ.
 ΝΙΚΗΤΙΑΔΗΣ Γ. , σελ.
 ΝΙΚΟΛΑΚΟΠΟΥΛΟΣ Α. , σελ.
 ΝΟΤΟΠΟΥΛΟΥ Α. , σελ.
 ΠΑΠΑΝΑΣΤΑΣΗΣ Ν. , σελ.
 ΠΑΠΠΑΣ Ν. , σελ.
 ΠΑΠΠΑΣ Π. , σελ.
 ΣΑΡΑΚΙΩΤΗΣ Ι. , σελ.
 ΣΚΥΛΑΚΑΚΗΣ Θ. , σελ.
 ΤΣΑΚΛΟΓΛΟΥ Π. , σελ.
 ΤΣΙΡΩΝΗΣ Σ. , σελ.
 ΧΑΤΖΗΔΑΚΗΣ Κ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡA΄

Δευτέρα 19 Φεβρουαρίου 2024

Αθήνα, σήμερα στις 19 Φεβρουαρίου 2024, ημέρα Δευτέρα και ώρα 15.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **IΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής: Με την παρούσα σας ενημερώνουμε σχετικά με τη συζήτηση των επίκαιρων ερωτήσεων στο πλαίσιο του Κοινοβουλευτικού Ελέγχου τη Δευτέρα 19 Φεβρουαρίου 2024 ότι οι επίκαιρες ερωτήσεις που θα συζητηθούν είναι οι εξής: Οι υπ’ αριθμόν 683/5-2-2024 και 689/6-2-2024 επίκαιρες ερωτήσεις θα απαντηθούν από τον Υπουργό Εθνικής Οικονομίας και Οικονομικών κ. Κωνσταντίνο Χατζηδάκη.

Η υπ’ αριθμόν 697/8-2-2021 επίκαιρη ερώτηση θα απαντηθεί από την Υπουργό Εσωτερικών κ. Νίκη Κεραμέως.

Οι υπ’ αριθμόν 690/7-2-2024 και 696/8-2-2024 επίκαιρες ερωτήσεις θα απαντηθούν από τον Υπουργό Υγείας κ. Σπυρίδωνα - Άδωνι Γεωργιάδη.

Οι υπ’ αριθμόν 700/9-2-2024 και 710/12-2-2024 επίκαιρες ερωτήσεις θα απαντηθούν από τον Υπουργό Περιβάλλοντος και Ενέργειας κ. Θεόδωρο Σκυλακάκη.

Η υπ’ αριθμόν 711/12-2-2024 επίκαιρη ερώτηση θα απαντηθεί από τον Αναπληρωτή Υπουργό Εσωτερικών κ. Θεόδωρο Λιβάνιο.

Οι υπ’ αριθμόν 688/6-2-2024 και 709/12-2-2024 επίκαιρες ερωτήσεις θα απαντηθούν από τον Υφυπουργό Εθνικής Οικονομίας και Οικονομικών κ. Θεοχάρη Θεοχάρη.

Οι υπ’ αριθμόν 706/12-2-2024 και 713/12-2-2024 επίκαιρες ερωτήσεις θα απαντηθούν από τον Υφυπουργό Εθνικής Αμύνης κ. Ιωάννη Κεφαλογιάννη.

Οι υπ’ αριθμόν 687/6-2-2024 και 705/9-2-2024 επίκαιρες ερωτήσεις θα απαντηθούν από τον Υφυπουργό Προστασίας του Πολίτη κ. Ανδρέα Νικολακόπουλο.

Η υπ’ αριθμόν 708/12-2-2024 επίκαιρη ερώτηση θα απαντηθεί από τον Υφυπουργό Εργασίας και Κοινωνικής Ασφάλισης κ. Παναγιώτη Τσακλόγλου.

Παρακαλούμε, όπως προβείτε στις δέουσες ενέργειες, προκειμένου να ενημερωθούν τόσο ο Προεδρεύων στη διαδικασία, όσο και οι ερωτώντες Βουλευτές.

Θα ξεκινήσουμε τη συζήτηση με τη δεύτερη με αριθμό 689/6-2-2024 επίκαιρη ερώτηση πρώτου κύκλου του Βουλευτή Α΄ Αθηνών της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Παύλου Γερουλάνου προς τον Υπουργό Εθνικής Οικονομίας και Οικονομικών, με θέμα: «Τραπεζικές χρεώσεις στο IRIS - Άγνοια ή ψέμα της Κυβέρνησης;».

Ορίστε, κύριε Γερουλάνο, έχετε τον λόγο.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ, κύριε Πρόεδρε, καλησπέρα, κύριε Υπουργέ.

Στις 16 Σεπτεμβρίου 2023 σε ομιλία του στη Διεθνή Έκθεση Θεσσαλονίκης ο Πρωθυπουργός κ. Μητσοτάκης είχε διαφημίσει το σύστημα IRIS ως μέθοδο συναλλαγών χωρίς καμμία χρέωση, χωρίς καμμία τραπεζική προμήθεια. Λέει χαρακτηριστικά: «Η υπηρεσία IRIS είναι μια υπηρεσία η οποία υπάρχει, λειτουργεί σήμερα. Σας δίνει τη δυνατότητα να διακινείτε ποσά έως 500 ευρώ ημερησίως, χωρίς καμμία τραπεζική προμήθεια».

Την 1η Δεκεμβρίου του 2023, ο Υπουργός Εθνικής Οικονομίας και Οικονομικών, εσείς δηλαδή, κύριε Χατζηδάκη, στην ομιλία σας στη Βουλή απευθυνθήκατε στους ελεύθερους επαγγελματίες πάλι μιλώντας για το IRIS ως ένα σύστημα χωρίς προμήθειες. Λέγατε χαρακτηριστικά ότι «είναι ένα σύστημα διατραπεζικών συναλλαγών, χωρίς προμήθειες από το κινητό τηλέφωνο. Ο ένας συναλλάσσεται με τον άλλον μέχρι 500 ευρώ χωρίς να πληρώνουν προμήθειες. Ισχύει, λέτε, εδώ και μερικά χρόνια, λίγα χρόνια». Και συνεχίζετε ως εξής: «Εμείς λέμε ότι κάθε ελεύθερος επαγγελματίας θα πρέπει να έχει έναν επαγγελματικό λογαριασμό που να είναι διασυνδεδεμένος με αυτό το σύστημα, ώστε όποιος θέλει να συναλλάσσεται μαζί του χωρίς προμήθειες». Και συμπληρώνετε κιόλας: «Πάλι περίεργος είμαι να δω στις επιμέρους ψηφοφορίες τι θα κάνετε» εγκαλώντας εμάς.

Στην ίδια συνεδρίαση σειρά Βουλευτών της Νέας Δημοκρατίας που είχαν πιστέψει και εσάς και τον Πρωθυπουργό επαναλάμβαναν το ίδιο σαν χαλασμένοι δίσκοι: «Χωρίς χρεώσεις και προμήθειες από τράπεζα», Σπύρος Κουλκουδίνας.

«Απαλλαγή από το κόστος των τραπεζικών προμηθειών», Ζωή Ράπτη.

«Ελεύθεροι επαγγελματίες και αυτοαπασχολούμενοι μπορούν να δώσουν και να πάρουν χρήματα χωρίς προμήθεια, την τραπεζική προμήθεια που οι τράπεζες παίρνουν τώρα», Χρήστος Καπετάνος.

«Άμεση μεταφορά χρημάτων στους λογαριασμούς των δικαιούχων χωρίς προμήθειες και χρεώσεις για συναλλαγές ποσών έως 500 ευρώ», Αθανάσιος Καββαδάς.

«Τα χρήματα θα μεταφέρονται άμεσα στους επαγγελματικούς λογαριασμούς ελεύθερων επαγγελματιών και αυτοαπασχολουμένων χωρίς να υπόκεινται στις τραπεζικές προμήθειες και χρεώσεις», Απόστολος Βεσυρόπουλος.

Κάθε φορά δε που εμείς ως ΠΑΣΟΚ - Κίνημα Αλλαγής καταγγέλλαμε σε δημόσιες συζητήσεις την αδράνεια της Κυβέρνησης σε ό,τι αφορά τις υπερβολικές τραπεζικές χρεώσεις, όλα τα στελέχη της Κυβέρνησης μας έλεγαν «ναι, αλλά υπάρχει και το IRIS που δεν έχει τραπεζικές χρεώσεις». Μάλιστα, πρόσφατα κι εσείς στις 25 Ιανουαρίου 2024 διαφημίζατε το IRIS με ανάρτησή σας στα social media λέγοντας: «Έχετε ακούσει ποτέ το σύστημα IRIS; Είναι ένα σύστημα για συναλλαγές χωρίς τραπεζικές προμήθειες! Με το κινητό τηλέφωνο..».

Έτσι, λοιπόν, την ίδια στιγμή που όλη η Κυβέρνηση μιλάει για το IRIS ως ένα σύστημα χωρίς προμήθειες, οι τράπεζες ανακοινώνουν ότι θα βάλουν προμήθειες στους ελεύθερους επαγγελματίες και τους εμπόρους. Σύμφωνα, μάλιστα, με ένα άρθρο της «ΚΑΘΗΜΕΡΙΝΗΣ», η επιβάρυνση για τον ελεύθερο επαγγελματία μέσω της υπηρεσίας IRIS, όπως προκύπτει από τα νέα τιμολόγια που ανακοίνωσαν οι τράπεζες η μία μετά την άλλη, είναι μεταξύ 0,5% και 1% επί του τζίρου της συναλλαγής.

Το πολύ απλό ερώτημα που προκύπτει λοιπόν, κύριε Υπουργέ, είναι το εξής: Όταν εσείς λέγατε αυτά τα πράγματα εδώ στη Βουλή και όταν εγκαλούσατε εμάς για τις τραπεζικές χρεώσεις, δεν γνωρίζατε ότι θα μπουν αυτές οι χρεώσεις ή το γνωρίζατε και μας λέγατε «άλλα λόγια να αγαπιόμαστε»;

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο Υπουργός Εθνικής Οικονομίας και Οικονομικών κ. Κωνσταντίνος Χατζηδάκης.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κύριε Γερουλάνο, σας ευχαριστώ πολύ που κάνετε όλη αυτή τη γραμματική και συντακτική ανάλυση των δηλώσεων, όχι μόνο των δικών μου, αλλά και του Πρωθυπουργού. Όμως, όπως και να το μετρήσετε, προκύπτει ότι αυτά που λέγαμε ήταν και είναι ακριβή και δεύτερον, ότι το IRIS επίσης, όπως και να το μετρήσετε, είναι το πιο ωφέλιμο εργαλείο που υπάρχει αυτή την ώρα για πολίτες, αλλά και για επαγγελματίες.

Θα γίνω, όμως, πιο συγκεκριμένος. Πράγματι ο Πρωθυπουργός στις 16 Σεπτεμβρίου στη Διεθνή Έκθεση Θεσσαλονίκης λέει: «Η υπηρεσία IRIS είναι μια υπηρεσία η οποία υπάρχει, λειτουργεί σήμερα και δίνει τη δυνατότητα να διακινείτε ποσά έως 500 ευρώ ημερησίως χωρίς καμμία τραπεζική προμήθεια».

Εγώ την 1η Δεκεμβρίου του 2023 έλεγα -και σας διαβάζω από τα επίσημα Πρακτικά- στη Βουλή το εξής: «Τι είναι το σύστημα IRIS; Είναι ένα σύστημα διατραπεζικών συναλλαγών, χωρίς προμήθειες από το κινητό. Ο ένας συναλλάσσεται με τον άλλον…» - δηλαδή οι πολίτες- «…μέχρι 500 ευρώ, χωρίς να πληρώνουν προμήθειες.». Αυτό ισχύει. Αν εσείς από το κινητό σας τηλέφωνο κάνετε συναλλαγές με έναν φίλο σας με το σύστημα IRIS -και γίνονται εκατοντάδες χιλιάδες τέτοιες συναλλαγές- είναι χωρίς προμήθεια.

Η δική μου ερώτηση τώρα από αυτή τη θέση προς εσάς είναι η εξής: Το αμφισβητείτε; Αμφισβητείτε ότι όταν δύο πολίτες κάνουν συναλλαγές μεταξύ τους μέσω του κινητού τους τηλεφώνου δεν πληρώνουν; Εσείς πιστεύετε ότι πληρώνουν; Να το εξηγήσουμε αυτό και να το ξεκαθαρίσουμε για να φύγει από τη μέση.

Και μετά, στο κινητό τηλέφωνο πράγματι έκανα την ανάρτηση στην οποία αναφερθήκατε και στην οποία ανάρτηση λέω τα εξής: «Εμείς λέμε ότι κάθε ελεύθερος επαγγελματίας πρέπει να έχει έναν επαγγελματικό λογαριασμό που να είναι διασυνδεδεμένος με αυτό το σύστημα…» -το νομοθετήσουμε αυτό- «…ώστε όποιος θέλει να συναλλάσσεται μαζί του χωρίς προμήθειες.». Άρα από την αρχή μιλήσαμε για τον λήπτη της υπηρεσίας, το ευρύ κοινό που θα μπορεί να επιλέγει πληρωμή μέσω τράπεζας με το IRIS και να κάνει πληρωμή χωρίς προμήθειες.

Τι δεν καταλαβαίνετε, λοιπόν; Όταν συναλλάσσονται δύο πολίτες μεταξύ τους με το σύστημα IRIS για 500 ευρώ και κάτω, δεν πληρώνει ούτε ο ένας ούτε ο άλλος προμήθεια. Όταν υπάρχει συναλλαγή με κάποιον έμπορο, με κάποιον ελεύθερο επαγγελματία -που τους υποχρεώσαμε να έχουν όλοι και το σύστημα IRIS ως μέθοδος συναλλαγής- ο πολίτης δεν πληρώνει προμήθειες -το επαναλαμβάνω, δεν πληρώνει προμήθειες!- και ο άλλος, ο ελεύθερος επαγγελματίας, πληρώνει στην τράπεζα, ανάλογα με την πολιτική της τράπεζας, μια κάποια μικρή ή μικρότερη προμήθεια και αυτό είναι όλο. Δεν παραπλανήσαμε κανέναν.

Επίσης σημειώνω και μπορεί ο καθένας εδώ πέρα να επιβεβαιώσει ή να διαψεύσει και εμένα και εσάς- ότι σήμερα που μιλάμε και τους προηγούμενους μήνες, τα υπόλοιπα συστήματα συναλλαγών ήταν και για τους ελεύθερους επαγγελματίες ακριβότερα από το IRIS.

Επομένως, τι προσφέρει η σημερινή συζήτηση; Σε μένα, τουλάχιστον, προσφέρει τη δυνατότητα να επαναλάβω τα ίδια και να σημειώσω ότι το IRIS σήμερα είναι μια φθηνότερη υπηρεσία.

Κι εσείς νομίζω, κύριε Γερουλάνο, επιμένοντας σε αυτή την ερώτηση που ίσως από κακή πληροφόρηση σας ήρθε ως θέμα για να το καταγγείλετε, το μόνο που κάνετε, αν επιμένετε, είναι ότι δημιουργείτε κάποιες αμφιβολίες για ένα σύστημα το οποίο είναι όπως το περιέγραψα, χωρίς προμήθειες από πολίτη σε πολίτη, χωρίς προμήθεια για τον πολίτη όταν συναλλάσσεται με κάποιον επαγγελματία έμπορο ή οτιδήποτε και με τις χαμηλότερες προμήθειες από την πλευρά των εμπόρων και των ελεύθερων επαγγελματιών. Τι θα πούμε, δηλαδή, σε αυτούς τους ανθρώπους; Θα τους πούμε «Μην πηγαίνετε με το IRIS. Πηγαίνετε με τα ακριβότερα συστήματα»; Εγώ δεν το λέω. Πείτε το εσείς.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο κ. Γερουλάνος για τη δευτερολογία του.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ, κύριε Πρόεδρε.

Κύριε Υπουργέ, ακόμη και από την απάντησή σας είναι πολύ ξεκάθαρο, τουλάχιστον σε μένα, ότι σε ό,τι αφορά τις χρεώσεις στο σύστημα IRIS η Κυβέρνηση πιάνεται με τη γίδα στην πλάτη και θα εξηγήσω γιατί. Θυμόσαστε πότε πρωτομιλήσαμε για το IRIS; Για το IRIS χωρίς χρεώσεις μιλήσαμε όταν εμείς σας προτείναμε να βάλετε όριο στις χρεώσεις που χρεώνουν οι τράπεζες για τα POS. Είχαμε πει, λοιπόν, ότι εφ’ όσον στέλνετε χιλιάδες επαγγελματίες, πολίτες της χώρας, πακέτο στις τράπεζες ως πελάτες, το πιο δίκαιο πράγμα να κάνετε είναι να βάλετε ένα όριο στο πώς μπορούν οι τράπεζες να εκμεταλλευτούν την υποχρεωτικότητα που εσείς τους κάνατε δώρο, των τραπεζών εννοώ.

Από εκεί ξεκινά η συζήτησή μας. Δεν το θυμάστε ή κάνετε πως δεν το θυμάστε;

Εκεί, λοιπόν, τι λέγατε; Δεν χρειάζεται. Γιατί δεν χρειάζεται; Για δύο λόγους. Πρώτον, λέτε ότι αυτά τα θέματα τα λύνει ο ανταγωνισμός. Και το δεύτερο που λέτε είναι «Υπάρχει και το IRIS χωρίς καμμία χρέωση».

Πρώτο ερώτημα, κύριε Υπουργέ: Ποιος ανταγωνισμός; Μέχρι και ο κ. Στουρνάρας διατείνεται ότι η ανταγωνιστικότητα των ελληνικών τραπεζών πάσχει από το γεγονός ότι δεν υπάρχει ο ανταγωνισμός ο οποίος θα έπρεπε να υπάρχει στο τραπεζικό σύστημα. Δηλαδή, ο κεντρικός τραπεζίτης λέει ότι ο ανταγωνισμός είναι προβληματικός και ο Υπουργός λέει ότι ο ανταγωνισμός δεν είναι προβληματικός; Το να γινόταν το ανάποδο, να το καταλάβω, αλλά αυτό που συμβαίνει τώρα να υπερασπίζεστε εσείς κάτι που ούτε ο κ. Στουρνάρας διατείνεται, είναι πρωτοφανές.

Και για ποιες τράπεζες μιλούμε; Μιλούμε για τις τράπεζες με το μεγαλύτερο «spread» επιτοκίων μεταξύ χορηγήσεων και καταθέσεων. Και τι έκαναν οι τράπεζες μόλις κάνατε το IRIS υποχρεωτικό; Έβαλαν χρεώσεις. Και σε ποιους έβαλαν χρεώσεις; Όχι τότε που τα λέγατε αυτά, αλλά αμέσως μετά. Τις έβαλαν στους ελεύθερους επαγγελματίες και τους μικρομεσαίους.

Το πρόβλημά σας είναι ότι δεν πιαστήκατε σήμερα με τη γίδα στην πλάτη, κύριε Υπουργέ. Αυτό έγινε εξόφθαλμο, όταν βγήκε το άρθρο της «ΚΑΘΗΜΕΡΙΝΗΣ» και εμείς σας κάναμε την ερώτησή μας. Και γιατί το λέω αυτό; Διότι αντί να πείτε το πιο φυσιολογικό πράγμα που θα μπορούσε να πει ένας Υπουργός, δηλαδή «Ευχαριστούμε, κύριε συνάδελφε. Πάμε να δούμε τι γίνεται» και να εγκαλέσετε τις τράπεζες οι οποίες βγάζουν και εσάς και τον Πρωθυπουργό ψεύτες, τα βάζετε μαζί μου. Και μάλιστα, όχι εσείς, αλλά κύκλοι του Υπουργείου τα βάζουν μαζί μου. Και όχι τώρα που είμαστε εδώ φάτσα-φάτσα, αλλά με ανακοίνωσή σας, με ανακοίνωση κύκλων του Υπουργείου. Τόσο έτσουξε η ερώτησή μου που βάλατε κύκλους να απαντήσουν σε μένα;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και μετά τι κάνατε; Στείλατε τον κ. Θεοχάρη σε άσχετο θέμα να μιλήσει υποτιμητικά στη συνάδελφό μου, την κ. Βατσινά, αντί να απαντήσετε σε μένα. Θαρραλέος ο Θεοχάρης! Τι να πω; Δεν ντράπηκε;

Κύριε Υπουργέ, κακά τα ψέματα, μόνο όσοι πιάνονται με τη γίδα στην πλάτη συμπεριφέρονται με αυτόν τον τρόπο. Μόνο όσοι έχουν ταχθεί με τις τράπεζες συμπεριφέρονται έτσι σε κοινοβουλευτικό έλεγχο.

Άρα ποια είναι η αλήθεια; Οι τράπεζες σας κάνουν ό,τι θέλουν. Ό,τι θέλουν! Έκαστος, λοιπόν, εφ’ ω ετάχθη. Εσείς με τις τράπεζες, κι εμείς με αυτό που θεωρούμε δίκαιο. Και τι είναι δίκαιο; Το δίκαιο είναι όταν κάνετε κάτι υποχρεωτικό, όταν στέλνετε χιλιάδες ανθρώπους πακέτο σαν πελάτες στις τράπεζες, να μπει ένα όριο στις χρεώσεις που αυτές χρεώνουν.

Εμείς, λοιπόν, σας λέμε το εξής: Κάντε τη δουλειά σας, κύριε Υπουργέ. Βοηθήστε τους μικρομεσαίους να είναι ανταγωνιστικοί, αντί να κουβαλάνε όλες αυτές τις χρεώσεις από τις τράπεζες. Μειώστε τις χρεώσεις στις τραπεζικές συναλλαγές, όταν αυτές οι συναλλαγές είναι υποχρεωτικές από εσάς και, επιτέλους, μηδενίστε τις χρεώσεις του IRIS, όπως δεσμευτήκατε. Επιτέλους, σταματήστε να θεωρείτε ότι εγώ είμαι το πρόβλημά σας που ρίχνω φως στο θέμα, αντί για τις τράπεζες που σας βγάλανε κι εσάς και τον Πρωθυπουργό ψεύτη.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο Υπουργός κ. Χατζηδάκης.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κύριε Γερουλάνο, δεν σας έχω αισθανθεί ποτέ μέχρι σήμερα ως πρόβλημά μου.

**ΠΑΥΛΟΣ ΓΕΡΟΥΛΑΝΟΣ:** Τότε θα ήμουν εκ των κύκλου του Υπουργείου σας.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Τώρα, αν εσείς το πιστέψατε ότι είστε το πρόβλημά μου, είναι λάθος εκτίμηση για το πώς εγώ αντιλαμβάνομαι την παρουσία σας.

Εν πάση περιπτώσει, εκείνο το οποίο εγώ θέλω να σημειώσω με έκπληξη, με βάση αυτά τα οποία εσείς ο ίδιος είπατε, είναι ότι κάνετε μια ερώτηση για ένα τραπεζικό μέσο συναλλαγών όπου βασικά δεν υπάρχουν σίγουρα προμήθειες μεταξύ δύο συναλλασσόμενων πολιτών, δεν υπάρχουν προμήθειες για πολίτη που συναλλάσσεται με επαγγελματία και υπάρχει μία φτηνή προμήθεια, χαμηλή προμήθεια για τον επαγγελματία.

Αν μου κάνατε ερώτηση για όλες τις υπόλοιπες συναλλαγές, θα πω ότι το καταλαβαίνω, αντιπολιτευόμενος Βουλευτής είναι και έχει κάθε δικαίωμα να θέσει το ζήτημα. Όμως, από όλα τα θέματα που αφορούν τις τράπεζες, μου κάνατε ερώτηση για έναν τομέα που έχει ή καθόλου προμήθειες ή τις μικρότερες πάντως προμήθειες και μόνο για τους επαγγελματίες. Αυτό, αν ήμουν σύμβουλός σας, δεν θα σας συμβούλευα να το κάνετε.

**ΠΑΥΛΟΣ ΓΕΡΟΥΛΑΝΟΣ:** Δεν θα ήσασταν.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Εν πάση περιπτώσει, δεν είμαι. Εσείς αποφασίσατε να το κάνετε, δικαίωμά σας. Είναι δικαίωμά μου και εμένα να σημειώνω την κατάπληξή μου για το ότι επιμένετε σε αυτό το θέμα. Δεν καταλαβαίνω γιατί επιμένετε και δεν καταλαβαίνω γιατί σας πειράζει που καταστήσαμε το σύστημα υποχρεωτικό για τους επαγγελματίες, έτσι ώστε όποιος πολίτης θέλει να συναλλάσσεται μαζί τους με αυτό το σύστημα να μην πληρώνει προμήθειες. Γιατί, δηλαδή, είναι τόσο ενοχλητικό; Να ενοχληθούν όσοι έχουν τα άλλα μέσα συναλλαγών και τα χρησιμοποιούν, δηλαδή οι εταιρείες που δεν προχωρούν μέσω του IRIS αλλά έχουν δικούς τους μηχανισμούς, αυτό να το καταλάβω, αλλά να ενοχληθείτε εσείς και το ΠΑΣΟΚ, αυτό με ξεπερνάει. Οι ανταγωνιστές του συστήματος -ή όποιου άλλου συστήματος υπάρξει γιατί δεν είναι μονοπώλιο το σύστημα IRIS- να ενοχληθούν απόλυτα θα το καταλάβαινα. Όμως, να ενοχληθεί οποιοσδήποτε άλλος, πραγματικά ξεπερνάει τη φαντασία μου.

Εν πάση περιπτώσει, σας απέδειξα ότι οι πολίτες δεν πληρώνουν για τις μεταξύ τους συναλλαγές μέχρι 500 ευρώ, αλλά ούτε και για συναλλαγές με εμπόρους. Επίσης, και ο πιο κακόπιστος δεν μπορεί να αμφισβητήσει ότι το σύστημα αυτό είναι βολικό και χρήσιμο για τους πολίτες, οι οποίοι μάλιστα το μαθαίνουν όλο και περισσότερο, ιδιαίτερα οι νέοι. Τα στοιχεία ήδη από τον Δεκέμβριο επιβεβαιώνουν το όφελος και τη δημοφιλία αυτού του συστήματος. Οι χρήστες του IRIS ήδη ανέρχονταν σε δύο εκατομμύρια διακόσιες χιλιάδες πολίτες και οι συναλλαγές τους έχουν αύξηση κατά σχεδόν 300% σε σχέση με το προηγούμενο έτος. Αν ήταν τόσο κακό το σύστημα, τι είδους ομαδικός μαζοχισμός είναι αυτός που έχουμε αύξηση κατά 300% στη χρήση του συστήματος μέσα σε έναν χρόνο;

Επίσης, επισημαίνω ότι και για τους ίδιους τους επαγγελματίες συγκριτικά με τις χρεώσεις που πληρώνουν σε άλλα συστήματα οι χρεώσεις που πληρώνουν στο IRIS είναι χαμηλότερες. Δεν πειράζει. Πάντοτε στον κοινοβουλευτικό έλεγχο μπορεί κανείς να εκπλήσσεται και εγώ σήμερα εξεπλάγην με αυτήn την ερώτηση. Σας ευχαριστώ πάντως που μου δώσατε τη δυνατότητα να διευκρινίσω μερικά κρίσιμα ζητήματα και σε εσάς και στο ευρύ κοινό.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Συνεχίζουμε με την πρώτη με αριθμό 683/5-2-2024 επίκαιρη ερώτηση πρώτου κύκλου του Βουλευτή Β3΄ Νοτίου Τομέα Αθηνών της Κοινοβουλευτικής Ομάδας ΣΥΡΙΖΑ - Προοδευτική Συμμαχία κ. Νικολάου Παππά προς τον Υπουργό Εθνικής Οικονομίας και Οικονομικών με θέμα: «Είναι αποδεκτή η απώλεια 40 δισεκατομμυρίων ευρώ από την πώληση μετοχών τραπεζών; Απεμπολούνται μερίσματα και επενδύσεις δισεκατομμυρίων ευρώ».

Κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ:** Ευχαριστώ πάρα πολύ, κύριε Πρόεδρε.

Κύριε Υπουργέ, επιτρέψτε μου σε σχέση και με την προηγούμενη ερώτηση, ένα σχόλιο. Δοκιμάστε αν έχετε μια προπληρωμένη κάρτα σε μία τράπεζα να μεταφέρετε λεφτά από τον λογαριασμό σας στην προπληρωμένη κάρτα. Θα σας χρεώσει.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Στον κ. Γερουλάνο να τα πείτε αυτά.

**ΝΙΚΟΛΑΟΣ ΠΑΠΠΑΣ:** Άκουσα πάρα πολύ καλά τι είπατε. Διευκρινίσατε ότι δεν υπάρχουν χρεώσεις, εκτός αν είσαι ελεύθερος επαγγελματίας. Ευχαριστούμε πάρα πολύ. Καταλάβαμε όλες οι πτέρυγες της Αντιπολίτευσης ακριβώς τι σημαίνει το δωρεάν.

Πάμε τώρα στο θέμα της ερώτησης. Έχουμε εδώ και τρεις και πλέον μήνες, κύριε Υπουργέ, ζητήσει τη σύγκληση της Επιτροπής Οικονομικών Υποθέσεων και της Επιτροπής Παραγωγής και Εμπορίου για το ζήτημα της αποεπένδυσης του δημοσίου από τις τράπεζες. Ήρθε στο φως μια μελέτη του ΚΕΠΕ, της οποίας την εγκυρότητα δεν γνωρίζω αν σήμερα θα αμφισβητήσετε, που λέει ότι το δημόσιο χάνει 40 δισεκατομμύρια ευρώ από αυτή την κίνηση.

Γεια σας, κύριε Θεοχάρη. Είχε έρθει ο κ. Θεοχάρης στην προηγούμενη. Χαίρομαι που είστε εσείς, κύριε Χατζηδάκη.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):**  …(Δεν ακούστηκε)

**ΝΙΚΟΛΑΟΣ ΠΑΠΠΑΣ:** Βεβαίως, γιατί η ερώτηση ήταν προς εσάς.

Έχουμε, λοιπόν, την απώλεια 40 δισεκατομμυρίων με βάση τη μελέτη του ΚΕΠΕ. Εσείς πουλήσατε, κύριε Χατζηδάκη, μετοχές τραπεζών. Όλες οι τράπεζες στον χρόνο που μας πέρασε έχουν καταγράψει καθεμία ξεχωριστά κέρδη πάνω από 1 δισεκατομμύριο ευρώ. Το δημόσιο δυνητικά θα μπορούσε να περιμένει πάνω από 750 εκατομμύρια ευρώ μέρισμα. Ας υποθέσουμε ότι είμαι και εγώ ένας οπαδός των ιδιωτικοποιήσεων. Ο στενά οικονομικός λόγος για τον οποίον αυτή τη στιγμή επιλέγει το δημόσιο να φύγει, με συγχωρείτε πάρα πολύ δεν μπορεί να θεμελιωθεί εάν υπάρχουν οι προσδοκίες αυτών των μερισμάτων και αυτών των κερδών.

Και να σας πω και κάτι άλλο. Ας υποθέσουμε επίσης ότι είμαι και εγώ ως ερωτών Βουλευτής φανατικός των ιδιωτικοποιήσεων. Εάν πουλάγατε σήμερα τις μετοχές που έχετε πουλήσει από τις τράπεζες, θα έβγαζε το δημόσιο μισό δισεκατομμύριο παραπάνω με βάση τις τρέχουσες αποτιμήσεις. Αυτή είναι η πικρή αλήθεια.

Σήμερα, κύριε Υπουργέ, επειδή διαβάζω και τις διαρροές και τις απαντήσεις που δώσατε σε μια γραπτή ερώτηση, πρέπει να κάνετε καθαρά κάποια πράγματα:

Το πρώτο: Θα ήθελα ειλικρινά και ανθρώπινα να μου δώσετε μία ημερομηνία για τη συνεδρίαση της Επιτροπής Παραγωγής και Εμπορίου και της Επιτροπής Οικονομικών Υποθέσεων με την παρουσία του ΤΧΣ. Έχω απευθυνθεί και στο Προεδρείο. Ελπίζω να μην δηλώσετε αναρμόδιος. Θα στενοχωρηθώ. Ελπίζω πραγματικά. Το Προεδρείο της Βουλής αναζητά διαθέσιμη ημερομηνία και για τη δική σας παρουσία και για το ΤΧΣ. Δώστε μου, λοιπόν, μία ημερομηνία για τη συγκεκριμένη συνεδρίαση για να γίνουνε σοφότεροι.

Διευκρινίστε επίσης και το εξής: Άκουσα και τον κ. Μητσοτάκη και εσάς κατά τη συζήτηση του προϋπολογισμού να λέτε ότι στις τράπεζες είχαμε κάτι χρωστούμενα από το PSI και άρα αυτά πρέπει τώρα να τα συμψηφίσουμε και δεν υπάρχει απώλεια για το δημόσιο. Με συγχωρείτε, αλλά εδώ είμαστε σε άλλο ένα επεισόδιο, στο οποίο πραγματικά προσπαθούμε να καταλάβουμε ποια είναι η θέση και αφήγηση της Νέας Δημοκρατίας για τα τεκταινόμενα των τελευταίων ετών. Ο κ. Σαμαράς την περασμένη δεκαετία πάρα πολλές φορές μάς είχε πει ότι με το PSI έγινε κούρεμα χρέους. Και έρχεστε εσείς, κύριε Χατζηδάκη, τώρα να μας πείτε: «Όχι, δεν ήταν κούρεμα, είχαμε κάτι χρωστούμενα τα οποία είναι 38 - 39 δισεκατομμύρια και άρα μην περιμένετε από εκεί κάτι. Τα συμψηφίζουμε. Ίσα βάρκα, ίσα νερά είμαστε». Αυτή ήταν η απάντησή σας.

Άρα δύο συγκεκριμένες απαντήσεις: Πώς δικαιολογείται αυτή η απώλεια; Αμφισβητείτε αυτά που λέει το ΚΕΠΕ; Και επιτέλους δώστε και αυτή την ημερομηνία να γίνουμε και εμείς λίγο σοφότεροι όσον αφορά τα κριτήρια με τα οποία λήφθηκαν αυτές οι αποφάσεις.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο Υπουργός Οικονομικών ο κ. Χατζηδάκης.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):**  Κύριε Παππά, είχα την εντύπωση πως είχατε αντιληφθεί ότι σας απάντησα δύο φορές, όχι μία -μία φορά στο νομοσχέδιο για τα δάνεια και τις τράπεζες και άλλη μια φορά στη συζήτηση για τον προϋπολογισμό- γι’ αυτό το συγκεκριμένο θέμα. Αυτός ήταν και ένας λόγος που δεν ήρθα τρίτη φορά, διότι πολύ απλά θα έλεγα, όπως και σήμερα θα πω, τα ίδια. Δεν έχει αλλάξει κάτι από τον Δεκέμβριο μέχρι σήμερα στο συγκεκριμένο θέμα και επίσης από τον Δεκέμβριο σημείωσα ότι εγώ είμαι ανοιχτός όποτε θέλετε να κληθεί το Ταμείο Χρηματοπιστωτικής Σταθερότητας, η Τράπεζα της Ελλάδος, όποιος άλλος νομίζετε, να γίνει μια συζήτηση στην Επιτροπή Οικονομικών, να είμαστε και εμείς από το Υπουργείο και να συζητήσουμε. Το έχω πει, είναι καταγεγραμμένο στα πρακτικά.

**ΝΙΚΟΛΑΟΣ ΠΑΠΠΑΣ:** Πείτε ημερομηνία όμως, όχι να λέμε «είμαστε διαθέσιμοι».

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Ναι, αλλά δεν είμαι εγώ η Βουλή. Εγώ δηλώνω και σήμερα τη διαθεσιμότητά μου, στον βαθμό που δεν είμαι στο εξωτερικό, να έρθω και να συζητήσουμε όποτε θέλετε.

Ακούστε, λοιπόν, ξανά πώς έχουν τα στοιχεία και θα σας απαντήσω και για τον χρονισμό των επιλογών. Ξεκινάω με αυτό και αν δεν προλάβουμε συνεχίζουμε και στη δευτερολογία.

Για τη διάσωση των συστημικών τραπεζών το δημόσιο έχει καταβάλει 30,9 δισεκατομμύρια ευρώ. Ποιο είναι το όφελος; Ας δούμε ποιο είναι το λογιστικό όφελος: Πρώτα απ’ όλα έχουμε το PSI. Θέλω να απευθυνθώ στην κοινή λογική. Έγινε πράγματι το κούρεμα. Το δημόσιο ήταν να γυρίσει στις τράπεζες σχεδόν 60 δισεκατομμύρια. Γύρισε λόγω του PSI πίσω στις τράπεζες τα μισά. Είναι όφελος ή δεν είναι για το δημόσιο; Είναι συνδεδεμένο το PSI με την όλη διαδικασία της ανακεφαλαιοποίησης των τραπεζών και με την κρίση την τραπεζική κ.λπ.;

Επομένως, αυτό που λέω εγώ είναι ότι από κει δεν βρίσκω κάπου να υπάρχει κάποια αντίφαση με αυτά που είπε ο κ. Σαμαράς. Υπάρχει αμέσως ένα όφελος 28,2 δισεκατομμύρια ευρώ. Επίσης το ελληνικό δημόσιο εισέπραξε 3,8 δισεκατομμύρια ευρώ από τις τέσσερις συστημικές τράπεζες από την εξαγορά των μετατρέψιμων ομολογιών, αυτά που είναι γνωστά ως CoCos, αθροιστικά 32 δισεκατομμύρια ευρώ ως εδώ, δηλαδή ήδη παραπάνω από αυτά που έδωσε. Προσθέστε και περίπου 1,5 δισεκατομμύριο ευρώ από τις επενδύσεις έως σήμερα, όχι από αυτές που θα γίνουν από εδώ και πέρα. Άρα δώσαμε 30,9 δισεκατομμύρια ευρώ, κερδίσαμε 33,5 δισεκατομμύρια ευρώ. Συνεπώς το δημόσιο έχει όφελος 2,6 δισεκατομμύρια ευρώ. Και δεν λογαριάζω σε αυτά το συνολικότερο όφελος από τη διαδικασία που ακολουθήθηκε.

Τι εννοώ; Εννοώ πάρα πολύ απλά ότι αν δεν γίνονταν όσα έγιναν στις τράπεζες δεν θα διασώζονταν οι καταθέσεις των Ελλήνων που ήταν σχεδόν δεκαπλάσιες από το ποσό το οποίο κατέβαλε το δημόσιο για να διασώσει τις τράπεζες. Δεν θα προστατεύονταν ελληνικές επιχειρήσεις και νοικοκυριά από μια συνολικότερη κατάρρευση και κρίση. Και επίσης δεν λογαριάζω σε αυτό τον υπολογισμό τα μερίσματα που εισέπραξε από την Τράπεζα της Ελλάδος το δημόσιο τα οποία ήταν κέρδη της Τράπεζας της Ελλάδος κατά μείζονα λόγο από την παροχή έκτακτης ενίσχυσης ρευστότητας στο τραπεζικό σύστημα μέσω του ELA. Επομένως εδώ το όφελος είναι πολύ μεγαλύτερο στην πραγματικότητα από τα 2,6 δισεκατομμύρια που φαίνεται να είναι με μία πρώτη εκτίμηση το λογιστικό όφελος. Και πραγματικά διερωτώμαι γιατί επιμένετε.

Βεβαίως έχετε αυτή την έκθεση ενός μελετητή από το ΚΕΠΕ, που λυπάμαι να πω ότι βλέπει το δέντρο και χάνει το δάσος, διότι αγνοεί όλα τα στοιχεία τα οποία εγώ σημείωσα και τα οποία συνδέονται με το δημόσιο ταμείο. Συγκρίνει ένα συγκεκριμένο στοιχείο και από αυτό προσπαθεί να βγάλει συμπεράσματα και εσείς έχετε πέσει θύμα ενός μελετητή ο οποίος, λυπάμαι να πω, δεν έχει κάνει την απαιτούμενη προσέγγιση. Όταν θα γίνει συζήτηση και θα έρθει εδώ η Τράπεζα της Ελλάδος και το ΤΧΣ, θα δείτε και τις εκτιμήσεις και από εκείνη την πλευρά.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο κ. Παππάς για τη δευτερολογία του.

**ΝΙΚΟΛΑΟΣ ΠΑΠΠΑΣ:** Ευχαριστώ, κύριε Πρόεδρε.

Κατ’ αρχάς να πω ότι εκπλήσσομαι που ενημερώθηκα τώρα ότι στην προηγούμενη περίσταση της ερώτησης δεν ήρθατε επειδή θα λέγατε τα ίδια. Προφανώς το διαπιστώσατε το ίδιο πρωί, διότι τότε ενημερωθήκαμε εμείς ότι θα είχατε αντικατάσταση από τον κ. Θεοχάρη. Με λυπεί αυτή η απάντηση, οφείλω να ομολογήσω.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Δεν είπα τα ίδια σήμερα;

**ΝΙΚΟΛΑΟΣ ΠΑΠΠΑΣ:** Το είπατε, αλλά το διαπιστώσατε, λέω, την προηγούμενη, το ίδιο πρωί, ότι απλώς θα επαναλαμβάνατε τον εαυτό σας. Αυτό λέω ότι με εκπλήσσει και με λυπεί. Εν πάση περιπτώσει.

Θέλω, κύριε Πρόεδρε, κύριε Πλακιωτάκη, με έμφαση να υπογραμμίσω τη διαθεσιμότητα του Υπουργού και να μπει κατά προτεραιότητα αυτή η ειδική συνεδρίαση, διότι εδώ πρόκειται για 40 δισεκατομμύρια του Έλληνα φορολογούμενου. Ο κ. Χατζηδάκης στην απάντησή του το μόνο που δεν μας είπε είναι ότι πρέπει να ευγνωμονούμε τις τράπεζες και για τον ELA, ο οποίος είναι μια ειδική υπηρεσία ρευστότητας. Δεν πρέπει να πληρώνουν οι τράπεζες;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Δεν έπρεπε να λογαριάζεται αυτό;

**ΝΙΚΟΛΑΟΣ ΠΑΠΠΑΣ:** Τι να λογαριάζεται; Υπηρεσία αγοράζουν, κύριε Χατζηδάκη. Με συγχωρείτε, τσάμπα; Τσάμπα θα δίνονταν; Θα δίνονταν τσάμπα; Μα δεν ξέρω. Σας άκουσα να απαριθμείτε λόγους για τους οποίους σχεδόν πρέπει να τις ευγνωμονούμε. Ακόμα και τη ρευστότητα για τις μικρομεσαίες επιχειρήσεις που πήραν από την Ευρωπαϊκή Κεντρική Τράπεζα με το πρόγραμμα «TLTRO», πήραν 50 δισεκατομμύρια και τα «κλωσάγανε», κατά το κοινώς λεγόμενο, με αρνητικό επιτόκιο 500 εκατομμύρια στην τσέπη, χωρίς να δουν χρηματοδότηση οι μικρομεσαίες επιχειρήσεις.

Πρέπει να αντιστραφεί η πραγματικότητα, πρέπει να το καταλάβετε. Έχετε καταντήσει την ελληνική οικονομία τραπεζοκεντρική, μια οικονομία που υπηρετεί τις τράπεζες, όχι το αντίστροφο.

Τέλος, επιβεβαιώσατε απολύτως ότι με το PSΙ δεν κερδίσαμε τίποτα. Τεκμηριώσατε ότι υπήρχαν κάτι χρωστούμενα, τα οποία τώρα πρέπει να τα επιστρέψουμε διά της αποχώρησης από το μετοχικό κεφάλαιο των τραπεζών. Αλλιώς για ποιον λόγο τα υπολογίζετε; Για ποιον λόγο τα υπολογίζετε;

Ο κ. Σαμαράς μάς έλεγε όλη την περασμένη δεκαετία ότι κερδίσαμε με το PSI, και έρχεστε εσείς τώρα να πείτε ότι, ξέρετε κάτι, είχαμε κερδίσει με το PSI κάτι, άρα τώρα ήρθε η ώρα να το επιστρέψουμε διά της αποχωρήσεως.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο Υπουργός για τη δευτερολογία του.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Για το PSI δεν μπορώ να σας παρακολουθήσω, ειλικρινά. Θα έχετε τη δυνατότητα να μας εξηγήσετε τι λογικούς ακροβατισμούς κάνετε. Θα τα πείτε όταν θα γίνει συνεδρίαση της αρμόδιας επιτροπής.

Εκείνο το οποίο εγώ θέλω να πω, προσθέτοντας στοιχεία σε όσα ήδη παρέθεσα και απαντώντας στο σύνολο του ερωτήματός σας, είναι ότι και ως προς τον χρονισμό που διαλέξαμε αποδεικνύεται πως ενεργήσαμε απολύτως σωστά. Στη Eurobank η τελευταία συναλλαγή διενεργήθηκε με αυξημένη τιμή, premium όπως λέγεται, 18,4% επί της τιμής που έκλεισε το χρηματιστήριο τις ίδιες μέρες.

Στην Alpha η συναλλαγή έγινε με αυξημένη τιμή κατά 9,4, σε σχέση με την τιμή που είχε το χρηματιστήριο στις 20 Οκτωβρίου, που ήταν και η τελευταία εργάσιμη μέρα πριν από τη λήξη της προσφοράς, και μάλιστα είχαμε και συμμετοχή μιας μεγάλης ευρωπαϊκής τράπεζας, της Unicredit, μετά από αρκετά χρόνια στο ελληνικό τραπεζικό σύστημα.

Τέλος, στην Εθνική Τράπεζα, που ήταν μια εξαιρετικά πετυχημένη συναλλαγή, είχαμε υπερκάλυψη της έκδοσης κατά οκτώ φορές, κάτι που εισέφερε 1,067 δισεκατομμύρια ευρώ.

Η ίδια η Τράπεζα Πειραιώς έχει επηρεαστεί θετικά από όλες αυτές τις κινήσεις, έτσι ώστε προχωρώντας προς τη δική της αποεπένδυση η μετοχή της έχει αυξηθεί κατά 122% το 2023 και κατά επιπλέον 14% τον Ιανουάριο του 2024.

Έρχεστε και προτείνετε τώρα η αποεπένδυση να μην γίνει όπως σχεδιάζουμε και αυτό το συγκεκριμένο χρονικό διάστημα, αλλά αργότερα, δηλαδή στο τέλος του 2025. Γιατί μετά το τέλος του 2025 δεν μπορούμε να πάμε για τον πολύ απλό λόγο ότι κι εσείς είχατε αυτόν τον νόμο.

**ΝΙΚΟΛΑΟΣ ΠΑΠΠΑΣ:** Γιατί;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Αυτό τον νόμο είχατε και εσείς, ο οποίος προέβλεπε ότι η διάρκεια ζωής του Ταμείου Χρηματοπιστωτικής Σταθερότητας, λήγει στο τέλος του 2025.

**ΝΙΚΟΛΑΟΣ ΠΑΠΠΑΣ:** Τρεις φορές έχετε παρατείνει τη ζωή του Ταμείου Χρηματοπιστωτικής Σταθερότητας! Δεν έχετε δώσει τρεις παρατάσεις;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Ήσασταν τεσσεράμισι χρόνια στην κυβέρνηση, δεν το αλλάξατε. Αυτές οι προθεσμίες ίσχυαν και επί ΣΥΡΙΖΑ. Δεν γίνεται λοιπόν να πάει πίσω. Έχουμε προχωρήσει με βάση τους συμβούλους του Ταμείου Χρηματοπιστωτικής Σταθερότητας, με βάση όλες τις διαδικασίες που προβλέπονται, με απόλυτη διαφάνεια.

Επιπλέον αυτών, επιπλέον του ότι δηλαδή δεν μπορούσε να γίνει διαφορετικά διότι υπάρχει συγκεκριμένο χρονικό περιθώριο από τον νόμο, η τρέχουσα περίοδος προσφέρεται για την αποεπένδυση για τους εξής λόγους: Πρώτον, τώρα η συγκυρία είναι ευνοϊκή, ύστερα από την ανάκτηση της επενδυτικής βαθμίδας, τους υψηλούς ρυθμούς ανάπτυξης, τη θετική πορεία των περισσότερων βασικών μεγεθών της οικονομίας.

Δεύτερον, τώρα πρέπει να γίνει η αποεπένδυση, διότι με αυτό τον τρόπο εξασφαλίζουμε την κανονικότητα, επιτρέποντας στο τραπεζικό μας σύστημα να γίνει πιο ανταγωνιστικό και ανθεκτικό στις νέες προκλήσεις. Είναι μια ώρα αρχύτερα επιστροφή στην κανονικότητα.

Τρίτον, πρέπει να γίνει τώρα η αποεπένδυση, διότι η ίδια η διαδικασία της αποεπένδυσης επιδρά θετικά στο τραπεζικό σύστημα και στην οικονομία. Λειτουργώντας αναπτυξιακά στέλνει θετικά μηνύματα στην οικονομία, τόσο στο εσωτερικό όσο και στο εξωτερικό, σε πολλά και διαφορετικά επίπεδα σε σχέση με την ανάπτυξη και την κεφαλαιαγορά οπωσδήποτε. Επίσης τώρα πρέπει να γίνει η αποεπένδυση, διότι με δεδομένους τους αυξημένους γεωπολιτικούς κινδύνους και τη διεθνή ρευστότητα η αγνόηση της παρούσας θετικής συγκυρίας θα ήταν μια αδικαιολόγητη επιπολαιότητα.

Δηλαδή να μην εκμεταλλευτούμε τις ευκαιρίες, να μην χρησιμοποιήσουμε το τραπεζικό σύστημα για να ωθήσουμε προς τα πάνω την οικονομία, αλλά να μείνουμε με τα χέρια σταυρωμένα, αμήχανοι και σαστισμένοι επί ενάμιση χρόνο, για να έρθει το πλήρωμα του χρόνου, να έρθει το τέλος του 2025 και τότε βιαστικά να κάνουμε ό,τι είναι να κάνουμε. Αυτό δεν είναι οικονομική πολιτική, είναι κομπογιαννίτικη προσέγγιση στο τραπεζικό σύστημα.

Εν πάση περιπτώσει, δεν μπορώ να μην σημειώσω καταλήγοντας από πού προέρχεται η ερώτηση. Προέρχεται η ερώτηση από τον ΣΥΡΙΖΑ, ο οποίος με τις γνωστές ακροβασίες και δογματισμούς του 2015 οδήγησε δισεκατομμύρια από τις τραπεζικές καταθέσεις να φύγουν στο εξωτερικό, έκλεισε τις τράπεζες, οδήγησε σε μια δεύτερη αχρείαστη ανακεφαλαιοποίηση και το αποτέλεσμα της πολιτικής του ΣΥΡΙΖΑ -μια και μιλάμε, κύριε Παππά, για το Ταμείο Χρηματοπιστωτικής Σταθερότητας- ήταν ότι η αποτίμηση της συμμετοχής του Ταμείου Χρηματοπιστωτικής Σταθερότητας στις τέσσερις συστημικές τράπεζες, από 18 δισεκατομμύρια ευρώ το 2014 περιορίστηκε -και αυτά ήταν χρήματα του ελληνικού λαού- στα 2,4 δισεκατομμύρια ευρώ το 2015 τον Δεκέμβριο. Στο σπίτι του κρεμασμένου λοιπόν δεν μιλάνε για σχοινί.

Εσείς που κλείσατε τις τράπεζες τότε με τον κ. Βαρουφάκη, εσείς που φορτώσατε τόσα δισεκατομμύρια ευρώ στις πλάτες των Ελλήνων πολιτών, εσείς που μειώσατε τόσο πολύ την αξία της αποτίμησης της συμμετοχής του δημοσίου στο Ταμείο Χρηματοπιστωτικής Σταθερότητας –σας είπα από τα 18 δισεκατομμύρια στα 2,5 δισεκατομμύρια- ε, με συγχωρείτε, δείχνει λίγο πολιτικό θράσος να ερχόσαστε και να ελέγχετε τη σημερινή Κυβέρνηση, η οποία επιχειρεί να το ανατάξει και το πετυχαίνει κάθε μέρα ολοένα και περισσότερο.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό. Μετά την αποδοχή της πρότασης από τον κύριο Υπουργό, ήδη έχω ενημερώσει τον αρμόδιο πρόεδρο της Επιτροπής Οικονομικών για σύγκληση της επιτροπής.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα εννέα μαθήτριες και μαθητές και δύο συνοδοί εκπαιδευτικοί από το 2ο Γυμνάσιο Λάρισας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα συνεχίσουμε τώρα με την πέμπτη με αριθμό 688/6-2-2024 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Γεωργίου Καραμέρου προς τον Υπουργό Εθνικής Οικονομίας και Οικονομικών, με θέμα: «Προβληματισμοί για την εφαρμογή λογισμικών τεχνητής νοημοσύνης στην ΑΑΔΕ».

Θα απαντήσει ο Υφυπουργός Εθνικής Οικονομίας και Οικονομικών κ. Χάρης Θεοχάρης.

Κύριε Καραμέρο, έχετε τον λόγο παρακαλώ.

**ΓΕΩΡΓΙΟΣ ΚΑΡΑΜΕΡΟΣ:** Σας ευχαριστώ πολύ, κύριε Πρόεδρε.

Κύριε Θεοχάρη, κύριε Υπουργέ, είναι θετικό να μιλάμε για την τεχνητή νοημοσύνη μέσα στο Κοινοβούλιο, σε μια χώρα βέβαια που πολλές φορές η επικαιρότητα και η πραγματικότητα μάς εκπλήσσει και μας κάνει να φαινόμαστε, αν όχι ανακόλουθοι, πάντως ίσως και εκτός θέματος πολλές φορές, όταν θα μιλήσουμε εμείς για τεχνητή νοημοσύνη και υπάρχει οικογένεια ή οικογένειες που ζουν σε σπήλαια.

Μαθαίνω, με έκπληξή μου, ότι ο πατέρας της οικογένειας είναι εργαζόμενος σε δήμο της Εύβοιας, ενώ μένει σε σπήλαιο στην Κόρινθο και μπορεί και εργάζεται με τηλεργασία. Νομίζω ότι κανένα γλωσσικό μοντέλο δεν θα μπορούσε να πιάσει μια τέτοια κατάσταση.

Θα περάσω, όμως, στο θέμα απευθείας. Παρακολουθήσαμε με ενδιαφέρον την ανακοίνωση της Ανεξάρτητης Αρχής Δημοσίων Εσόδων, σχετικά με την εφαρμογή αλγορίθμων τεχνητής νοημοσύνης για την αντιμετώπιση της φοροδιαφυγής. Πολύ σωστά, πολύ θετικά. Συμβαδίζει επί της αρχής με τις διεθνείς εξελίξεις στη δημόσια διοίκηση, πλην, όμως, θέτουμε κάποιους προβληματισμούς. Θέλουμε να θέσουμε ερωτήματα για τους πιθανούς κινδύνους.

Φέρνουμε ως παράδειγμα μία πολύ χαρακτηριστική περίπτωση, αυτή της Ολλανδίας, της υπόθεσης παρόχων, που το 2021 οδήγησε σε πτώση την ολλανδική κυβέρνηση. Μιλάω για μια υπόθεση χρήσης λογισμικού τεχνητής νοημοσύνης, που, όμως, αυτή η πρακτική ενοχοποίησε είκοσι έξι χιλιάδες φυσικά πρόσωπα, γονείς ως επί το πλείστον, ότι δήθεν είχαν εξαπατήσει το ολλανδικό δημόσιο για τα επιδόματα σε σχέση με τα παιδιά τους, με αποτέλεσμα να έχουμε ακόμα και αυτοκτονίες, μια αναστάτωση, που έφερε την παραίτηση της ολλανδικής κυβέρνησης.

Εγείρεται, λοιπόν, ένα ζήτημα προσωπικών δεδομένων και κυρίως χρήσης του αλγόριθμου για το πώς θα λειτουργήσει, από πού θα αντλούνται, από ποιες βάσεις δεδομένων τα στοιχεία και μάλιστα, χωρίς τη συγκατάθεση των πολιτών. Γιατί δεν έχετε καμμία συγκατάθεση, ούτε έχουμε συζητήσει εδώ για το γεγονός ότι δόθηκε από την περιβόητη επιτροπή για την τεχνητή νοημοσύνη στην εταιρεία «Accenture» όλη αυτή η διαδικασία της τεχνητής νοημοσύνης. Νοημοσύνη, η οποία είναι ένα μοντέλο που στην πραγματικότητα «εκπαιδεύεται» σε ιστορικά δεδομένα και επαναλαμβάνει ακριβώς αυτά με τα οποία έχει τροφοδοτηθεί.

Δεν σας καλούμε να μας πείτε ποιο είναι το λογισμικό τεχνητής νοημοσύνης. Πέρα από τη λογική της παραγωγικής τεχνητής νοημοσύνης, εμείς θέτουμε ένα ζήτημα ηθικής τεχνητής νοημοσύνης. Σας καλούμε να μας απαντήσετε: Πώς θα προστατεύσετε την κακή χρήση των δεδομένων; Πώς θα διασφαλίσετε την προστασία των προσωπικών δεδομένων; Ποια δεδομένα θα χρησιμοποιηθούν, ιδιαίτερα για τους φορολογικούς ελέγχους; Και ποια θα είναι η διαδικασία «εκπαίδευσης» του αλγορίθμου, ώστε να μην έχουμε αυτά τα οποία είχαμε στην Ολλανδία με την υπόθεση των παρόχων;

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο Υπουργός κ. Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Σας ευχαριστώ πολύ, κύριε Πρόεδρε.

Να ευχαριστήσω και τον κ. Καραμέρο, γιατί, πράγματι, είναι σπάνιες οι στιγμές που στο πλαίσιο της κοινοβουλευτικής διαδικασίας συζητούμε τέτοια θέματα, τα οποία έχουν μεγάλη σημασία για τον δρόμο τον οποίο θα πάρει η χώρα μας και τη σχέση που θα έχει η χώρα μας με αυτού του είδους τις τεχνολογίες. Είναι τεχνολογίες που αλλάζουν το πεδίο και στο οικονομικό πλαίσιο αλλά και ευρύτερα, στο πλαίσιο της δημόσιας διοίκησης και στον τρόπο με τον οποίο λειτουργεί.

Προφανώς, το να χρησιμοποιούμε αλγορίθμους τεχνητής νοημοσύνης για την αντιμετώπιση της φοροδιαφυγής συμβαδίζει με τις διεθνείς εξελίξεις σε αυτό τον τομέα. Είναι κάτι το οποίο πρέπει να κάνουμε. Εκτός από αυτό το έργο του κεντρικού συντονισμού, αν θέλετε, των εφαρμογών της τεχνητής νοημοσύνης, στο οποίο αναφερθήκατε, συγχρόνως πρέπει να πούμε ότι στη Γενική Γραμματεία Μακροπρόθεσμου Σχεδιασμού έχει ήδη συγκροτηθεί συμβουλευτική επιτροπή υψηλού επιπέδου για την τεχνητή νοημοσύνη υπό τον Πρωθυπουργό, με κύρια αποστολή την αξιοποίηση της τεχνητής νοημοσύνης ως εργαλείο δημόσιας πολιτικής σε διάφορους τομείς πολιτικής και παράλληλα, τη χάραξη ενός συνεκτικού πλαισίου προστασίας από τις πιθανές προκλήσεις, τις ανισότητες και τους κινδύνους που ελλοχεύουν από τη χρήση της τεχνητής νοημοσύνης.

Είναι, λοιπόν -νομίζω ότι μπορούμε να συμφωνήσουμε, όπως δείχνει και στις δικές σας προτεραιότητες η ερώτηση αυτή- πολύ ψηλά και στις προτεραιότητες της Κυβέρνησης και η χρήση της -διότι δεν είναι δυνατόν να στερήσουμε τη δημόσια διοίκηση από τέτοιου είδους εργαλεία-, αλλά η ορθή χρήση της, όπως πολύ σωστά επισημαίνετε, καθότι ιδιαίτερα μια τέτοια μεγάλη επαναστατική τεχνολογία έχει και αυτή τους κινδύνους της. Είναι κίνδυνοι που συζητιούνται στο πλαίσιο αυτό το βιοηθικό, αν θέλετε, το θεωρητικό αλλά και στο πλαίσιο το πρακτικό, το κανονιστικό το νομοθετικό και θα έλεγα και σε παγκόσμιο, ή εν πάση περιπτώσει σίγουρα σε ευρωπαϊκό επίπεδο.

Σε σχέση με το τι λογισμικό χρησιμοποιούμε, στο πλαίσιο του Εθνικού Σχεδίου Ανάκαμψης και Ανθεκτικότητας «Ελλάδα 2.0» υλοποιείται στην ΑΔΑΕ ένα έργο το οποίο είναι ένα σύστημα προηγμένης επιχειρησιακής νοημοσύνης και ανάλυσης δεδομένων, για το οποίο βρίσκεται σε εξέλιξη η διαγωνιστική διαδικασία και η υποβολή των προσφορών. Με αυτό το έργο θα δοθεί η δυνατότητα στην ΑΑΔΕ να αξιοποιήσει εργαλεία και αλγόριθμους πάνω στα επιχειρησιακά δεδομένα και για λόγους ανάλυσης και παρακολούθησης, αν θέλετε, της πορείας των φορολογικών δεδομένων και της πορείας της οικονομίας συνεπαγόμενα, αλλά κυρίως για την αξιοποίηση αυτών των δεδομένων σε ελεγκτικό επίπεδο.

Να κλείσω με δυο λόγια για το πιο ουσιαστικό κομμάτι του σκέλους της ερώτησής σας και φυσικά, θα επανέλθω και στη δευτερολογία μου.

Προφανώς, πρέπει να διασφαλίζεται η προστασία των προσωπικών δεδομένων. Εδώ, όμως, δεν τίθεται θέμα λανθασμένης επεξεργασίας. Η επεξεργασία αυτών των δεδομένων γίνεται για τους σκοπούς της Ανεξάρτητης Αρχής Δημοσίων Εσόδων. Ξέρετε πολύ καλά ότι η Ανεξάρτητη Αρχή Δημοσίων Εσόδων έχει μια ευρεία εξουσιοδότηση να χρησιμοποιεί δεδομένα από τρίτους -από τράπεζες, από άλλες επιχειρήσεις-, τα οποία αφορούν τους φορολογούμενους πολίτες, με στόχο την ανάλυση είτε του κινδύνου είτε στην αξιοποίηση, την ολοκλήρωση των ελεγκτικών της διαδικασιών.

Άρα τα ζητήματα που έχουν σχέση με την προστασία των δεδομένων, προφανώς, κυρίως έχουν σχέση με το απόρρητο της διαδικασίας αυτής, το να μην διαρρεύσουν κ.ο.κ..

Ζητήματα, τα οποία απασχολούν, έχουν απασχολήσει και στο παρελθόν. Με απασχόλησαν και εμένα ως Γενικό Γραμματέα, γιατί τότε ακόμη είχαμε και αρκετά κρούσματα διαρροής δεδομένων. Αν έχετε παρατηρήσει, τα τελευταία χρόνια έχουν σταματήσει αυτά τα κρούσματα, ακριβώς γιατί προχωρήσαμε σε ειδικό κανονισμό ασφαλείας, ο οποίος ενεργοποιήθηκε, παρακολουθούνται οι προσβάσεις και ποιος χρησιμοποιεί και για ποιους λόγους τα δεδομένα. Άρα έχουμε ένα πολύ ισχυρό πλαίσιο προστασίας των δεδομένων στην ΑΑΔΕ και έχουμε καταργήσει και μια σειρά από διαδικασίες, οι οποίες ήταν πιο τρωτές, πιο ευάλωτες στην κατάχρηση, όπως οι διαδικασίες των εκτυπώσεων, που ήταν πολύ πιο συχνές το προηγούμενο διάστημα και τώρα δεν χρειάζονται.

Συνεπώς θα μπορώ να μιλήσω και για τον τρόπο με τον οποίο η δικαιοσύνη και η ασφάλεια και στο απόρρητο «security και privacy» υλοποιούνται, και είναι αρχές οι οποίες υλοποιούνται σε αυτού του είδους τα έργα. Από την αρχή υπάρχει το λεγόμενο «privacy by design», το οποίο ως αρχή ακολουθείται στις προδιαγραφές αυτών των έργων.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό. Τον λόγο έχει ο κ. Καραμέρος για τη δευτερολογία του.

**ΓΕΩΡΓΙΟΣ ΚΑΡΑΜΕΡΟΣ:** Με δική μας πρωτοβουλία συζητούμε στη Βουλή για την τεχνητή νοημοσύνη. Ενδεχομένως, φαντάζει πολυτέλεια για χιλιάδες πολίτες, λογιστές, επιχειρήσεις, που ταλαιπωρούνται, κύριε Υπουργέ, με το «myData», με το «e-send» -και το ξέρετε πάρα πολύ καλά-, με διαμαρτυρίες από τους φορείς και από τα ίδια τα πρόσωπα, αλλά εγώ θα επιμείνω.

Άκουσα με ενδιαφέρον την απάντησή σας. Δεν είναι, όμως, μόνο το ζήτημα της διαρροής των δεδομένων. Είναι και το ζήτημα της επεξεργασίας. Εκεί είναι σοβαρότερος ο κίνδυνος.

Ο έλεγχος, που κάνουν αυτά τα λογισμικά, κατηγοριοποιεί τους πολίτες ως φορολογικά προφίλ σε υποομάδες, ώστε να αναδείξει πιθανούς παραβάτες. Υπάρχουν συγκεκριμένες έρευνες για τον αλγόριθμο σε πάρα πολλά συστήματα, γιατί συνήθως οδηγείται σε μια σταδιακή υπερδειγματοληψία πολιτών, που ανήκουν σε συγκεκριμένες υποομάδες, οι οποίες, μάλιστα, λαμβάνουν συγκεκριμένα χαρακτηριστικά φύλου, καταγωγής, κλίμακας εισοδήματος και άλλων χαρακτηριστικών, με αποτέλεσμα οι πόροι και η προσοχή των αλγοριθμικών αυτών συστημάτων να συγκεντρώνονται σε ένα τμήμα του πληθυσμού, το οποίο υπόκειται σε υπερβολική επιτήρηση και επομένως σε άνιση μεταχείριση.

Οδηγούμαστε έτσι ή υπάρχει ο κίνδυνος να οδηγηθούμε σε μία μηχανική ανακύκλωση υπαρχόντων στερεοτύπων, ενώ αναδύεται ένας θεσμικός ρατσισμός, όπως στην περίπτωση της Ολλανδίας. Εκεί είναι που θέλουμε να εστιάσετε την προσοχή σας και να μην μείνετε μόνο στη λογική της διακήρυξης και του αναδόχου, που θα χρησιμοποιήσει ένα οποιοδήποτε λογισμικό.

Υπάρχει ηθικός προβληματισμός ως προς τον στόχο της ρύθμισης, καθώς υπάρχει αυτή η ιδέα της πρόβλεψης συγκεκριμένης τάσης, που καταλήγει στον υπολογισμό μιας πιθανότητας ενεργειών, που δεν έχει ακόμη συμβεί.

Νομίζω ότι θα μας δοθεί η ευκαιρία στο εγγύς μέλλον να το συζητήσουμε ξανά, ελπίζω όχι σε ένα πλαίσιο τετελεσμένου αρνητικού γεγονότος, όπως συνέβη στην Ολλανδία το 2021.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε, κύριε Καραμέρο.

Τον λόγο έχει ο Υφυπουργός κ. Θεοχάρης για τη δευτερολογία του.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ και πάλι, κύριε Πρόεδρε.

Είναι προφανές ότι εδώ σε σχέση με τους στόχους και τους σκοπούς δεν μπορούμε να διαφωνήσουμε. Προφανώς, χρειάζονται αυτά που ανέφερα στην πρωτολογία μου: Χρειάζεται η ασφάλεια και το απόρρητο να είναι διασφαλισμένα. Χρειάζεται να υπάρχει συμμετοχικότητα στην ανάπτυξη αυτών των συστημάτων. Χρειάζεται να υπάρχει διαφάνεια με σαφή τεκμηρίωση της αρχιτεκτονικής του συστήματος της τεχνητής νοημοσύνης αλλά και των διαδικασιών λήψης αποφάσεων.

Όμως, ξέρουμε πολύ καλά ότι υπάρχουν και συγκεκριμένα πεπερασμένα όρια αυτή τη στιγμή όπως είναι σχεδιασμένα αυτά τα συστήματα, με την έννοια πως δεν υπάρχει και η απόλυτη διαφάνεια στον τρόπο με τον οποίο καταλήγουν να λαμβάνονται αυτές οι αποφάσεις ή όχι. Και προφανώς πολύ σημαντική αρχή, την οποία ακολουθούμε και πρέπει να ακολουθούμε, είναι το λεγόμενο «accountability», η υπευθυνότητα, ώστε να είναι καθορισμένοι με σαφήνεια όλοι οι ρόλοι και οι ευθύνες και στην ανάπτυξη και στη χρήση των λογισμικών αυτών.

Τώρα, να κλείσω με το κομμάτι το πιο ουσιαστικό, που έχει σχέση με το κατά πόσο μπορεί, ανάλογα με τα δεδομένα στα οποία κάνουμε την εκπαίδευση αυτών των συστημάτων, να δημιουργούνται προβλήματα δικαιοσύνης και κατά πόσο κάποιες υποομάδες πολιτών μπορεί να είναι πιο ευάλωτες ή αδίκως να στοχοποιούνται. Προφανώς, αυτός είναι ένας μόνιμος κίνδυνος τον οποίο πρέπει να παλεύουμε. Έχουμε, όμως, το θετικό γεγονός ότι ο έλεγχος της φοροδιαφυγής δεν είναι αυτοματοποιημένος σε τέτοιον βαθμό ούτε πρόκειται ποτέ να γίνει, ώστε να δημιουργεί αυτόματα συνθήκες αδικίας.

Αυτό που αναφέρετε το γεγονός στην Ολλανδία με τις παροχές είναι ένα αρκετά διαφορετικό γεγονός. Είναι πολύ διαφορετικό να χάσεις μία παροχή, επειδή κάποιος αλγόριθμος σε έχει στοχοποιήσει. Και είναι πολύ διαφορετικό να στοχεύσει το σύστημα ανάλυσης κινδύνου μέσω της χρήσης αλγορίθμων τεχνητής νοημοσύνης και να πρέπει να πάει να κάνει τον φυσικό φορολογικό έλεγχο ο ελεγκτής. Συνεπώς, ουσιαστικά, δεν μιλάμε για τετελεσμένα.

Για να το πούμε και να το κατανοήσει ο κόσμος που παρακολουθεί, δεν μιλάμε για πρόστιμα τα οποία αυτόματα θα βγαίνουν από ένα σύστημα το οποίο θα έρχεται και θα σου στέλνει μέσω e-mail ότι τόσα χρωστάς, γιατί δεν έχεις πληρώσει. Πάντοτε στη φορολογική διοίκηση καταλήγουμε σε ελεγκτές οι οποίοι θα πρέπει να κάνουν την οριστική δουλειά της βεβαίωσης και της διαδικασίας της διασφάλισης ότι πράγματι υφίσταται φοροδιαφυγή, για να υπάρχουν και οι αντίστοιχες κυρώσεις.

Άρα δεν έχουμε αυτό το κίνητρο τόσο επαυξημένο. Τα δεδομένα που έτσι και αλλιώς χρησιμοποιούνται και πρέπει να χρησιμοποιούνται είναι τα κριτήρια ανάλυσης κινδύνου που υπάρχουν και είναι αποφασισμένα μέσα από επιτροπές. Συνεπώς μέσω των ήδη υπαρχόντων κριτηρίων και ενδεχομένως και κάποιων άλλων πιο χρήσιμων -που δεν μπορούμε να τα χρησιμοποιήσουμε γιατί είναι ανθρωπίνως αδύνατο και πολύπλοκο αυτή τη στιγμή, αλλά με τους αλγόριθμους αυτούς μπορούμε να τα αξιοποιήσουμε- μπορούμε να εμπλουτίσουμε τον τρόπο με τον οποίο εργάζεται η Ανεξάρτητη Αρχή Δημοσίων Εσόδων.

Συνεπώς κρατάμε, αν θέλετε, τη συμφωνία μας στη στόχευση. Κρατάμε την ανάγκη να είμαστε σε εγρήγορση συνεχώς. Κρατάμε, όμως, και ότι ο τρόπος που υλοποιούμε τις διαδικασίες αυτές, ο τρόπος με τον οποίο λειτουργεί η φορολογική διοίκηση είναι τέτοιος, ώστε ο εν γένει κίνδυνος είναι σχετικά μειωμένος σε σχέση με τα όσα πολύ σωστά επισημαίνετε.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υφυπουργό.

Προχωράμε στην έκτη με αριθμό 709/12-2-2024 επίκαιρη ερώτηση δεύτερου κύκλου του Βουλευτή Ροδόπης της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ιλχάν Αχμέτ προς τον Υπουργό Εθνικής Οικονομίας και Οικονομικών, με θέμα: «Δημιουργία νομοθετικής ρύθμισης για την αποστολή του Market Pass στους πληγέντες του Νομού Ροδόπης».

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κύριε Υπουργέ, καλησπέρα. Κατ’ αρχάς, για ένα τέτοιο θέμα που μπορεί να φαντάζει πολύ εύκολο και δεν θα κρατήσει πάνω από τρία-τέσσερα λεπτά, το ότι ήρθαμε στη Βουλή έγινε, επειδή εξαντλήσαμε κάθε άλλη μορφή επίλυσής του. Να μπω στο πρόβλημα και μετά να δούμε τι μπορεί να γίνει.

Πολύ ορθά, βέβαια, η Κυβέρνηση -και ήταν θετικό αυτό- νομοθέτησε για τις πυρόπληκτες περιοχές να δώσει με Market Pass ένα αυξημένο ποσό. Ήταν άκρως θετικό. Δημοσιεύτηκε στο ΦΕΚ και είχε πει ποιοι δήμοι και οικισμοί θα είναι μέσα σε αυτό το Market Pass. Δυστυχώς όμως -κι έτσι έπρεπε να γίνει-, προκειμένου να είναι κάποιος δικαιούχος, υπήρχαν δύο όροι: Έπρεπε να είναι κάτοικος αυτής της περιοχής, αυτού του νομού, του συγκεκριμένου οικισμού, να το δηλώσει στο Ε1 στη φορολογική του δήλωση -ειδικότερα στο κουτί 208- και να γράψει ταχυδρομικό κώδικα, προκειμένου και το σύστημα να ταυτοποιήσει ότι ανήκει στην πυρόπληκτη περιοχή και στον νομό και στον οικισμό και να προχωρήσει στην εκταμίευση των χρημάτων.

Όμως, πολλοί συμπολίτες μας στον Νομό Ροδόπης, οι περισσότεροι εκ παραδρομής ή επειδή δεν είχαν γνώση, πήγαν στους λογιστές τους -χωρίς να θέλουμε να κατηγορήσουμε βέβαια και τους λογιστές- και έγιναν κάποια τυπικά λάθη και, αντί να συμπληρώσουν τον κωδικό 69150, που έπρεπε, προκειμένου να πιστωθούν αυτά τα χρήματα, έγραψαν κατά λάθος 69100. Και οι δύο κωδικοί βέβαια ανήκουν στον Νομό Ροδόπης. Δεν είναι κωδικός, δηλαδή, που ανήκει σε κάποιον άλλον νομό, αλλά δεν τον ταυτοποίησε το σύστημα, με αποτέλεσμα οι άνθρωποι αυτοί να χάσουν αυτά τα χρήματα, παρ’ ότι είναι δικαιούχοι.

Εμείς μετά από αυτή τη διαδικασία, κύριε Υφυπουργέ, τι κάναμε; Το πολιτικό γραφείο μου, καθώς οι ίδιοι οι συμπολίτες μας και η τοπική αυτοδιοίκηση πήραν πολλά τηλέφωνα στο Market Pass. Υπάρχει ένα νούμερο στο site για όποια παράπονα υπάρχουν. Πήραμε εκεί, όντως επικοινωνήσαμε και μας είπαν ότι αυτό το πρόβλημα έγινε γι’ αυτό που σας εξήγησα. Και, βέβαια, είπαν ότι πρέπει να υπάρξει μια ρύθμιση από το Υπουργείο Οικονομικών, διότι από τις φορολογικές δηλώσεις τραβάνε αυτά τα στοιχεία. Μια υπουργική απόφαση; Μια εγκύκλιος; Οτιδήποτε. Πρέπει να υπάρξει μια διόρθωση, μια κατεύθυνση από εσάς, προκειμένου σε αυτούς τους συμπολίτες μας -τριάντα, σαράντα, πενήντα, εκατό άτομα, όσοι είναι- με κάποιον τρόπο, εφόσον είναι δικαιούχοι, να τους αναγνωρίσουμε αυτό το λάθος και να μην τους στερήσουμε αυτά τα 100, 200, 300 ευρώ, τα οποία, νομίζω, είναι πάλι πολύ, πάρα πολύ, σημαντικά για αυτές τις περιοχές, γι’ αυτούς τους φτωχούς ανθρώπους και έτσι η Κυβέρνηση να δείξει κοινωνικό πρόσωπο.

Και θέλω μια ξεκάθαρη απάντηση από εσάς: Τι μπορείτε να κάνετε για να βοηθήσετε τους ανθρώπους αυτούς;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο Υφυπουργός κ. Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Σας ευχαριστώ και πάλι, κύριε Πρόεδρε.

Πράγματι, κύριε συνάδελφε, όπως είπατε και εσείς ουσιαστικά, με το άρθρο 35 του ν.5058/2023 προβλέψαμε την οικονομική ενίσχυση για τους μήνες Νοέμβριο και Δεκέμβριο του ’23 των κατοίκων σε περιοχές που επλήγησαν από τις επιπτώσεις των φυσικών καταστροφών. Η οικονομική ενίσχυση συνεχίστηκε, λοιπόν, περαιτέρω, ιδιαίτερα και στοχευμένα για τις περιοχές αυτές οι οποίες είχαν πληγεί με τα προβλήματα του καλοκαιριού και του φθινοπώρου και συνεπώς ήταν πολύ σημαντικό και γι’ αυτό πάρθηκε και πολιτική απόφαση να συνεχιστεί η στήριξη του Market Pass, στήριξη που σταμάτησε για την υπόλοιπη χώρα.

Πράγματι, για την Περιφερειακή Ενότητα Ροδόπης υπήρξαν περιοχές οι οποίες εντάσσονταν μέσα: η Δημοτική Ενότητα Φιλλύρας, η Δημοτική Ενότητα Σώστη, η Δημοτική Κοινότητα Γρατινής, Στυλαρίου και Σιδηράδων, η Δημοτική Κοινότητα Μαρώνειας και η Δημοτική Κοινότητα Σαπών.

Ξέρουμε όλοι ότι πρέπει να λειτουργεί ένα σύστημα ελέγχου για το ποιος είναι δικαιούχος και ποια είναι η διεύθυνση κατοικίας, ώστε να μπορεί να γίνει και αυτός ο έλεγχος από τη δημόσια διοίκηση και να πάνε τα χρήματα αυτά στους πραγματικούς δικαιούχους και να μην πάνε σε ανθρώπους οι οποίοι δεν τα έχουν ανάγκη. Η ενίσχυση πιστώθηκε με έναν αυτοματοποιημένο τρόπο, ώστε να μη χρειαστεί να γίνουν αιτήσεις και έπρεπε να γίνει μια διασταύρωση για τη φορολογική κατοικία με τα στοιχεία της Ανεξάρτητης Αρχής Δημοσίων Εσόδων, δηλαδή φορολογικές δηλώσεις του φορολογικού έτους 2022.

Κατά τα άλλα, η αρμοδιότητα που έχουμε εμείς και οι αρμοδιότητες της ΑΑΔΕ δεν ήταν καθόλου σε σχέση με την υλοποίηση του συστήματος. Είναι ένα σύστημα το οποίο υλοποιήθηκε από την Κοινωνία της Πληροφορίας, που το έκανε εμπρόθεσμα.

Εκ των υστέρων, δεν υπήρχε η δυνατότητα της διόρθωσης και εν πάση περιπτώσει, μέχρι και την τελευταία ημερομηνία -την 5η Φεβρουαρίου του τρέχοντος έτους- που έγιναν και οι τελευταίες πληρωμές, ενδεχομένως, μέσω διαδικασιών της «Κοινωνίας της Πληροφορίας» να υπήρχε η δυνατότητα κάποιοι από αυτούς να διορθώσουν τον ταχυδρομικό τους κώδικα ή τη διεύθυνσή τους και να καταστούν δικαιούχοι για να πάρουν χρήματα.

Τώρα είναι πολύ πιο δύσκολο, καθότι έχει ολοκληρωθεί όλη αυτή η διαδικασία, όπως καταλαβαίνετε. Αυτό που θα σας συνέστηνα είναι να υπάρξει επικοινωνία των δικαιούχων αυτών -να τη διευκολύνετε ενδεχομένως και εσείς- με την «Κοινωνία της Πληροφορίας», να μαζέψει η εταιρεία αυτή του δημοσίου, η οποία υλοποιεί το σύστημα και εποπτεύεται από το Υπουργείο Ψηφιακής Διακυβέρνησης, τις ανάγκες -πόσοι είναι οι δικαιούχοι πολίτες- και από εκεί και πέρα, εάν δεν μπορεί, να βρει μια διαδικασία θεραπείας των προβλημάτων αυτών, να μας κάνει μια εισήγηση, για να δούμε αν υπάρχει καμμία δυνατότητα λύσης αυτού του ουσιαστικού προβλήματος.

Αλλά, ως έχουν τα πράγματα αυτή τη στιγμή, το Υπουργείο Οικονομικών δεν έχει κάποια αρμοδιότητα και το σύστημα υλοποιήθηκε, ουσιαστικά, γιατί τέλειωσε απ’ την «Κοινωνία της Πληροφορίας Α.Ε.».

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Τον λόγο έχει ο κ. Ιλχάν Αχμέτ για τη δευτερολογία του.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κοιτάξτε, από την αρχή είπαμε ότι αυτό το μέτρο ήταν θετικό. Σαφώς δεν ήταν δικό σας το λάθος. Σαφώς οι προθεσμίες έχουν εκπνεύσει. Με όλα όσα είπατε συμφωνούμε. Εδώ ήρθαμε να κάνουμε έναν δημόσιο διάλογο, διότι αυτή τη δυνατότητα δίνει και ο Κανονισμός στον Βουλευτή, να κάνει έναν δημόσιο διάλογο προκειμένου να βρει μια λύση.

Τώρα, όντως θα απευθυνθούμε στην «Κοινωνία της Πληροφορίας», στην εταιρεία αυτή του Υπουργείου Ψηφιακής Διακυβέρνησης, και, αν δεν έχουμε κάποια απάντηση και έπειτα από τις συναντήσεις που θα έχουμε, ίσως να κάνουμε μια δεύτερη επίκαιρη ερώτηση, προκειμένου να γίνει μια εισήγηση σε εσάς.

Βέβαια, η καθυστέρηση αυτή δεν οφείλεται στους συνδικαιούχους ή στους συμπολίτες μας. Πραγματικά αγωνίστηκαν οι άνθρωποι, με κάθε τρόπο, διά των τηλεφώνων από την περιφέρεια, από την επαρχία, να βρουν στην Αθήνα αυτή την εταιρεία που λέτε, αλλά δυστυχώς δεν υπήρξε καμμία ανταπόκριση. Η γραφειοκρατία καλά κρατάει στην Ελλάδα, καθώς ο ένας παρέπεμπε στον άλλον. Γι’ αυτό, σε τελική φάση, ήρθαμε εδώ.

Κύριε Υπουργέ, εμείς κρατάμε το θετικό που είπαμε, ότι εσείς σαν Υπουργείο Οικονομικών έχετε την καλή διάθεση και πρόθεση, εφόσον υπάρχει μια τεκμηριωμένη εισήγηση, να το δούμε το θέμα. Και εξάλλου, νομίζω, δεν επιβαρύνει και πάρα πολύ τον κρατικό προϋπολογισμό, μπορεί να είναι λίγοι συμπολίτες μας, αλλά σε κάθε περίπτωση ήταν οι άνθρωποι δικαιούχοι.

Άρα κρατάμε τη δέσμευσή σας ότι, εφόσον πάρετε μία τέτοια εισήγηση από το αρμόδιο Υπουργείο, θα προχωρήσετε τάχιστα στις κατάλληλες ρυθμίσεις ή θα δώσετε τις κατάλληλες εντολές, για να πιστωθούν αυτά τα χρήματα.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Τον λόγο έχει ο κ. Θεοχάρης για τη δευτερολογία του.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Δεν έχω πολλά να πω, πέραν την πρότασης που είπα και προηγουμένως.

Να πούμε μόνο πως, προφανώς αυτός ο έλεγχος όπως και όλοι, γιατί δεν είναι απαραίτητα το μοναδικό κριτήριο, ενεργοποιήθηκαν πάρα πολύ γρήγορα, συνεργάστηκε η «Κοινωνία της Πληροφορίας» με την ΑΑΔΕ, άντλησε τη διεύθυνση κύριας κατοικίας, όπως δηλώθηκε στη φορολογική δήλωση. Για να προσπαθήσουμε να έχουμε μια ευρεία ερμηνεία, χρησιμοποιήθηκαν όλοι οι ταχυδρομικοί κώδικες -και οι νυν, οι υπάρχοντες απ’ τα ΕΛΤΑ, αλλά και οι ταχυδρομικοί κώδικες του 2017, που είναι η τελευταία αναθεώρηση για την περίπτωση που κάποιος χρησιμοποιεί κάποιον απ’ τους παλιούς ταχυδρομικούς κώδικες, για την περίπτωση που τα λάθη οφείλονται σε τέτοιου είδους παρανοήσεις.

Άρα κάναμε κάθε δυνατή προσπάθεια να προλάβουμε πιθανά λάθη απ’ τους συμπολίτες μας. Προφανώς, όταν μιλάμε για αδικία, η αδικία είναι αδικία, δεν έχει σχέση με το μέγεθος, εάν είναι ένας, πέντε ή τριάντα πέντε. Προφανώς, θέλουμε να μην αδικήσουμε κανέναν συμπολίτη μας και αυτό αποδεικνύει το γεγονός ότι η Κυβέρνηση θέλει να είναι δίπλα στους δοκιμαζόμενους συμπολίτες μας, για όποιον λόγο και αν δοκιμάζονται αυτοί, αλλά από κει και πέρα καταλαβαίνετε ότι υπάρχουν και κάποια όρια χρονικά.

Ενδεχομένως να μην υπάρχει δυνατότητα, χρηματοδοτική ή οτιδήποτε, να ανοίξουν ξανά αυτά τα εργαλεία. Δεν μπορώ να σας εγγυηθώ, δηλαδή, αυτή τη στιγμή ότι θα υπάρξει λύση στο ζήτημα. Μπορώ, όμως, να εγγυηθώ για την προσπάθεια, αρκεί η «Κοινωνία της Πληροφορίας» να μαζέψει το πρόβλημα και να μπορεί να κάνει μια εμπεριστατωμένη εισήγηση, στο πλαίσιο αυτό το κανονιστικό που ισχύει τώρα και σε σχέση και με τους πόρους αυτούς που ενδεχομένως να έχουν και οι ευρωπαϊκές προϋποθέσεις.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Συνεχίζουμε τώρα με την ένατη με αριθμό 711/12-2-2024 επίκαιρη ερώτηση δεύτερου κύκλου του Βουλευτή Αχαΐας της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικολάου Καραθανασόπουλου προς την Υπουργό Εσωτερικών, με θέμα: «Να έχουν πρόσβαση σε ποιοτικό και φθηνό πόσιμο και τρεχούμενο νερό οι κάτοικοι της Ζακύνθου».

Παρακαλώ, κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Βεβαίως, κύριε Υπουργέ, το νησί της Ζακύνθου το γνωρίζετε, όπως γνωρίζετε ότι αποτελεί και ένα από τα νησιά - πρωταθλητές στον τουρισμό, με ένα πολύ μεγάλο κομμάτι εισερχόμενου τουρισμού για τους καλοκαιρινούς μήνες. Επίσης, πρέπει να γνωρίζετε, κύριε Υπουργέ, ότι στο νησί της Ζακύνθου -παρ’ ότι δεν έχει έλλειψη νερών- το τρεχούμενο νερό δεν είναι πόσιμο, είναι υφάλμυρο και μάλιστα όχι μόνο είναι υφάλμυρο, αλλά ταυτόχρονα δεν έχει και συνεχή ροή, με αποτέλεσμα οι κάτοικοι να έχουν ντεπόζιτα για να αποθηκεύουν το νερό για τις ώρες που δεν έχει συνεχή ροή, πρόβλημα το οποίο γίνεται ακόμη μεγαλύτερο τους μήνες του καλοκαιριού και λόγω της μεγάλης κίνησης στο νησί, με αποτέλεσμα οι ποσότητες να μην επαρκούν και ταυτόχρονα να έχει και ένα απαρχαιωμένο δίκτυο, όπου, με βάση τις μετρήσεις της ΔΕΥΑ, χάνεται πάνω από το ένα τρίτο του νερού από αυτό το απαρχαιωμένο δίκτυο, το οποίο μπορεί να είναι και επικίνδυνο, γιατί ενδεχόμενα υπάρχουν και σωλήνες αμιάντου.

Στις 11 Ιανουαρίου, πριν από περίπου έναν μήνα, άρχισε να τρέχει από τις βρύσες των κατοίκων της πόλης της Ζακύνθου νερό μαζί με πετρέλαιο. Οι αιτίες, είπανε, ότι από κάπου υπήρξε διαρροή, πέρασε στο δίκτυο των ομβρίων υδάτων και μετά στο δίκτυο της ύδρευσης. Καταλαβαίνετε, δηλαδή, ότι εάν τόσο εύκολα περνάει κάτι από τα όμβρια στο δίκτυο της ύδρευσης, σημαίνει ότι έχουμε ένα δίκτυο τρύπιο και ένα δίκτυο επικίνδυνο για τη δημόσια υγεία. Το πετρέλαιο το κατάλαβαν γιατί μύριζε και ήταν σκουρόχρωμο, άλλα πράγματα όμως ίσως να μην μπορούν να εντοπιστούν και να περάσουν από το δίκτυο των ομβρίων υδάτων, αν πραγματικά το δίκτυο είναι τρύπιο.

Παρ’ όλα αυτά και ενώ υπήρξε αυτή η κατάσταση, με αποτέλεσμα να διακοπεί η υδροδότηση μέχρι να καθαριστούν το δίκτυο και τα ντεπόζιτα, η Κυβέρνηση επί της ουσίας σφύριξε αδιάφορα. Δεν κάλεσε ούτε μονάδα της δημόσιας υγείας, επιθεωρητές να πάνε να ελέγξουν την κατάσταση, να ενημερώσουν τον κόσμο πώς μπορούν να καθαριστούν τα ντεπόζιτα. Η περιφέρεια και η δημοτική αρχή λένε «εμείς δεν αποζημιώνουμε», ενώ έπαθαν ζημιές τα ντεπόζιτα, άλλοι αναγκάστηκαν να τα πετάξουν, έπαθαν ζημιές οικιακές συσκευές, επαγγελματικές συσκευές, κάποιες χρειάστηκαν να πεταχτούν, γιατί έπαθαν πολύ μεγάλη ζημιά.

Παρ’ όλα αυτά, καμμία ανταπόκριση για αποζημίωση από τις καταστροφές που έπαθαν οι κάτοικοι. Και μάλιστα ο δήμαρχος, με τη ΔΕΥΑΖ, λέει ότι: «Μέχρι το ρολόι εμείς έχουμε ευθύνη. Από το ρολόι και μετά, δεν έχουμε καμμία ευθύνη άμα υπάρχουν ζημιές». Και ποιος φταίει τότε;

Και βεβαίως δεν υπάρχει καμμία απολύτως δέσμευση για το τι θα γίνει με αυτή την κατάσταση. Δηλαδή υπάρχει αυτή η τεράστια αντίφαση, να υπάρχει ένα δίκτυο απαρχαιωμένο, επικίνδυνο για τη δημόσια υγεία και να μην αντικαθίσταται, στη λογική του κόστους-οφέλους, βεβαίως πάντοτε, κύριε Υπουργέ, γιατί άλλα έργα γίνονται πολύ γρήγορα.

Άρα το ερώτημα είναι το εξής: Πρώτον, αν θα αποζημιωθούν για τις καταστροφές που έπαθαν, χωρίς δική τους ευθύνη, οι κάτοικοι κυρίως της πόλης της Ζακύνθου και, δεύτερον, αν υπάρχει ένα σαφές χρονοδιάγραμμα από τη μεριά σας να αντικατασταθεί το απαρχαιωμένο δίκτυο, να καθαριστεί το νερό και να μπορούν οι κάτοικοι να πίνουν πόσιμο και υγιεινό νερό το 2024.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο Αναπληρωτής Υπουργός Εσωτερικών κ. Θεόδωρος Λιβάνιος.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Αγαπητέ κύριε Καραθανασόπουλε, δυστυχώς δεν είναι και η μόνη περιοχή της Ελλάδας που έχει αντίστοιχα προβλήματα με απαρχαιωμένο δίκτυο και είναι ένα από τα μεγάλα στοιχήματα, ιδίως την τελευταία τετραετία, προκειμένου να εκσυγχρονιστεί και να βελτιωθεί, ίσως, η πιο βασική υποδομή που πρέπει να υπάρχει για την ανθρώπινη υγεία, που είναι το δίκτυο ύδρευσης.

Για τον σκοπό αυτό, ήδη το πρόγραμμα «Αντώνης Τρίτσης» προχωρά. Παρόλο που ο προϋπολογισμός ήταν 300 εκατομμύρια, σχεδόν 600 εκατομμύρια έχουν ενταχθεί σε έργα ύδρευσης που γίνονται σε όλη την Ελλάδα και αφορά κυρίως αντικαταστάσεις αγωγών πεπαλαιωμένων, ακατάλληλων πλέον για χρήση, ενδεχομένως και αμιάντου κ.λπ.. Μεταξύ των δικαιούχων δήμων και είναι και ο Δήμος Ζακύνθου, που έχει πάρει ένα έργο 6 εκατομμυρίων ευρώ και το οποίο υλοποιεί. Δεν αφορά τη στενή περιοχή που έγινε το συμβάν.

Σχετικά με το συμβάν, θα μου επιτρέψετε να πω ότι ήσασταν καλοπροαίρετα αυστηρός στην κριτική σας. Όταν έγινε το συμβάν, την επόμενη μέρα ήρθε ο δήμαρχος και με συνάντησε. Το πρώτο που κάναμε -καθώς όπως αντιλαμβάνεστε είναι ένα γεγονός το οποίο δεν είναι καθόλου συνηθισμένο, δεν αφορά μία τυπική βλάβη, αφορά έναν συνδυασμό πώς από ένα βυτιοφόρο, απ’ ό,τι κατάλαβα, μπήκε τελικά νερό μέσω του αγωγού όμβριων στο δίκτυο ύδρευσης- ήταν ότι τον φέραμε σε επαφή με την ΕΥΔΑΠ, η οποία έχει την τεχνογνωσία για τη διαχείριση τέτοιων συμβάντων, που ξεφεύγουν από τα όρια μιας μεσαίου μεγέθους ΔΕΥΑ, όπως είναι η ΔΕΥΑ Ζακύνθου.

Έγινε συνάντηση στην ΕΥΔΑΠ και πάρθηκαν οδηγίες σχετικά με τη διαχείριση του περιστατικού. Συγκροτήθηκε συντονιστικό σχετικά με τη διαχείριση του περιστατικού. Δόθηκαν εντολές και διακόπηκε η ύδρευση. Έγινε ενημέρωση από την Περιφέρεια, από τη Διεύθυνση Υγείας και από τον Δήμο και τη ΔΕΥΑ, για να μη γίνεται κατανάλωση του νερού. Αυτό το κομμάτι λειτούργησε καλά.

Αμέσως άρχισαν και δύο παράλληλες διαδικασίες. Η πρώτη διαδικασία ήταν να εντοπιστεί το ακριβές σημείο της βλάβης, το οποίο βρέθηκε δυο-τρεις ημέρες μετά. Δηλαδή πώς από τον αγωγό όμβριων μπήκε η διαρροή μέσα στο δίκτυο ύδρευσης. Το δεύτερο ήταν πώς θα αρχίσει η αποκατάσταση σιγά-σιγά της ομαλής ροής του νερού, που τελικά αποκαταστάθηκε στις 31 Ιανουαρίου, αφού έγιναν οι απαραίτητοι έλεγχοι και αποκαταστάθηκε η βλάβη.

Θα σας καταθέσω τα δύο σχετικά έγγραφα της ΔΕΥΑ και του Δήμου Ζακύνθου, για να έχετε την πλήρη γνώση του ιστορικού.

(Στο σημείο αυτό ο Αναπληρωτής Υπουργός Εσωτερικών κ. Θεόδωρος Λιβάνιος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εκκρεμεί ένα θέμα το οποίο αναφέρθηκε και το οποίο αφορά το θέμα των αποζημιώσεων. Περιμένουμε το τεχνικό δελτίο από τον Δήμο Ζακύνθου που θα έχει κάνει την καταγραφή και θα πάει στη Γενική Γραμματεία Πολιτικής Προστασίας του Υπουργείου Κλιματικής Κρίσης και Πολιτικής Προστασίας. Από κει και πέρα, θα ξεκινήσει η διαδικασία από το αρμόδιο Υπουργείο για την αποζημίωση όπου υπάρχουν προβλήματα, μεταξύ των οποίων και των δεξαμενών.

Θα συμφωνήσω μαζί σας ότι στο 2024 το να έχουμε δεξαμενές νερού σε ένα νησί είναι τουλάχιστον κάτι το οποίο πρέπει να διορθωθεί άμεσα.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Τον λόγο έχει ο κ. Καραθανασόπουλος για τη δευτερολογία του.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν αμφιβάλλουμε ότι διακόπηκε μετά από ενέργειες και η παροχή του νερού, αλλά και δόθηκε εντολή να μην το καταναλώνουν. Είναι λογικό αυτό το πράγμα. Αλλά σε ζητήματα για το πώς θα τα καθαριστούν τα ντεπόζιτα και άλλα δεν δόθηκε καμμία απολύτως εντολή. Ο καθένας, ο κάθε υδραυλικός, ενεργούσε ανάλογα με το πώς τα καταλάβαινε. Άλλοι καθάριζαν με ένα υγρό, άλλοι με άλλο. Αυτό είναι το λιγότερο, όμως. Εδώ θα έπρεπε να πάει και ένα κλιμάκιο να δει την κατάσταση για τη δημόσια υγεία. Και γιατί, κύριε Υπουργέ, μπορεί να μην είναι μόνο το πετρέλαιο που φαίνεται. Μπορεί να κυκλοφορεί στο δίκτυο οτιδήποτε πλέον, αν είναι έτσι η κατάστασή του, από τα όμβρια να περνάει μέσα στο δίκτυο ύδρευσης. Ένα αυτό.

Δεύτερον, από άποψη αποζημιώσεων δεν υπάρχει καμμία απολύτως δέσμευση από μεριάς του δημάρχου. Δεν γνωρίζουν τίποτα εκεί πέρα. Δεν υπάρχει καμμία απολύτως ενημέρωση, ούτε καν για το αν γίνονται οι καταγραφές των ζημιών. Αυτές οι δικές μου πληροφορίες. Και γι’ αυτόν ακριβώς τον λόγο και προξενεί εντύπωση στην κατάσταση αυτή η οποία υπάρχει αυτό το οποίο μας είπατε ότι θα καταθέσει στο Υπουργείο Κλιματικής Κρίσης. Τέτοιες κινήσεις δεν φαίνεται να υπάρχουν. Δεν έχουν γίνει γνωστές. Και μάλιστα ο δήμαρχος λέει ότι δεν έχει καμμία ευθύνη. Αυτό απάντησε μέσα στο Δημοτικό Συμβούλιο. «Δεν έχω καμμία ευθύνη για τις ζημιές που έγιναν από το ρολόι μέχρι την κατανάλωση. Μέχρι το ρολόι έχω ευθύνη», λέει.

Από αυτή την άποψη, μάλλον θα πρέπει να επανεξεταστεί αυτή η υπόθεση και να βγει το Υπουργείο Κλιματικής Αλλαγής και να πάρει μέτρα συγκεκριμένα, να κάνει συγκεκριμένες ανακοινώσεις και δεσμεύσεις για την αποκατάσταση των ζημιών.

Και βεβαίως, κύριε Υπουργέ, τα 6 εκατομμύρια, που πήρε για άλλη δουλειά ο δήμος από το πρόγραμμα «Αντώνης Τρίτσης», δεν φτάνουν να αντικατασταθεί το δίκτυο. Εδώ χρειάζεται ένα συνολικότερο σχέδιο, το οποίο θα έπρεπε ήδη να έχει ενταχθεί και να έχει εξαγγελθεί, για το πώς θα αλλαχθεί το δίκτυο ύδρευσης στην πόλη της Ζακύνθου κατά κύριο λόγο, γιατί εκεί είναι το ζήτημα, και όχι στις μεγάλες ξενοδοχειακές μονάδες, όπου υπάρχει νερό -βεβαίως μη πόσιμο-, για να κάνουν μπάνιο στις πισίνες, ενώ δεν υπάρχει νερό για ύδρευση.

Το θέμα δεν είναι να εξυπηρετηθούν μεγάλοι ξενοδόχοι, ακόμη και με νέο δίκτυο, για να έχουν πιο καθαρό νερό, αλλά το πώς θα εξυπηρετηθεί ο κόσμος κυρίως της πόλης της Ζακύνθου, που αναγκάζεται να αγοράζει νερό για να μπορέσει να πιει και να καλύψει βασικές ανάγκες, γιατί το άλλο είναι για οικιακή χρήση απλά και μόνο.

Άρα, λοιπόν, αυτό είναι το μεγάλο ζητούμενο και εδώ θα έπρεπε το Υπουργείο να είχε πάρει ήδη μέτρα, όπως και η Περιφέρεια και ο Δήμος της Ζακύνθου, που δυστυχώς τέτοιου είδους μέτρα δεν βλέπουμε να υπάρχουν, κύριε Υπουργέ, και θα συνεχίσουν και για τα επόμενα χρόνια οι κάτοικοι να ταλαιπωρούνται από αυτή την κατάσταση.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Καραθανασόπουλο.

Τον λόγο έχει ο Αναπληρωτής Υπουργός Εσωτερικών κ. Λιβάνιος, για τη δευτερολογία του.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Κατ’ αρχάς, επιτρέψτε μου να σας πω ότι δόθηκαν οδηγίες, γιατί υπάρχουν. Δεν είναι μόνο τα σπίτια εκεί, αλλά είναι και πιο ευαίσθητες εγκαταστάσεις, ιατρικές μονάδες, ιατρεία, οδοντιατρεία, παιδικοί σταθμοί. Δόθηκαν αμέσως οδηγίες και από τον ιατρικό σύλλογο, τον οδοντιατρικό σύλλογο, τις διευθύνσεις υγείας, προκειμένου να ενημερωθούν όλοι για το πρόβλημα που υπήρχε στο νερό. Σχετικά το συντομότερο δυνατό έγινε η διακοπή και είχε μεγάλη έκταση. Αφορούσε περίπου δέκα χιλιάδες πολίτες, σχεδόν το ένα δεύτερο του πληθυσμού της Ζακύνθου κατά τη χειμερινή περίοδο. Το πρώτο είναι αυτό.

Δεύτερον, θα σημειώσω ότι -απ’ ό,τι θα δείτε και στο έγγραφο που κατέθεσα πριν λίγο- ο Δήμος Ζακύνθου προβάλλει το επιχείρημα ότι δεν είχε master plan για την ύδρευση. Είναι μια νέα δημοτική αρχή. Ανέλαβε μόλις πριν έξι, επτά εβδομάδες, οπότε και δεσμεύεται ότι θα πρέπει να πάμε σε ένα master plan για να λυθεί το θέμα της Ζακύνθου, το οποίο μπορεί να είναι ένας συνδυασμός λύσεων, από μονάδες αφαλάτωσης μέχρι οτιδήποτε άλλο κριθεί από αυτό.

Διαχρονικά και ειδικά για τις περιπτώσεις ιδίως των νησιών που έχουν πολύ μεγάλο πρόβλημα ως Υπουργείο είμαστε πολύ κοντά και προσπαθούμε να βοηθήσουμε με λύσεις και χρηματοδότηση είτε εμείς είτε το Υπουργείο Περιβάλλοντος, από αντίστοιχο επιχειρησιακό πρόβλημα, και να λυθούνε προβλήματα.

Μόλις έρθει η σχετική πρόταση από τον Δήμο Ζακύνθου πολύ ευχαρίστως θα την εξετάσουμε με τη δέουσα προσοχή, με δεδομένη και την επιβάρυνση που υπάρχει από το συγκεκριμένο περιστατικό.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Θα συζητηθεί, τώρα, η δέκατη με αριθμό 697/8-2-2024 επίκαιρη ερώτηση δευτέρου κύκλου της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ -Προοδευτική Συμμαχία» κ. Αικατερίνης Νοτοπούλου προς την Υπουργό Εσωτερικών, με θέμα: «Να χαρακτηριστούν άμεσα ως επιλαχόντες οι νέοι επιτυχόντες του διαγωνισμού 1Γ/2022».

Παρακαλώ, κυρία Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ, κύριε Πρόεδρε.

Χαίρομαι, κυρία Υπουργέ, που είστε εδώ για ένα θέμα γνωστό. Αναφέρομαι στον γραπτό διαγωνισμό 1Γ/2022 του ΑΣΕΠ, όπως γνωρίζετε, που είχε σκοπό την κάλυψη οκτακοσίων είκοσι δύο θέσεων στην Ανεξάρτητη Αρχή Δημοσίων Εσόδων με μόνιμο εξειδικευμένο προσωπικό.

Στον γραπτό διαγωνισμό που πραγματοποιήθηκε κατά ομάδες προσήλθαν περίπου εντεκάμισι χιλιάδες υποψήφιοι και οι τετρακόσιοι δέκα είχαν υποβάλει αίτηση σε περισσότερες από μία ομάδες. Οι επιτυχόντες, όμως, ήταν πολύ λίγοι. Ήταν διακόσιοι πενήντα επτά. Είναι ένα μικρό ποσοστό επιτυχίας της τάξης του 2,3%. Ίσως να είναι και το μικρότερο ποσοστό επιτυχίας που έχει σημειωθεί ποτέ σε διαγωνισμό του ΑΣΕΠ. Σε κάθε περίπτωση, το πλήθος των διαγωνιζομένων, σε συνδυασμό με το πολύ μικρό ποσοστό επιτυχόντων, εγείρει ένα θέμα για την αποτελεσματικότητα του ίδιου του διαγωνισμού και προφανώς όχι για το επίπεδο των γνώσεων των διαγωνιζομένων και της εν γένει επιστημονικής τους κατάρτισης.

Μάλιστα ως μία άμεση αναγνώριση της αστοχίας του διαγωνισμού και προκειμένου να καλυφθούν οι θέσεις που είχαν προκηρυχθεί, η Κυβέρνησή σας προέβη σε μια νομοθετική ρύθμιση με το άρθρο 21 του ν.5027/2023, προκειμένου να μειωθεί η βάση και να αυξηθεί ο αριθμός των επιτυχόντων. Το αποτέλεσμα; Ο νέος πίνακας επιτυχόντων περιέχει πλέον χίλιους τέσσερις νέους επιτυχόντες ΠΕ και εκατόν πενήντα εννιά ΤΕ. Σύμφωνα μάλιστα με την επίσημη ανακοίνωση του ΑΣΕΠ οι προς κάλυψη θέσεις ήταν τετρακόσιες ΠΕ και εκατόν εξήντα πέντε ΤΕ.

Συνεπώς και κατόπιν όλων αυτών, προέκυψε ένας πολύ μεγάλος αριθμός επιλαχόντων. Είναι περίπου εξακόσιοι ΠΕ και τριάντα ΤΕ. Στις 21 Φεβρουαρίου, ο Διοικητής της ΑΑΔΕ κ. Γεώργιος Πιτσιλής κατά τη διάρκεια της Διαρκούς Επιτροπής Δημόσιας Διοίκησης, όταν συζητιόταν η εν λόγω νομοθετική ρύθμιση, είχε δηλώσει πως για το 2023 είχατε προγραμματίσει εννιακόσιες εβδομήντα εννέα προσλήψεις μόνιμου προσωπικού -αυτές ήταν πάνω, επιπλέον από τις οκτακόσιες είκοσι δύο θέσεις της 1Γ/2022- ενώ αποτελούσε στρατηγικό στόχο σας η κάλυψη του 90% των οργανικών θέσεων έως το 2025.

Τα παραπάνω τα επιβεβαίωσε και ο κ. Θεοχάρης στις 5-2-2024, απαντώντας σε μία επίκαιρη ερώτηση συναδέλφου από το ΚΚΕ, του κ. Κατσώτη, για το ίδιο θέμα, και μάλιστα έκανε λόγο για μία ανοικτή διαδικασία εννιακοσίων εβδομήντα εννέα προσλήψεων του 2023 και άλλων πεντακοσίων που είναι ο προγραμματισμός για το 2024. Θα τα καταθέσω στα Πρακτικά. Άρα μιλάμε για χίλιες πεντακόσιες θέσεις.

(Στο σημείο αυτό η Βουλευτής κ. Αικατερίνη (Κατερίνα) Νοτοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από τη μία, λοιπόν, έχουμε περίπου χίλιες πεντακόσιες νέες θέσεις προς κάλυψη, σε μια υπηρεσία που όλοι γνωρίζουμε τους ειδικούς σκοπούς που επιτελεί, έλεγχο φοροδιαφυγής, λαθρεμπόριο. Περιλαμβάνει υπηρεσίες, όπως το Γενικό Χημείο και τα τελωνεία. Και από την άλλη, έχετε και μια έτοιμη δεξαμενή προς αξιοποίηση, προς άμεση, ταχύτατη και στοχευμένη αξιοποίηση μάλιστα σε όλες αυτές τις εξειδικευμένες θέσεις. Αυτό είναι σύμφωνο με την συνταγματική επιταγή της αρχής της αποτελεσματικότητας και της διοίκησης, στοιχεία της οποίας μεταξύ άλλων αποτελούν η οικονομία χρόνου και μέσων, η ταχύτητα και η ευελιξία κατά την επιδίωξη προκαθορισμένων στόχων.

Σύμφωνα με την παράγραφο 7 του άρθρου 25 του ν.4765/2021 η κάλυψη θέσεων είναι δυνατόν να πραγματοποιείται μετά από αίτημα του φορέα χωρίς νέα προκήρυξη από τον πίνακα επιλαχόντων προηγούμενων διαγωνισμών ΑΣΕΠ υπό την προϋπόθεση ότι αυτές οι νέες προς κάλυψη θέσεις αφορούν σε όμοιους κλάδους και ειδικότητες και μέσα σε είκοσι τέσσερις μήνες από τη δημοσίευση των αντίστοιχων πινάκων διοριστέων - προσληπτέων.

Γνωρίζετε καλά πως κάτι τέτοιο υπάρχει. Είναι η επιστολή την οποία θα καταθέσω στα Πρακτικά, του διοικητή της ΑΑΔΕ, από 29 Ιανουαρίου. Ζητά από το Υπουργείο σας την αξιοποίηση του πίνακα επιλαχόντων του εν λόγω διαγωνισμού για να πληρωθούν οι θέσεις όπως είχε προγραμματιστεί. Μάλιστα, σε επιστολή του ΑΣΕΠ προς τον πληρεξούσιο δικηγόρο διαγωνιζομένων νέων επιτυχόντων του εν λόγω διαγωνισμού αναφέρεται ότι το ΑΣΕΠ δεν δύναται να προβεί στην πλήρωση νέων πέραν των οκτακοσίων είκοσι δύο θέσεων μόνιμου προσωπικού στην Ανεξάρτητη Αρχή Δημοσίων Εσόδων.

Κατόπιν αυτών των στοιχείων, κυρία Υπουργέ, σας ρωτώ αν έχετε σκοπό να χαρακτηρίσετε άμεσα τους νέους επιτυχόντες που δεν κρίθηκαν διοριστέοι ως επιλαχόντες και αν σκοπεύετε να δρομολογήσετε άμεσα τις κατάλληλες ενέργειες, έτσι ώστε να καταστεί δυνατή η πρόσληψη και η αξιοποίηση του συνόλου των εναπομεινάντων στους πίνακες νέων επιτυχόντων, όπως προκύπτουν από το άρθρο 21 του ν.5027/2023 κατά προτεραιότητα για επικείμενες κενές θέσεις που θα προκηρυχθούν στην ΑΑΔΕ.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Νοτοπούλου.

Τον λόγο έχει η Υπουργός Εσωτερικών κ. Νίκη Κεραμέως.

**ΝΙΚΗ ΚΕΡΑΜΕΩΣ (Υπουργός Εσωτερικών):** Σας ευχαριστώ πολύ, κύριε Πρόεδρε, όπως επίσης ευχαριστώ την συνάδελφο για την ερώτηση. Θα έλεγα ότι είναι μια ευκαιρία να αποσαφηνίσουμε κάποια ζητήματα σχετικά με τους διορισμούς εν γένει, γιατί προκύπτουν σε πολλά Υπουργεία ακόμη και χιλιάδες κατά περίπτωση αιτήματα με τα οποία επιτυχόντες σε διαγωνισμούς υποψήφιοι ζητούν να καταστούν εν τέλει διοριστέοι.

Εν προκειμένω, μιλάμε για τον διαγωνισμό 1Γ/2022 με ένα ιστορικό το οποίο είναι λίγο-πολύ δεδομένο. Πράγματι, το ΑΣΕΠ μετά από σχετικό αίτημα της ΑΑΔΕ εξέδωσε την προκήρυξη 1Γ για την πλήρωση με γραπτό διαγωνισμό οκτακοσίων είκοσι δύο θέσεων μόνιμου προσωπικού, σύμφωνα με το άρθρο 43 του ν.4765/2021. Το άρθρο αυτό προβλέπει ότι μπορεί να διενεργηθεί γραπτός διαγωνισμός κατά τη μεταβατική περίοδο πριν από την έκδοση προκήρυξης πανελλήνιου γραπτού διαγωνισμού.

Ωστόσο, σύμφωνα με την παράγραφο 11, προβλέπεται ρητά: Οι πίνακες κατάταξης ισχύουν μόνο για την πλήρωση των θέσεων που προκηρύχθηκαν. Εδώ οι θέσεις που προκηρύχθηκαν δεν πληρώθηκαν. Οι υποψήφιοι που πέτυχαν την ορισθείσα βαθμολογία βάσης και θεωρήθηκαν επιτυχόντες στον διαγωνισμό ανήλθαν στους πεντακόσιους δεκαπέντε, αλλά μετά έρχεται και η φάση, αν θέλετε, των προτιμήσεων των θέσεων που δηλώνονται από τους υποψηφίους και εν τέλει στους οριστικούς πίνακες διοριστέων περιλήφθηκαν διακόσιοι πενήντα επτά υποψήφιοι. Άρα από τις οκτακόσιες είκοσι δύο θέσεις που είχαν προκηρυχθεί, οι πεντακόσιες εξήντα πέντε έμειναν κενές.

Εν συνεχεία, έγινε το 2023 μια προσπάθεια περαιτέρω κάλυψης των θέσεων με τον ν.5027/2023 και το άρθρο 21 και έτσι με μία, θα έλεγα, πρόσθετη ρύθμιση που αφορούσε το ποιο είναι το άθροισμα της σταθμισμένη βαθμολογίας που επιτρέπει σε κάποιον να είναι εν τέλει επιτυχών, πράγματι με τη νέα διαδικασία παρέμειναν μόλις πενήντα επτά θέσεις κενές, δηλαδή λόγω έλλειψης υποψηφίων που συγκέντρωσαν την προβλεπόμενη βαθμολογία βάσης των πενήντα μονάδων, την αναθεωρημένη δηλαδή βάση, σε συνδυασμό με τις προτιμήσεις τους.

Εκεί που θα διαφωνήσω μαζί σας, κυρία συνάδελφε, είναι στο ότι δημιουργείται μία ιδιότυπη ομηρία, όπως αναφέρετε στην ερώτησή σας, των επιτυχόντων του διαγωνισμού μετά την αναμόρφωση της βάσης, οι οποίοι καταλαβαίνω ότι εννοείτε ότι περιμένουν τον διορισμό τους στις κενές πενήντα επτά θέσεις ή σε νέες θέσεις ΑΑΔΕ.

Απαντώ και στα δύο σκέλη. Στο πρώτο σκέλος για τις μεν πενήντα επτά κενές θέσεις ο ν.4765/2021 είναι σαφής: «Πρέπει να πληρείται η προϋπόθεση της παραγράφου 1 του άρθρου 43, σύμφωνα με την οποία οι υποψήφιοι διατίθενται στους φορείς για διορισμό ή πρόσληψη με απόφαση του ΑΣΕΠ κατά τη σειρά που έχουν στον οικείο πίνακα κατάταξης σε συνδυασμό με τη δήλωση προτίμησής τους». Αυτή η διάταξη εφαρμόσθηκε στο ακέραιο και δεν υπήρξε ικανός αριθμός τέτοιων υποψηφίων.

Για τις δε επόμενες προκηρύξεις θέσεων στην ΑΔΑΕ, γιατί πράγματι η ΑΑΔΕ είναι στις προτεραιότητες της Κυβέρνησης και έχει συμπεριληφθεί και στον προγραμματισμό προσλήψεων που έγινε τον περασμένο Σεπτέμβριο με πράξη υπουργικού συμβουλίου, πάλι δεν μπορούν να αντληθούν από τους συγκεκριμένους πίνακες, γιατί ο ίδιος ο νόμος λέει: «Απαγορεύεται ο διορισμός ή η πρόσληψη άλλου υποψηφίου από τον πίνακα κατάταξης πέραν του αριθμού των θέσεων που προκηρύχθηκαν και των θέσεων που κενούνται».

Θα επανέλθω και στη δευτερολογία, σεβόμενη τον χρόνο, σε περισσότερες πληροφορίες για το θέμα αυτό.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Τον λόγο έχει η κ. Νοτοπούλου για τη δευτερολογία της. Παρακαλώ.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Κυρία Υπουργέ, στην πρωτομιλία μου εξέθεσα αναλυτικά όλο το πλαίσιο, και το νομικό. Μας δώσατε κάποιες εξηγήσεις. Σίγουρα συμφωνούμε πως το αίτημα για την απορρόφηση των νέων επιτυχόντων είναι εύλογο και σίγουρα μάλλον συμφωνούμε πως δεν είναι αίτημα μόνο των επιτυχόντων, είναι και αίτημα της ίδιας της ανεξάρτητης αρχής, της ΑΑΔΕ, όπως προκύπτει και από το έγγραφο που μόλις κατέθεσα στα Πρακτικά. Όμως, και το ίδιο το ΑΣΕΠ ουσιαστικά σας ζητά μια νομοθετική παρέμβαση με το έγγραφο που κατέθεσα.

Στο σημείο αυτό θα ήθελα να αναφερθώ σε μία λαθροχειρία που είχε καταφέρει ο κ. Θεοχάρης στην απάντησή του στον συνάδελφό του ΚΚΕ, τον κ. Κατσώτη κατά τη συζήτηση της επίκαιρης ερώτησης για το ίδιο θέμα. Θα αναφερθώ στα Πρακτικά. Ο κ. Κατσώτης ανέφερε ότι στη συνεδρίαση της Διαρκούς Επιτροπής Δημόσιας Διοίκησης με τους φορείς στις 21 Φεβρουαρίου που συζητήθηκε ο νόμος και το άρθρο που αφορούσε τη μεταβολή της βάσης επιτυχίας ο πρόεδρος του ΑΣΕΠ, αναφερόμενος στη συζήτηση, άφησε να εννοηθεί ότι θα απορροφηθούν όλοι οι νέοι επιτυχόντες ΠΕ και ΤΕ του διαγωνισμού 1Γ/2022 και δεν θα υπάρξουν αδιόριστοι επιτυχόντες αυτών των κατηγοριών.

Ο κ. Θεοχάρης διάβασε με τη σειρά του το απόσπασμα των Πρακτικών της επιτροπής της 21ης Φεβρουαρίου, στο οποίο ο κ. Παπαϊωάννου λέει: «Εάν για παράδειγμα υπάρχουν πολλοί επιτυχόντες στον διαγωνισμό, δηλαδή πολλοί άνθρωποι που θα περάσουν τη βάση, με κανέναν τρόπο δεν έχουν εξασφαλίσει ότι αυτοί θα προσληφθούν κάπου». Όμως, το απόσπασμα εκείνο και η συζήτησή μας αναφέρονται στον επικείμενο γραπτό διαγωνισμό για την κάλυψη θέσεων του δημοσίου και όχι στον ειδικό διαγωνισμό 1Γ για την ΑΑΔΕ. Αυτή τη λεπτομέρεια ξέχασε να τη διευκρινίσει τότε ο κ. Θεοχάρης. Το καταθέτω και αυτό στα Πρακτικά.

(Στο σημείο αυτό η Βουλευτής κ. Αικατερίνη (Κατερίνα) Νοτοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έλεγα, λοιπόν, κυρία Υπουργέ, ότι οι νέοι επιτυχόντες ΑΑΔΕ και ΑΣΕΠ περιμένουν από εσάς μια νομοθετική πρωτοβουλία, προκειμένου να καταφέρουν να απορροφηθούν. Μετρήσατε πενήντα επτά.

Αντίστοιχη νομοθετική πρωτοβουλία θέλω να σας θυμίσω πως είχαμε πάρει εμείς το 2018 για το διαγωνισμό 1Γ/2017 και πάλι της ΑΑΔΕ με το άρθρο 122 του ν.4537/2018. Συγκεκριμένα, όσον αφορά την κάλυψη θέσεων τακτικού προσωπικού της Ανεξάρτητης Αρχής Δημοσίων Εσόδων είναι δυνατόν, λέει ο νομοθέτης, να πραγματοποιείται μετά από σύμφωνη γνώμη του ΑΣΕΠ χωρίς νέα προκήρυξη από πίνακα επιλαχόντων προηγούμενου διαγωνισμού ΑΣΕΠ χωρίς να δημιουργηθεί κανένα απολύτως πρόβλημα και έτσι μπορέσαμε να καλύψουμε χρόνια κενά της ανεξάρτητης αρχής για τα επόμενα τρία χρόνια.

Το πλήθος των ερωτήσεων που έχουν κατατεθεί για το θέμα αυτό από την Αντιπολίτευση δείχνει πως υπάρχει και μια ευρεία συναίνεση για μία τέτοια πρωτοβουλία, την οποία σας καλούμε να αξιοποιήσετε. Αυτό που χρειάζεται είναι πολιτική βούληση την οποία δεν βλέπω να διαθέτετε για να επιλύσετε το θέμα.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει η Υπουργός Εσωτερικών, η κ. Κεραμέως.

**ΝΙΚΗ ΚΕΡΑΜΕΩΣ (Υπουργός Εσωτερικών):** Ευχαριστώ πολύ, κύριε Πρόεδρε.

Κυρία συνάδελφε, σας άκουσα με προσοχή και συμμερίζομαι πλήρως την αγωνία όλων και των συναδέλφων, αλλά και των υποψηφίων των εκάστοτε διαγωνισμών του ΑΣΕΠ για τον διορισμό τους. Γι’ αυτό και έχουμε ενσκήψει πάνω από το ζήτημα αυτό με ιδιαίτερη προσοχή και με ευαισθησία για να βρούμε λύση. Για αυτό, επίσης προέκυψε και αυτή η διάταξη του άρθρου 21 του ν.5027, η οποία αναμόρφωσε επί της ουσίας τη βάση εισαγωγής. Να πούμε, όμως, ότι κατά αυτής εκκρεμεί και μια αίτηση ακύρωσης στα διοικητικά δικαστήρια, με την οποία προβάλλονται λόγοι σχετικά με τη συνταγματικότητα ή μη της ρύθμισης αυτής. Είναι σε εκκρεμότητα ακριβώς αυτή η αίτηση ακύρωσης.

Άρα από τη μία θα έλεγα σαφώς ότι δεν πρέπει να αποθαρρύνουμε γενικώς τους πολίτες, αλλά από την άλλη θέλει προσοχή να μην καλλιεργούμε και φρούδες ελπίδες, γιατί έχουμε όλοι μας και δη η Κυβέρνηση μια υποχρέωση τήρησης του νομοθετικού πλαισίου σε ό,τι αφορά και την ερμηνεία των διατάξεων.

Και εδώ το ξέρουμε ξεκάθαρα ο νόμος δεν προβλέπει τη μετατροπή των υποψηφίων που με διάταξη νόμου κατέστησαν επί γενόμενος επιτυχόντες, κατ’ αρχάς επιλαχόντες του εν λόγω διαγωνισμού και ακολούθως διοριστέων.

Να το πω πολύ απλά. Είναι άλλο να είσαι επιτυχών ενός διαγωνισμού και άλλο να είσαι διοριστέος. Πάρα πολλές φορές έχουμε πολύ περισσότερους επιτυχόντες, αλλά η πολιτεία προκηρύσσει έναν συγκεκριμένο αριθμό θέσεων. Συγκεκριμένο αριθμό επαναλαμβάνω. Σε συνδυασμό, λοιπόν, με τα αποτελέσματα του υποψηφίου και τη δήλωσή του σχετικά με τις θέσεις προτίμησης προκύπτει σχετική η κατάταξη.

Άρα θα έλεγα ότι οι εν λόγω νέοι επιτυχόντες δεν αποτελούν έτοιμη δεξαμενή προς αξιοποίηση σε εξειδικευμένες θέσεις ΑΑΔΕ όσο και αν για εμάς η ΑΑΔΕ είναι σε πολύ υψηλή προτεραιότητα και γι’ αυτό προκηρύξαμε εκ νέου και προβλέψαμε πρόσθετες και πολλές θέσεις για την ΑΑΔΕ. Και, πράγματι, με την πράξη υπουργικού συμβουλίου της 31ης Οκτωβρίου του 2023 εγκρίθηκαν μεταξύ άλλων η πλήρωση πεντακοσίων θέσεων διαφόρων κλάδων και ειδικοτήτων στην Ανεξάρτητη Αρχή Δημοσίων Εσόδων και στο πλαίσιο αυτό του νέου προγραμματισμού προσλήψεων πρέπει να σας πω ότι η Κυβέρνηση καταβάλλει μια πολύ μεγάλη προσπάθεια για πιο στοχευμένες προσλήψεις, ταχύτερες προσλήψεις, λαμβάνει μέριμνα για μια σειρά πρωτοβουλιών, όπως, για παράδειγμα, πολύ πρόσφατα τον περιορισμό συγκεκριμένου αριθμού επιλογών για κάθε υποψήφιο.

Ξέρετε, κυρία Νοτοπούλου, ότι σε διαγωνισμούς του ΑΣΕΠ μπορεί να είχαμε υποψηφίους που δούλευαν πεντακόσιες διαφορετικές επιλογές. Θα μου πείτε γιατί είναι πρόβλημα αυτό. Θα σας πω γιατί είναι πρόβλημα. Είναι πρόβλημα γιατί, όταν δηλώνεις πεντακόσιες διαφορετικές επιλογές -δεν το λέω τώρα για την ΑΑΔΕ, το λέω ευρύτερα- σε σχέση με την ενίσχυση του ΑΣΕΠ προφανώς ο υποψήφιος δεν έχει μπει σε μια διαδικασία να επιλέξει πραγματικά τις θέσεις εκείνες που θέλει να υπηρετήσει και, ταυτόχρονα, αν θέλετε, δημιουργείται ένας τεράστιος όγκος στο ΑΣΕΠ με αποτέλεσμα να ολοκληρώνονται διαδικασίες προσλήψεων και να έχουμε ένα ποσοστό μη αποδοχής, το οποίο είναι πάρα πολύ υψηλό, αγγίζει και το 70% ενίοτε, γιατί –γιατί;- ακριβώς έχουν επιλεγεί υποψήφιοι για θέσεις τις οποίες δεν επιθυμούν οι ίδιοι να υπηρετήσουν.

Δράττομαι, όμως, της ευκαιρίας για να πω ότι προτεραιότητα της Κυβέρνησης είναι να ενισχύει το πολύτιμο ανθρώπινο δυναμικό μας, προτεραιότητα της Κυβέρνησης είναι να εισάγει υγιή κίνητρα για τη συνεχή βελτίωση και αναβάθμιση του πολύτιμου ανθρώπινου δυναμικού μας. Όπως ξέρετε, από την 1-1-2024 έχουμε την πρώτη αύξηση μισθών δημοσίων υπαλλήλων μετά από δεκατέσσερα ολόκληρα χρόνια με ιδιαίτερη αύξηση, θα έλεγα, σημαντική αύξηση σε αυτούς που κατέχουν θέση ευθύνης. Έχουμε 30% ποσοστό αύξησης στις θέσεις ευθύνης.

Όμως, ταυτόχρονα, η Κυβέρνηση φροντίζει, ούτως ώστε να εποπτεύεται ο τομέας του ανθρώπινου δυναμικού αυστηρά και για αυτό δράττομαι της ευκαιρίας να ανακοινώσω και στη Βουλή ότι έχω ήδη ζητήσει να διενεργηθεί έλεγχος για την περίπτωση του σαρανταπεντάχρονου από την Κόρινθο που είναι αυτή τη στιγμή στη δημοσιότητα, όπως ξέρετε, για να δούμε ακριβώς τι συνέβη με την περίπτωση αυτού του υπαλλήλου. Πού υπηρετεί, με ποιο καθεστώς, τι ακριβώς συμβαίνει αναλυτικά. Έχω ζητήσει, λοιπόν, από τις αρμόδιες υπηρεσίες να διεξάγουν αναλυτικό έλεγχο σε σχέση με την περίπτωση αυτή.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κυρία Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Υπουργοί Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Υγείας, Προστασίας του Πολίτη, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Πολιτισμού, Κοινωνικής Συνοχής και Οικογένειας, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, Κλιματικής Κρίσης και Πολιτικής Προστασίας, Επικρατείας, καθώς και οι Αναπληρωτές Υπουργοί Εθνικής Οικονομίας και Οικονομικών, Εσωτερικών και Παιδείας, Θρησκευμάτων και Αθλητισμού κατέθεσαν στις 16-2-2024 σχέδιο νόμου: «Όροι αξιοποίησης της δημόσιας περιουσίας στις παραθαλάσσιες περιοχές και άλλες διατάξεις».

Επίσης, η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση των τροποποιήσεων, που υιοθετήθηκαν την 8η Δεκεμβρίου 2021 από τη Συνέλευση του Διεθνούς Ναυτιλιακού Οργανισμού (ΔΝΟ) στη Διεθνή Σύμβαση: «Περί Διεθνούς Ναυτιλιακού Οργανισμού», που υπογράφηκε στη Γενεύη την 6η Μαρτίου 1948, όπως αυτή τροποποιήθηκε μεταγενέστερα και ισχύει.»

Θα συζητηθεί, τώρα, η πέμπτη με αριθμό 705/9-2-2024 επίκαιρη ερώτηση πρώτου κύκλου του Βουλευτή Αχαΐας της Κοινοβουλευτικής Ομάδας «Νίκη» κ. Σπυρίδωνα Τσιρώνηπρος τον ΥπουργόΠροστασίας του Πολίτη**,** με θέμα: «Οργάνωση του Europride στην Θεσσαλονίκη».

Παρακαλώ, κύριε Τσιρώνη, έχετε τον λόγο.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ, κύριε Πρόεδρε.

Κύριε Υπουργέ, ακούσαμε σε επιτροπή της Βουλής στις 10 Ιανουαρίου του 2024 με έκπληξη Βουλευτή της Νέας Δημοκρατίας να προσκαλεί τον πρέσβη του Βελγίου, χώρα που έχει την προεδρία της Ευρωπαϊκής Ένωσης το τρέχον εξάμηνο, να επισκεφθεί στη Θεσσαλονίκη τον προσεχή Ιούνιο το Europride και αναρωτηθήκαμε αν αυτό είναι το γεγονός της χρονιάς για το οποίο αξίζει να κληθεί ένας διπλωμάτης.

Όπως γνωρίζετε, στο άρθρο 5 του Συντάγματος σαφώς ορίζεται ότι καθένας έχει δικαίωμα να αναπτύσσει ελεύθερα την προσωπικότητά του και να συμμετέχει στην κοινωνική ζωή της χώρας εφόσον δεν προσβάλλει τα δικαιώματα των άλλων και δεν παραβιάζει το Σύνταγμα ή τα χρηστά ήθη. Επίσης, στο άρθρο 21 καθορίζεται ότι η οικογένεια, η μητρότητα και η παιδική ηλικία τελούν υπό την προστασία του κράτους.

Ο ελληνικός λαός σας έθεσε θεματοφύλακες του Συντάγματος. Αναρωτιόμαστε αν σας απασχολεί ότι σε παρόμοιες παρελάσεις που έχουν γίνει στη χώρα μας βλέπουμε όχι εικόνες υπερηφάνειας, αλλά ντροπής με τη συμμετοχή, μάλιστα, εκπροσώπων κοινοβουλευτικών κομμάτων. Οι δημόσιες περιπτύξεις από ημίγυμνους άνδρες και γυναίκες, οι χειρονομίες και οι κινήσεις που προσβάλουν τη δημόσια αιδώ, ο χλευασμός θρησκευτικών συμβόλων και αγίων της Εκκλησίας μας και αντεθνικά συνθήματα και μια εικόνα ευτελισμού της ανθρώπινης αξιοπρέπειας δεν αποτελούν προσβολή των χρηστών ηθών; Δεν προσβάλλουν μια παιδική ψυχή που θα αντικρίσει αυτό το θέαμα;

Στο άρθρο 11, επίσης, του Συντάγματος δίνεται η δυνατότητα στην Αστυνομία να απαγορεύει συναθροίσεις αν απειλείται, όπως λέει, σοβαρή διατάραξη της κοινωνικοοικονομικής ζωής. Και, όντως, με την υπ’ όψιν εκδήλωση θα προκληθεί μια τέτοια διατάραξη της κοινωνικής ζωής και ειρήνης. Όταν για εννέα ολόκληρες ημέρες δεσμεύεται το κέντρο της Θεσσαλονίκης με τις διάφορες εκδηλώσεις της ΛΟΑΤΚΙ κοινότητας, πώς θα μπορέσουν οι πολίτες της πόλης που δεν συμφωνούν με αυτές τις πεποιθήσεις των διοργανωτών να προσεγγίσουν το κέντρο; Πώς θα βρεθεί στην περιοχή μια οικογένεια με τα παιδιά της;

Γι’ αυτό ερωτάσθε, κύριε Υπουργέ, γιατί η Αστυνομία παρέχει άδεια διεξαγωγής σε τέτοιες εκδηλώσεις, όταν είναι γνωστό από τις ανάλογες εκδηλώσεις των προηγούμενων ετών ότι φανερά και απροκάλυπτα προσβάλλουν τα χρηστά ήθη. Και ποια μέτρα προτίθεστε να λάβετε, προκειμένου να μην επαναληφθούν τα ανωτέρω περιγραφόμενα γεγονότα και αν τελικά επαναληφθούν, τι θα κάνετε; Θα το σταματήσετε αυτό;

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε πάρα πολύ.

Τον λόγο έχει ο Υφυπουργός Προστασίας του Πολίτη κ. Ανδρέας Νικολακόπουλος.

Παρακαλώ, κύριε Υπουργέ, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε συνάδελφε, η προστασία των συνταγματικά κατοχυρωμένων ατομικών και κοινωνικών δικαιωμάτων, καθώς και η διευκόλυνση της άσκησής τους αποτελεί βασική προτεραιότητα της πολιτείας και, βέβαια, και της Ελληνικής Αστυνομίας.

Το άρθρο 5 του Συντάγματος προβλέπει ότι καθένας έχει δικαίωμα να αναπτύσσει ελεύθερα την προσωπικότητά του και να συμμετέχει στην κοινωνική, οικονομική και πολιτική ζωή της χώρας εφόσον δεν προσβάλλει τα δικαιώματα των άλλων και δεν παραβιάζει το Σύνταγμα και τα χρηστά ήθη και αυτό είναι μια εγγύηση για όλους τους πολίτες, αλλά πρωτίστως και δικαίωμα των μειοψηφιών. Η συνταγματική έννοια των χρηστών ηθών δεν είναι εξωνομική και δεν σχετίζεται με τις αόριστες υποκειμενικές αντιλήψεις περί ηθικής, αλλά αφορά στις ηθικές αντιλήψεις, όπως αυτές προσδιορίζονται στους νόμους, αλλά και στον υπέρτατο νόμο, το Σύνταγμα.

Θα πρέπει να σας πω, λοιπόν, ότι η Ελληνική Αστυνομία έχει ως αποστολή τη διασφάλιση της κοινωνικής ειρήνης, της ευταξίας, της παροχής εννόμου προστασίας στους πολίτες και, βέβαια, την τήρηση της τάξης στους δημόσιους χώρους και τις δημόσιες συγκεντρώσεις και συναθροίσεις, καθώς και την προστασία των ατομικών και συλλογικών δικαιωμάτων των πολιτών στις εκδηλώσεις αυτές και για την επίτευξή τους αποτελεί και αναπτύσσει σημαντικές προληπτικές και κατασταλτικές δράσεις.

Για τις δημόσιες συναθροίσεις, όπως αυτή που λέτε, για τις πορείες και τις λοιπές κινητοποιήσεις τυγχάνουν εφαρμογής οι διατάξεις που έχει ψηφίσει η Κυβέρνηση της Νέας Δημοκρατίας και είναι οι διατάξεις του ν. 4703/2020 και το προεδρικό διάταγμα 73/2020 για τη ρύθμιση των δημοσίων υπαίθριων συναθροίσεων.

Αυτές οι διατάξεις εγγυώνται την ακώλυτη άσκηση του δικαιώματος του συνέρχεσθαι και των συμμετεχόντων, όσο και την προστασία των εννόμων αγαθών της ευταξίας, της ελεύθερης κίνησης των πολιτών και την προάσπιση της κοινωνικοοικονομικής ζωής εν γένει. Από τις διατάξεις αυτές δεν προβλέπεται αρμοδιότητα των αστυνομικών αρχών ούτε οποιασδήποτε άλλης αρχής για την αδειοδότηση των δημόσιων υπαίθριων συναθροίσεων. Προβλέπεται μόνο η υποχρέωση του διοργανωτή της συνάθροισης για υποβολή σχετικής γνωστοποίησης στην οικεία αστυνομική αρχή.

Άρα, λοιπόν, όσον αφορά στο πρώτο σκέλος του ερωτήματός σας στο οποίο ρωτάτε γιατί θα δώσει άδεια διεξαγωγής για μία τέτοια εκδήλωση η Αστυνομία, σας απαντούμε ότι δεν υπάρχει αρμοδιότητα της Αστυνομίας ή άλλης αρχής να δώσει τέτοια άδεια.

Όμως, σύμφωνα με τις διατάξεις αυτού του νόμου, του νόμου που σας ανέφερα πριν και έχει ψηφίσει η Κυβέρνηση της Νέας Δημοκρατίας, η εκάστοτε αρμόδια αστυνομική αρχή δύναται με αιτιολογημένη απόφαση να προβαίνει σε απαγόρευση ή επιβολή περιορισμών ή τη διάλυση δημόσιων υπαίθριων συναθροίσεων μόνον εφόσον συντρέχουν οι προβλεπόμενες στις διατάξεις αυτές προϋποθέσεις για τη λήψη συγκεκριμένων διοικητικών μέτρων. Συγκεκριμένα, αν επαπειλείται σοβαρός κίνδυνος για τη δημόσια ασφάλεια ή απειλή σοβαρής διατάραξης της κοινωνικοοικονομικής ζωής ή εάν η συνάθροιση έχει σκοπό αντίθετο προς τον σκοπό ήδη προγραμματισμένης συνάθροισης, εάν πιθανολογείται δυσανάλογη διατάραξη της κοινωνικοοικονομικής ζωής και αν η συνάθροιση πραγματοποιείται παρά την έκδοση απόφασης απαγόρευσης ή αν οι συμμετέχοντες δεν συμμορφώνονται προς τους περιορισμούς που επιβλήθηκαν.

Εν προκειμένω, η συγκεκριμένη διοργάνωση Europride στη Θεσσαλονίκη είναι ένα πανευρωπαϊκό γεγονός που έχει συμβεί και σε άλλα κράτη, όπως και στη Θεσσαλονίκη. Αυτή τη στιγμή δεν μπορεί να γίνει ασφαλής εκτίμηση για τον αριθμό των προσώπων που θα συμμετέχουν. Βέβαια, επειδή θα γίνει τον Ιούνιο, ίσως σε αυτό υπάρχει και ένα θέμα όσον αφορά το κατά πόσο έχει και τον χαρακτήρα της επίκαιρης η ερώτηση την οποία κάνετε. Βεβαίως, με βάση τις προηγούμενες συγκεντρώσεις, μπορούμε να υπολογίσουμε ότι θα έχει έναν πολύ σημαντικό αριθμό αρκετών χιλιάδων ατόμων.

Ωστόσο, μπορούμε να σας διασφαλίσουμε -και έτσι απαντούμε και στο δεύτερο ερώτημα- ότι η Γενική Αστυνομική Διεύθυνση Θεσσαλονίκης και οι αρμόδιες υφιστάμενες υπηρεσίες θα προβούν στην εκδήλωση όλων των επιβαλλόμενων ενεργειών αρμοδιότητάς τους, έτσι ώστε να εξασφαλίσουν την περιφρούρηση και την προστασία της εκδήλωσης αυτής, να διασφαλίσουν την τήρηση της τάξης, τη διαχείριση της κυκλοφορίας, καθώς και την τήρηση και αποτροπή αξιόποινων πράξεων, εκτρόπων ή άλλων ανεπιθύμητων καταστάσεων. Βέβαια, δεν υπάρχει κάποιο συγκεκριμένο στοιχείο -δεν αναφέρετε κι εσείς- το οποίο να έχει γίνει σε προηγούμενες εκδηλώσεις.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Τον λόγο έχει ο κ. Τσιρώνης για τη δευτερολογία του.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ, κύριε Πρόεδρε.

Θα σας αναφέρω αν έχει γίνει ξανά κάτι και θα σας το καταθέσω στα Πρακτικά.

Το ένα μέρος του άρθρου 5 του Συντάγματος το καταλάβαμε και το είπαμε και σε εσάς. Όμως, όσον αφορά το δεύτερο μέρος που έχει να κάνει με την προστασία των χρηστών ηθών, θα σας πω ότι η ελληνική κοινωνία έχει κανόνες χριστιανικής ηθικής, αφού η χριστιανική πίστη είναι η επικρατούσα θρησκεία. Χρηστό ήθος είναι και ο σεβασμός στα πρόσωπα του Χριστού, της Παναγίας και των Αγίων μας.

Θα σας καταθέσω μία από τις εικόνες με την οποία προσβάλλονται αυτά τα ήθη και δείχνει αγιογραφία πάνω σε εσώρουχο.

Οι της ΛΟΑΤΚΙ λένε ότι είναι ανθρώπινο δικαίωμα οι παρελάσεις υπερηφάνειας. Είναι, αλλά δεν είναι δικαίωμα όταν προσβάλλονται τα χρηστά ήθη. Ανθρώπινο δικαίωμα και κατ’ επέκταση ελευθερία είναι το να είναι κάποιος ομοφυλόφιλος. Το να προσβάλει, όμως, τα χρηστά ήθη δεν μπορεί να είναι ανθρώπινο δικαίωμα.

Σε προηγούμενο Pride της Θεσσαλονίκης κυριάρχησε το σύνθημα: «Για κάθε ρατσιστή και ομοφοβικό υπάρχει μία θέση στον Θερμαϊκό». Δεν είναι ρητορική μίσους αυτή; Φανταστείτε τι θα γινόταν αν υπήρχε από την αντίθετη πλευρά και έλεγαν «για κάθε ομοφυλόφιλο», κάτι που προφανώς και καταδικάζουμε από οποιαδήποτε μεριά κι αν προέρχεται και αυτό ζητάμε και από εσάς που βλέπετε μόνο τη μία πλευρά. Σας ζητάμε να δείτε και την άλλη πλευρά. Η ρητορική μίσους μπορεί να έρχεται είτε από εδώ είτε από εκεί. Αν υπήρχε το ίδιο, θα είχε ήδη καταδικαστεί.

Επίσης, στο pride υπήρχε -είναι το δεύτερο που σας δείχνω- για την οικογένεια κάτι που ντρέπομαι και να το πω: «Στο διάολο η οικογένεια, στο διάολο η πατρίς, η Ελλάδα να πεθάνει, να ζήσουμε εμείς». Και αυτό προσβάλλει. Θα το καταθέσω και αυτό στα Πρακτικά.

Αυτός ο ακτιβισμός μέσω της ΛΟΑΤΚΙ κοινότητας σε καμμία περίπτωση δεν εκπροσωπεί προφανώς και όλους τους ομοφυλόφιλους και γι’ αυτό έχουν εκφραστεί και με πολύ αρνητικά σχόλια. Όμως, πρόκειται για ένα κίνημα με συγκεκριμένα ιδεολογικά χαρακτηριστικά που χρησιμοποιεί μερίδα των ομοφυλόφιλων για να προωθήσει την ατζέντα της και εν τέλει εκπροσωπεί μόνο τους σιτιζόμενους από αυτό. Μπορεί όλοι αυτοί οι ακτιβιστές να καμώνονται τους επαναστάτες, αλλά στην πραγματικότητα είναι η εμπροσθοφυλακή ενός ορθοπολιτικού ολοκληρωτισμού που κυριαρχεί τα τελευταία χρόνια στη Δύση με ακροαριστερά συνθήματα και με χρηματοδότηση από ακροδεξιές τσέπες, πρεσβείες και παγκόσμιους οργανισμούς. Φαίνονται ποιοι είναι οι χορηγοί. Αυτοί οι άνθρωποι όχι μόνο είναι ηθικά ένοχοι, αλλά και νομικά ένοχοι, αφού η προστασία των χρηστών ηθών καθορίζεται ρητά από το ίδιο το Σύνταγμα της Ελλάδας.

Το πρόβλημα με τους συμμετέχοντες σε αυτές τις εκδηλώσεις δεν είναι οι ερωτικές τους προτιμήσεις. Υπάρχουν ομοφυλόφιλοι που ούτε προκαλούν ούτε επιδεικνύουν τα εσώρουχά τους. Οι συμμετέχοντες στο gay pride είναι το αντίστοιχο του επιδειξιομανούς. Αυτό είναι το πρόβλημα. Ουσιαστικά, δηλαδή, προκαλούν και παρελαύνουν αντλώντας ικανοποίηση μέσα από τη σύγκρουσή τους με τα χρηστά ήθη. Γνωρίζουν ότι δεν είναι κοινωνικά αποδεκτή αυτή η συμπεριφορά που εσκεμμένα προκαλούν. Επιδιώκουν να διαρραγούν τα ήθη μιας κοινωνίας και στην ουσία αυτή είναι και η αποστολή τους. Γι’ αυτό και από τους παρελαύνοντες ελάχιστοι είναι ντόπιοι. Η συντριπτική πλειοψηφία αποτελεί έναν περιφερόμενο θίασο που πηγαίνει από Pride σε Pride, από πόλη σε πόλη και από τη μία χώρα στην άλλη. Κοινώς είναι επαγγελματίες δικαιωματιστές με συγκεκριμένες αποστολές.

Εμείς, κύριε Υπουργέ, ζητάμε από εσάς να κάνετε αυτό που μέχρι τώρα δεν έχετε κάνει και αυτό που είπατε ότι θα κάνει η Αστυνομία. Να φροντίσετε να μην επαναληφθούν τα έκτροπα και σε περίπτωση επανάληψής τους, να κινήσετε τις νόμιμες διαδικασίες. Να τις κινήσετε, όμως. Εμείς σε κάθε περίπτωση θα είμαστε παρατηρητές και δεν θα επιτρέψουμε με κάθε νόμιμο τρόπο να επαναληφθεί η ατιμωρησία αυτών.

Ευχαριστώ πολύ.

(Στο σημείο αυτό ο Βουλευτής κ. Σπυρίδων Τσιρώνης καταθέτει για τα Πρακτικά τις προαναφερθείσες εικόνες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο κ. Νικολακόπουλος για τη δευτερολογία του

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε συνάδελφε, σας εξήγησα ποιο είναι το καθήκον της Αστυνομίας και τι ακριβώς κάνει η Αστυνομία. Θέλω, λοιπόν, να σας διαβεβαιώσω ότι οι υπηρεσίες της Ελληνικής Αστυνομίας θα κάνουν ό,τι ακριβώς προβλέπεται στον νόμο, εφόσον διαπραχθεί μια αξιόποινη πράξη. Δεν δέχομαι, όμως, ότι η Ελληνική Αστυνομία μέχρι σήμερα δεν έχει κάνει αυτό το οποίο πρέπει, γιατί για να επιληφθεί η Ελληνική Αστυνομία, θα πρέπει να γίνει μια καταγγελία, ώστε να επιληφθεί η Αστυνομία και να ενημερώσει και τις εισαγγελικές αρχές, προκειμένου να κρίνει η δικαιοσύνη αν όντως είναι αξιόποινη πράξη αυτό το οποίο ισχυρίζεται κάποιος ότι είναι αξιόποινη πράξη.

Όμως, εγώ έκανα μία έρευνα και δεν ξέρω από πού προκύπτουν αυτά τα στοιχεία τα οποία επιδείξατε σήμερα εδώ. Ωστόσο, θα ήθελα να σας πω ότι προφανώς αν διαπράττεται μία αξιόποινη πράξη, θα πρέπει να πάει κάποιος να την καταγγείλει στην Ελληνική Αστυνομία ή να διαπιστωθεί αυτή με κάποιον τρόπο.

Εγώ, λοιπόν, έκανα μία έρευνα για να δούμε τι έχει γίνει στο παρελθόν, εν προκειμένω στη Θεσσαλονίκη που έχει γίνει αυτή η παρέλαση, από το 2019-2024 που έχουν γίνει τέτοιες εκδηλώσεις.

Στις 22 Ιουνίου 2019, λοιπόν, έγινε η όγδοη Thessaloniki Pride οργανωμένη από τη ΜΚΟ Thessaloniki Pride, πραγματοποιήθηκε στην Εθνικής Αμύνης, Τσιμισκή - Βενιζέλου, δεν διαπιστώθηκε ποινικό αδίκημα και δεν καταγγέλθηκε ποινικό αδίκημα το 2019.

Το 2021 πάλι από την ίδια ΜΚΟ έγινε η ένατη Thessaloniki Pride. Εκεί ενώ η παρέλαση βρισκόταν στο μνημείο του Λευκού Πύργου, ομάδα νεαρών ατόμων ήρθαν σε διενέξεις με άτομα που συμμετείχαν στην εκδήλωση, έγιναν δεκαοκτώ προσαγωγές εξακρίβωσης στοιχείων και συλλήψεις δύο ατόμων για παραβίαση νομοθεσίας. Αυτή η υπόθεση πήγε στη δικαιοσύνη. Αυτό μόνο καταγγέλθηκε και όχι αυτά τα πράγματα που λέτε.

Το 2022 τώρα έγινε πάλι η δέκατη Thessaloniki Pride από την ίδια ΜΚΟ. Εκεί πάλι με τον ίδιο τρόπο άτομα που βρισκόντουσαν στον χώρο ήρθαν σε φραστική αντιπαράθεση με άτομα τα οποία συμμετείχαν και σχηματίστηκαν τρεις δικογραφίες. Οι δύο είναι στη δικαιοσύνη, γιατί στην πρώτη δεν ταυτοποιήθηκε το πρόσωπο. Για τι πράγματα; Για εξύβριση, απειλή και έγκλημα με ρατσιστικά χαρακτηριστικά.

Και το 2023 που έγινε πάλι η εκδήλωση πάλι δεν σημειώθηκε καμμία άλλη αξιόποινη πράξη και δεν καταγγέλθηκε. Όλα αυτά τα οποία λέτε δεν έχουν καταγγελθεί πουθενά, κύριε συνάδελφε. Και εδώ θα πρέπει να σας πω και κάτι ακόμα. Καμμία καταγγελία και καμμία δικογραφία δεν υπάρχει για εγκλήματα κατά της γενετήσιας ελευθερίας. Δεν προκύπτει καν η υποβολή τέτοιας εγκλήσεως. Άρα αυτό το οποίο φαίνεται είναι ότι μάλλον προς την αντίθετη πλευρά έγινε ό,τι έγινε.

Αντίστοιχη έρευνα έγινε και στην υπόλοιπη Ελλάδα και φαίνεται ότι δεν έχουν καταγραφεί άλλα τέτοια περιστατικά που λέτε στην υπόλοιπη Ελλάδα και δεν έχουν καταγγελθεί. Τέσσερα μόνο περιστατικά έχουν καταγγελθεί ρατσιστικού χαρακτήρα με βάση το άρθρο 82 του Ποινικού Κώδικα και τον ν.927/1979 περί κολασμού πράξεων ή ενεργειών αποσκοπουσών σε φυλετικές διακρίσεις σε βάρος των ΛΟΑΤΚΙ ατόμων. Άρα, λοιπόν, δεν φαίνεται να έχουν προκύψει τέτοια περιστατικά ή τουλάχιστον να έχουν καταγγελθεί τέτοια περιστατικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Ολοκληρώνω, κύριε Πρόεδρε.

Θα πρέπει, βέβαια, να σας πω ότι ρωτήσαμε και τι γνώμη έχει ο Δήμος Θεσσαλονίκης, ο οποίος καταλήγει σε μια συγκεκριμένη νομική ανάλυση και βέβαια και αυτός λέει ότι δεν έρχεται αυτή η εκδήλωση σε καμμία περίπτωση σε αντίθεση με τα χρηστά ήθη, όπως αυτά προσδιορίζονται από την εθνική νομοθεσία.

Κατά συνέπεια, λοιπόν, να είστε βέβαιος –επαναλαμβάνω- ότι αν διαπραχθεί οποιαδήποτε αξιόποινη πράξη, η Ελληνική Αστυνομία θα επιληφθεί εφ’ όσον καταγγελθεί. Μέχρι τώρα δεν υπάρχουν τέτοια πράγματα τα οποία λέτε εσείς.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Προχωρούμε στην πρώτη με αριθμό 687/6-2-2024 επίκαιρη ερώτηση δεύτερου κύκλου του Βουλευτή Κιλκίς της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Πέτρου Παππά προς τον Υπουργό Προστασίας του Πολίτη, με θέμα: «Εγκλωβισμένα ασθενοφόρα στην κίνηση λόγω έργων κατασκευής του Flyover Θεσσαλονίκης».

Ορίστε, κύριε Παππά, έχετε τον λόγο.

**ΠΕΤΡΟΣ ΠΑΠΠΑΣ:** Ευχαριστώ, κύριε Πρόεδρε.

Κύριε Υπουργέ, το κυκλοφοριακό πρόβλημα που αντιμετωπίζει η πόλη της Θεσσαλονίκης τόσο στο κέντρο όσο και στην περιφερειακή οδό έχει φτάσει σε ιδιαίτερα οξυμμένη κατάσταση κατά τους τελευταίους μήνες. Οι οικονομικές δραστηριότητες που είχαν σημειώσει ύφεση λόγω της πανδημίας του κορωνοϊού έχουν επανέλθει δυναμικά και η ζήτηση για κινητικότητα, αλλά και για ανάγκες μετακίνησης, είναι ιδιαίτερα αυξημένη.

Όπως ίσως να γνωρίζετε, οι κάτοικοι της Θεσσαλονίκης αποφεύγουν τις δημόσιες συγκοινωνίες όχι λόγω των έξαρσης της γρίπης και του κορωνοϊού, αλλά επειδή οι δημόσιες συγκοινωνίες της πόλης βρίσκονται αυτή τη στιγμή στο χαμηλότερο δυνατό σημείο ποιότητας και εξυπηρέτησης από το 2019 που ανέλαβε η Κυβέρνησή σας. Έτσι, οι κάτοικοι στρέφονται στα αυτοκίνητα ιδιωτικής χρήσης για να αποφύγουν τον συνωστισμό, τις καθυστερήσεις και τη μετάδοση του ιού όταν υπάρχουν οι εξάρσεις. Και το υπάρχον κυκλοφοριακό πρόβλημα εντείνεται ακόμη περισσότερο.

Πλέον και μετά την έναρξη της κατασκευής του υπερυψωμένου αυτοκινητόδρομου, του Flyover, η κατάσταση έχει γίνει αφόρητη. Το έργο αυτό θα επιβαρύνει επί σειρά ετών την κυκλοφοριακή κίνηση –έχει ήδη αρχίσει να την επιβαρύνει- η οποία στην περιφερειακή οδό περιορίζεται μόνο σε δύο λωρίδες. Σας επισημαίνω δε ότι δεν υπάρχει Λωρίδα Έκτακτης Ανάγκης αυτή τη στιγμή στην Περιφερειακή Οδό της Θεσσαλονίκης. Έτσι δημιουργείται σε καθημερινή βάση ένα μόνιμο κυκλοφοριακό κομφούζιο, μία ανίκητη συνθήκη χρονοβόρων καθυστερήσεων που μπορεί να στοιχίσει ανθρώπινες ζωές, ενδεχομένως και πολλές ανθρώπινες ζωές.

Και εξηγούμαι. Μιλάμε για το ενδεχόμενο να γίνει ένα τροχαίο δυστύχημα στη ασυντήρητη οδό Χαλάστρας - Πολυκάστρου –είναι το μόνο κομμάτι της Εγνατίας το οποίο είναι ανολοκλήρωτο και ανήκει στον Νομό Κιλκίς- στην οποία συνεχώς συμβαίνουν μεγάλα ατυχήματα και να χρειαστεί επείγουσα διακομιδή –και συμβαίνει αυτό γιατί το έχω ζήσει ως γιατρός- στα νοσοκομεία της Θεσσαλονίκης, τόσο στον περιφερειακό όπως είναι το Παπαγεωργίου το 424, όσο και άνωθεν του περιφερειακού, το Παπανικολάου, όσο και μέσα στην πόλη της Θεσσαλονίκης.

Με δεδομένο, λοιπόν, αυτόν τον καθημερινό εγκλωβισμό των οδηγών στην κυκλοφορία, έχετε προβλέψει με ποιον τρόπο θα κινούνται τα ασθενοφόρα του ΕΚΑΒ που καθημερινά διακομίζουν στα νοσοκομεία της Θεσσαλονίκης επείγοντα περιστατικά τόσο από την πόλη της Θεσσαλονίκης, όσο και από όλους τους γειτονικούς νομούς; Πώς θα φτάσουν απρόσκοπτα οι ασθενείς στα νοσοκομεία τα οποία εφημερεύουν;

Τι σχεδιασμό έχετε κάνει, κύριε Υπουργέ;

Θα επανέλθω στη δευτερολογία μου για τα υπόλοιπα.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Παππά.

Τον λόγο έχει ο Υπουργός κ. Νικολακόπουλος.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε συνάδελφε, η οδική ασφάλεια και η εξασφάλιση ομαλών συνθηκών κυκλοφορίας αποτελεί βασική προτεραιότητα του Υπουργείου Προστασίας του Πολίτη και του Αρχηγείου της Ελληνικής Αστυνομίας και αυτό αποτυπώνεται στο «Πρόγραμμα Αντεγκληματικής Πολιτικής 2020-2024» και στο «Στρατηγικό Επιχειρησιακό Πρόγραμμα της Ελληνικής Αστυνομίας 2021-2025».

Με στόχο τη βελτίωση της οδικής ασφάλειας καταρτίστηκε από το Υπουργείο Υποδομών και Μεταφορών, με τη συνδρομή και άλλων φορέων και βέβαια και της Ελληνικής Αστυνομίας, «Εθνικό Στρατηγικό Σχέδιο Οδικής Ασφάλειας Ελλάδα 2030» στο οποίο προβλέπονται συγκεκριμένες δράσεις βελτίωσης της οδικής υποδομής και κυκλοφορίας. Στο πλαίσιο αυτό εκπονούνται μελέτες, καταρτίζονται βραχυπρόθεσμα και μακροπρόθεσμα προγράμματα μείωσης των τροχαίων ατυχημάτων, ενώ διενεργούνται σε καθημερινή βάση όλο το εικοσιτετράωρο συστηματικοί και ουσιαστικοί έλεγχοι στο οδικό δίκτυο, εφαρμόζοντας την ισχύουσα νομοθεσία με στόχο την πρόληψη, αποτροπή και βέβαια την κατασταλτική αντιμετώπιση συμπεριφορών που συνιστούν παραβιάσεις του Κώδικα Οδικής Κυκλοφορίας.

Από 10 Νοεμβρίου 2023 πράγματι πραγματοποιείται ένα πολύ μεγάλο έργο για τη Θεσσαλονίκη και το ξέρετε πάρα πολύ καλά. Πρόκειται για την αναβάθμιση της Ανατολικής Περιφερειακής Οδού ΣΔΙΤ, το Flyover, το οποίο στοχεύει στην εξυπηρέτηση της άνετης κυκλοφορίας και στην αναβάθμιση των κυκλοφοριακών συνθηκών στην υφιστάμενη περιφερειακή οδό. Πρόκειται για τη μεγαλύτερη εναέρια οδό στην Ελλάδα, με εννέα ανισόπεδους κόμβους και τέσσερα χιλιόμετρα εναέριας οδού.

Βέβαια, στην παρούσα φάση έχουν ξεκινήσει τα έργα και επιχειρείται η αποξήλωση της κεντρικής διαχωριστικής νησίδας της περιφερειακής οδού και η αξιοποίησή της ως εργοταξιακού χώρου, με αποτέλεσμα στο τμήμα της περιφερειακής οδού από τον κόμβο Κ5 μέχρι τον κόμβο Κ11 να διατίθενται πλέον μόνο δύο λωρίδες κυκλοφορίας, αντί για τρεις, ακριβώς επειδή γίνονται τα έργα.

Για την αντιμετώπιση των κυκλοφοριακών επιπτώσεων συνεπεία της κατασκευής του έργου δρομολογήθηκε πλέγμα προπαρασκευαστικών ενεργειών σε συνεννόηση και με άλλους φορείς και καταρτίστηκε και εφαρμόζεται κατά τη διάρκεια των εργασιών ένας ειδικός σχεδιασμός εντατικής τροχονομικής αστυνόμευσης και διευκόλυνσης της κυκλοφορίας με στόχο την ταχύτατη αποκατάσταση της κυκλοφορίας στην περιφερειακή οδό σε περίπτωση που γίνει ένα έκτακτο συμβάν –τροχαίο ατύχημα και ακινητοποιημένο όχημα- την απόδοση σε κυκλοφορία εντός του πολεοδομικού ιστού πρόσθετων λωρίδων κυκλοφορίας όπου το προηγούμενο χρονικό διάστημα καταλαμβάνονταν από παράνομες σταθμεύσεις οχημάτων και τη διευκόλυνση της κυκλοφορίας με διάθεση τροχονόμων ή δικυκλιστών της Τροχαίας σε διάφορα σημεία της πόλης σε σημεία αιχμής.

Στο πλαίσιο αυτό διατίθενται τροχονομικές δυνάμεις μέσα στον πολεοδομικό ιστό με βασική αποστολή τον έλεγχο των παράνομων σταθμεύσεων και τη ρύθμιση της κυκλοφορίας. Διατίθενται, επίσης, δυνάμεις της Τροχαίας κατά μήκος της περιφερειακής οδού και των συνδετήριων οδών σε καθημερινή βάση, ώστε να αποφεύγεται η κυκλοφοριακή συμφόρηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Πιο συγκεκριμένα, οχήματα της Τροχαίας όλο το εικοσιτετράωρο σε καθημερινή βάση και γερανοφόρα οχήματα διατίθενται με αποκλειστικό σκοπό τη συνεχή κίνηση στην περιφερειακή οδό και την εγκατάσταση σε καίρια σημεία προκειμένου να υπάρχει άμεση ανταπόκριση σε περίπτωση οδικού συμβάντος.

Προς τον σκοπό της κυκλοφοριακής αποσυμφόρησης διατίθενται επιπλέον δυνάμεις για τη ρύθμιση της κυκλοφορίας των οχημάτων και τη βεβαίωση τροχονομικών παραβάσεων μέσα στην πόλη.

Σε αυτό το πλαίσιο πάντα υπάρχει και η χορήγηση συνδρομής της Ελληνικής Αστυνομίας προς το ΕΚΑΒ για τη διευκόλυνση επειγόντων περιστατικών διαμέσου εναλλακτικών δρομολογίων.

Κατόπιν, λοιπόν, συντονισμένων προσπαθειών της Υπηρεσίας της Τροχαίας έχει αποδοθεί το σύνολο των Οδών Κωνσταντίνου Καραμανλή, Εγνατία και Τσιμισκή στην κυκλοφορία, διατηρώντας απρόσκοπτη την κίνηση στις λεωφορειολωρίδες, παρέχοντας τη δυνατότητα ταχείας κίνησης οχημάτων εκτάκτου ανάγκης μέσω αυτής.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Σε κάθε περίπτωση, αν προκύπτει άμεση ανάγκη μετάβασης ασθενοφόρου σε νοσοκομείο για την αντιμετώπιση επείγοντος περιστατικού διατίθενται και δυνάμεις της Τροχαίας και της Άμεσης Δράσης, ώστε να μην παρακωλύεται η διέλευσή του και να μεταβεί στον προορισμό του. Μέχρι σήμερα δεν έχει συμβεί κάποιο περιστατικό –που να έχει αναφερθεί- όπου ένα ασθενοφόρο να είναι εγκλωβισμένο, όπως λέτε και στον τίτλο της ερώτησής σας.

Επίσης θα πρέπει να σας πω –και κλείνω- ότι το Υπουργείο Υποδομών και Μεταφορών και το Ταμείο Εθνικής Άμυνας έχουν συμφωνήσει να διαθέσουν χώρο εντός του πρώην «Στρατοπέδου Καρατάσιου Α», προκειμένου να χρησιμοποιηθεί ως εναλλακτική διαδρομή ασθενοφόρων για την ταχύτερη διακομιδή επειγόντων περιστατικών προς το 424 Γενικό Στρατιωτικό Νοσοκομείο και το Νοσοκομείο Παπαγεωργίου και έχουν ξεκινήσει οι απαιτούμενες ενέργειες.

Μάλιστα, σήμερα έχουν ανακοινωθεί και μια σειρά από άλλες ενέργειες που βοηθούν περαιτέρω, τις οποίες θα αναφέρω ενδεχομένως στη δευτερολογία μου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Παρακαλώ πολύ, κύριε Παππά, έχετε τρία λεπτά για τη δευτερολογία σας.

**ΠΕΤΡΟΣ ΠΑΠΠΑΣ:** Κύριε Υπουργέ, δεν ξέρω ακριβώς αν έχετε εικόνα της περιφερειακής οδού. Είναι δύο λωρίδες, χωρίς καμία Λωρίδα Έκτακτης Ανάγκης. Άρα ό,τι και να κάνει, όποιο μέτρο και να πάρει η Ελληνική Αστυνομία και η Τροχαία, πώς θα περάσουν αυτά τα ασθενοφόρα; Και η περιφερειακή οδός συχνά είναι ο μόνος δρόμος. Ακόμα και αν δεχτούμε ότι στο κέντρο της πόλης υπάρχει μια αποσυμφόρηση από τη λειτουργία της Τροχαίας, πώς τα ασθενοφόρα από όλους τους γειτονικούς νομούς της Θεσσαλονίκης τα οποία πρέπει να διασχίσουν την περιφερειακή οδό, θα προσεγγίσουν το Νοσοκομείο «Παπαγεωργίου», το Νοσοκομείο «424», το Νοσοκομείο «Παπανικολάου» που βρίσκεται άνωθεν του Περιφερειακού;

Να σας επισημάνω ότι το Flyover ξεκίνησε χωρίς να έχει τεθεί σε λειτουργία το μετρό Θεσσαλονίκης –υπήρχε μια ιδιαίτερη βιασύνη, υποτίθεται ότι σε δέκα, έντεκα μήνες ή και λιγότερο θα λειτουργήσει- χωρίς να έχει αναβαθμιστεί η λειτουργία του ΟΑΣΘ, χωρίς να υπάρχει μια πραγματική συγκοινωνιακή μελέτη, χωρίς να έχουν επιλυθεί εκκρεμή ζητήματα αναφορικά με το περιβάλλον και τις απαραίτητες απαλλοτριώσεις που έπρεπε να γίνουν στην περιοχή.

Έντονο προβληματισμό έχουν προκαλέσει, φυσικά και στους κατοίκους των παρακείμενων περιοχών, ο φόβος αυτός για το συγκοινωνιακό βραχυκύκλωμα, αλλά και η τεράστια περιβαλλοντική επιβάρυνση η οποία καθημερινά διαπιστώνεται. Οι συγκοινωνιολόγοι μάς έχουν πει ότι όσους δρόμους και να κάνουμε, θα γεμίσουν με αυτοκίνητα. Αυτό το οποίο πρέπει να γίνει είναι να δώσουμε έμφαση στα μέσα μαζικής συγκοινωνίας και στα μέσα σταθερής τροχιάς, κάτι που στην πόλη της Θεσσαλονίκης δεν συμβαίνει.

Θα σας μιλήσω ως γιατρός. Έχω περάσει εκατοντάδες ώρες πάνω σε ασθενοφόρα και έχω δουλέψει στην περιοχή αυτή διακομίζοντας περιστατικά από όλους τους γειτονικούς νομούς της Θεσσαλονίκης, από τη Χαλκιδική, από το Κιλκίς, από τα Γιαννιτσά. Όταν υπάρχει τροχαίο ατύχημα ή όταν συμβαίνει κάτι έκτακτο, ο περιφερειακός καθυστερεί για μία ώρα. Η μία ώρα, ο χρόνος αυτός -είναι και ο Υπουργός Υγείας εδώ και το ακούει- όσον αφορά το κομμάτι της ιατρικής, αν έχουμε ένα εγκεφαλικό επεισόδιο, αν έχουμε ένα έμφραγμα, αν έχουμε ένα τροχαίο ατύχημα, αν έχουμε μια έκτακτη κατάσταση, μετράει σε ανθρώπινες ζωές.

Και πραγματικά θα ήθελα να μου απαντήσετε -αν το έχετε πρόχειρο, στη δευτερολογία σας- σε αυτό το δυστοπικό σκηνικό τι θα συμβεί αν έχουμε κάποιο βιομηχανικό ατύχημα, αν έχουμε κάποιο συμβάν έκτακτης ανάγκης, ένα μαζικό τροχαίο ατύχημα, μια πυρκαγιά, μία περιβαλλοντική κρίση, μια πλημμύρα, όλα αυτά τα οποία συμβαίνουν λόγω της κλιματικής κρίσης τον τελευταίο καιρό. Πώς θα αντιμετωπιστεί αυτό το συμβάν τη στιγμή που θα πρέπει να μεταφερθούν άνθρωποι στα τριτοβάθμια νοσοκομεία της Θεσσαλονίκης; Γνωρίζετε την κατάσταση στη χώρα, γνωρίζετε πόσο υποβαθμισμένα είναι τα δευτεροβάθμια νοσοκομεία της περιφέρειας και ότι η Θεσσαλονίκη εξυπηρετεί όλο τον όγκο των περιστατικών. Οπότε θα πρέπει να υπάρχει -και πραγματικά το καταθέτω καλή τη πίστει- ένας συγκεκριμένος σχεδιασμός σε περίπτωση που πρέπει να μεταφερθούν ασθενείς στην πόλη. Ήδη το καλοκαίρι στη Χαλκιδική έχουμε εκατοντάδες χιλιάδες τουριστών. Πώς, λοιπόν, ένα Σαββατοκύριακο του καλοκαιριού -και με το Flyover το οποίο κατασκευάζεται- θα μπορέσουν οι τουρίστες να αισθανθούν ασφαλείς, ότι θα μεταφέρονται στη Θεσσαλονίκη για να αντιμετωπίζονται όλα τα οξέα συμβάματα;

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παππά.

Κύριε Υπουργέ, έχετε τρία λεπτά για τη δευτερολογία σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Κύριε συνάδελφε, νομίζω ότι σας ανέλυσα αρκετά έναν αναλυτικό και ειδικό σχεδιασμό που έχει η Ελληνική Αστυνομία για να αντιμετωπίσει τα προβλήματα τα οποία μπορεί να δημιουργηθούν στην κυκλοφορία από την κατασκευή ενός μεγάλου έργου που έχει δρομολογήσει η Κυβέρνηση της Νέας Δημοκρατίας στη Θεσσαλονίκη. Σε συνέχεια αυτών των μέτρων που έχει κάνει η Τροχαία, σήμερα ανακοινώθηκαν. μετά από σύσκεψη που έγινε από τον Υπουργό Υποδομών και Μεταφορών, από τον Υφυπουργό Μακεδονίας και Θράκης και άλλους υπηρεσιακούς παράγοντες, ακόμα περισσότερες παρεμβάσεις, τις οποίες δεν ανέφερα στην πρωτολογία μου για οικονομία χρόνου, που περιλαμβάνουν: εκπόνηση μελετών εφαρμογής, για την άμβλυνση των επιπτώσεων στην πόλη και τον συντονισμό της Περιφέρειας Κεντρικής Μακεδονίας, την εκμίσθωση τμημάτων του πρώην στρατοπέδου «Καρατάσιου» γι’ αυτόν τον λόγο, την ανάθεση αρμοδιοτήτων στην Εγνατία Οδό για τη λειτουργία της εσωτερικής περιφερειακής οδού Θεσσαλονίκης, την απόδοση χώρων της «ΓΑΙΑΟΣΕ» και της «ΕΛΛΗΝΙΚΟ ΜΕΤΡΟ» για την κατασκευή υπαίθριων χώρων στάθμευσης, την περιοδική και συστηματική ενημέρωση των φορέων σχετικά με την εξέλιξη του έργου στο πλαίσιο του συντονιστικού οργάνου και ακόμα μεγαλύτερη ενίσχυση του ΟΑΣΘ με λεωφορεία και προσωπικό.

Δεν άκουσα ούτε στην πρωτολογία ούτε και στη δευτερολογία κάποιο συγκεκριμένο περιστατικό που να έχει πράγματι αντιμετωπίσει πρόβλημα ή να υπάρχει καθυστέρηση. Εγώ, όμως, θα σας πω και κάτι άλλο που, πιθανόν, λόγω της ιδιότητάς σας ως γιατρός να το γνωρίζετε, γιατί ακριβώς υπάρχουν πολλά περιστατικά για τα οποία και ιδιώτες, αλλά και πληρώματα ασθενοφόρων έχουν δώσει συγχαρητήρια στην Ελληνική Αστυνομία ακριβώς γιατί εκτελεί ένα συγκεκριμένο επιχειρησιακό σχέδιο κάθε φορά που χρειάζεται ένα ασθενοφόρο του ΕΚΑΒ να πάει σε κάποιο νοσοκομείο.

Θα σας αναφέρω κάποια συγκεκριμένα περιστατικά και θα τα δώσω και για τα Πρακτικά σε περίπτωση που δεν τα έχετε υπ’ όψιν σας.

Για παράδειγμα, είχαμε μια περίπτωση στις 25-1-2024. Εκφράστηκε η βαθύτατη ευγνωμοσύνη προς τους αστυνομικούς για τη γρήγορη διακομιδή δυόμισι μηνών βρέφους προς το «Ιπποκράτειο» Νοσοκομείο Θεσσαλονίκης προκειμένου να αντιμετωπίσει σοβαρό πρόβλημα υγείας.

Στις 13 Ιανουαρίου του 2024 -όλα αυτά γίνονται στον χρόνο που κατασκευάζεται-, επίσης, αστυνομικοί άνοιξαν τον δρόμο προς το μαιευτήριο «Γένεσις» στο κέντρο της Θεσσαλονίκης για τη γέννηση του γιου τους. Τους ευχαριστούν.

Λίγο παλαιότερα οι αστυνομικοί μιλούν για τη διακομιδή διασωληνωμένου παιδιού στη Θεσσαλονίκη.

Δεν πρέπει μόνο να κάνουμε κριτική στην Ελληνική Αστυνομία, αλλά πολλές φορές να αναγνωρίζουμε και το πολύ σημαντικό έργο που κάνει ο Έλληνας αστυνομικός και βέβαια, η Αστυνομική Διεύθυνση της Θεσσαλονίκης έχει δώσει και επαίνους στους αστυνομικούς.

Για παράδειγμα, έκτακτο περιστατικό εγκύου γυναίκας για να διευκολυνθεί η μετάβασή της στο Ιατρικό Διαβαλκανικό Κέντρο Θεσσαλονίκης. Παρέλαβαν το περιστατικό από τον κόμβο Νεάπολης της περιφερειακής οδού και με συνοδεία Τροχαίας έφτασαν στον τελικό προορισμό μέσα σε δεκατρία λεπτά της ώρας στις 9-1-2024.

Άλλο περιστατικό πολύ σημαντικό: Την 1η Δεκεμβρίου καρδιακό επεισόδιο. Η Αστυνομία συνόδευσε το ΕΚΑΒ για να πάει στο Νοσοκομείο «ΑΧΕΠΑ» σε πολύ σύντομο χρονικό διάστημα. Σώθηκαν ζωές.

Ηθικοί έπαινοι επίσης στις 20-12-2023: παροχή συνδρομής κατά τη μεταφορά ενός ανήλικου δυόμισι ετών το οποίο είχε πάθει περιτονίτιδα και κινδύνευε η ζωή του στο νοσοκομείο «Γεννηματάς» στη Θεσσαλονίκη.

Υπάρχουν και πολλά άλλα. Θα τα καταθέσω στα Πρακτικά για οικονομία χρόνου. Νομίζω ότι αξίζει να αναφερθούν όλα αυτά τα πολύ σημαντικά που κάνει η Ελληνική Αστυνομία.

Θα ήθελα, όμως, να σας πω και κάτι άλλο: Για να γίνουν εφικτά όλα αυτά θα έπρεπε να ενισχυθεί η Αστυνομική Διεύθυνση Θεσσαλονίκης με προσωπικό και αυτό έχουμε κάνει ακριβώς. Στις τακτικές και συμπληρωματικές μεταθέσεις του 2023 για την Αστυνομική Διεύθυνση Θεσσαλονίκης προκηρύχθηκαν εκατόν τριάντα εννέα θέσεις και δέκα θέσεις ειδικών φρουρών. Καλύφθηκαν όλες. Για το 2024 εξήντα θέσεις αστυνομικού προσωπικού και τρεις θέσεις ειδικών φρουρών. Συγκεκριμένα για τη Διεύθυνση Τροχαίας, εξήντα πέντε αστυνομικοί από τις μεταθέσεις του 2023, τριάντα πέντε αστυνομικοί αποσπασμένοι από λοιπές αστυνομικές διευθύνσεις της χώρας προς τη Γενική Αστυνομική Διεύθυνση Θεσσαλονίκης κατόπιν διαταγών του Αρχηγού της Ελληνικής Αστυνομίας, εβδομήντα εννέα ακόμα αστυνομικοί αποσπάστηκαν από το Επιτελείο και τις λοιπές διευθύνσεις της Γενικής Αστυνομικής Διεύθυνσης Αττικής κατόπιν εντολής του Γενικού Αστυνομικού Διευθυντή Θεσσαλονίκης. Επίσης, εβδομήντα τέσσερις αστυνομικοί από υπηρεσίες του Αρχηγείου της Ελληνικής Αστυνομίας κατόπιν πρόσφατης, στις 7-2-2024, διαταγής του Αναπληρωτή Αρχηγού της Ελληνικής Αστυνομίας.

Θα πρέπει, επίσης, να σας πω ότι η Διεύθυνση Τροχαίας Θεσσαλονίκης έχει εκατόν εξήντα τρία οχήματα. Επίσης από 1η-8-2019 -Κυβέρνηση της Νέας Δημοκρατίας- έχει ενισχυθεί η Τροχαία Θεσσαλονίκης με εκατόν δεκαπέντε οχήματα και επίσης πρόσφατα παρέλαβε η Ελληνική Αστυνομία σαράντα τέσσερις νέες δίκυκλες μοτοσικλέτες, εκ των οποίων οι δέκα ήδη έχουν παραληφθεί από την Αστυνομική Διεύθυνση Θεσσαλονίκης.

Βλέπετε, λοιπόν, ότι ενισχύουμε την Ελληνική Αστυνομία και την Αστυνομική Διεύθυνση Θεσσαλονίκης και την Τροχαία Θεσσαλονίκης, ακριβώς για να υλοποιήσει αυτό το ολοκληρωμένο επιχειρησιακό σχέδιο και μέχρι τώρα, ευτυχώς, χάρη και στον ανθρώπινο παράγοντα, δηλαδή τον Έλληνα αστυνομικό, δεν έχει προκύψει κανένα περιστατικό καθυστέρησης διακομιδής ασθενούς προς τα νοσοκομεία της Θεσσαλονίκης.

Σας ευχαριστώ.

(Στο σημείο αυτό ο Υφυπουργός Προστασίας του Πολίτη κ. Ανδρέας Νικολακόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Υφυπουργό.

Θα συνεχίσουμε με τη δεύτερη με αριθμό 690/7-2-2024 επίκαιρη ερώτηση δεύτερου κύκλου του Βουλευτή Δωδεκανήσου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Γεωργίου Νικητιάδη προς τον Υπουργό Υγείας με θέμα: «Χωρίς καρδιολόγο το Νοσοκομείο της Κω, καταρρέει το νοσοκομείο εξαιτίας της έλλειψης προσωπικού, δεν καλύπτονται πάνω από τις μισές οργανικές θέσεις».

Κύριε συνάδελφε, έχετε τον λόγο για δύο λεπτά.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, στις 2 Ιουνίου του 2022 ο Πρωθυπουργός της χώρας, ο κ. Μητσοτάκης, ευρισκόμενος στην Κω σε μία μεγάλη συνεδρίαση στο δημοτικό μέγαρο παρουσία των προ-προκατόχων του κ. Πλεύρη και της κ. Γκάγκα, αναφερόταν στο νέο νοσοκομείο της Κω, για το οποίο θα σας πω παρακάτω, που «θα» γίνει. Έχοντας υπ’ όψιν του, αφού προφανώς του είχαν τεθεί τα ζητήματα αυτά, τις τεράστιες ελλείψεις του υπάρχοντος Νοσοκομείου της Κω, εδήλωσε: «Οι ελλείψεις του προσωπικού θα καλυφθούν το συντομότερο δυνατόν». Αυτά δήλωσε ο κ. Μητσοτάκης στις 2 Ιουνίου 2022.

Έχουν περάσει είκοσι ένας μήνες. Πάνε δηλαδή κοντά δύο χρόνια, και οι ελλείψεις είναι σε χειρότερη κατάσταση από ό,τι ήταν πριν από είκοσι έναν μήνες, όταν ο κ. Μητσοτάκης δήλωνε ότι σύντομα θα καλυφθούν. Ούτε ο κ. Πλεύρης ούτε η κ. Γκάγκα, ούτε ο μετέπειτα Υπουργός Υγείας κ. Χρυσοχοΐδης φαίνεται να κατάφεραν οτιδήποτε.

Για το νέο νοσοκομείο δεν έχουμε ακούσει τίποτα μέχρι σήμερα και φοβάμαι, κύριε Υπουργέ, ότι παραμονές των εκλογών θα γίνει κάποια θεμελίωση, θα εξαγγελθούν κάποια εγκαίνια, κάτι τέλος πάντων που θα προσπαθήσει ξανά να καθησυχάσει τον λαό της Κω.

Η Κως, κύριε Υπουργέ, ίσως είναι η τραγικότερη περίπτωση έλλειψης γιατρών σε όλη τη χώρα. Μιλάμε για ένα νησί σαράντα χιλιάδων μόνιμων κατοίκων, για ένα νησί με εκατόν είκοσι χιλιάδες τουρίστες επί επτά μήνες, με οργανικές θέσεις που θα έπρεπε σύμφωνα με μελέτη του νοσοκομείου να είναι εβδομήντα. Είναι σαράντα δύο οι οργανικές θέσεις, ούτε αυτές έχουν αυξηθεί, αλλά και από αυτές είναι καλυμμένες μόνο οι είκοσι τέσσερις θέσεις, χωρίς καρδιολόγο, χωρίς παθολόγο, χωρίς παιδίατρο. Ποιο; Το νησί του Ιπποκράτη, του πατέρα της ιατρικής. Και δεν θα πω οτιδήποτε παραπάνω, διότι είστε γνωστός και για την αγάπη σας για την ιστορία και τις εξαιρετικές γνώσεις σας περί την ιστορία.

Ο κόσμος, όμως, κύριε Υπουργέ -πραγματικά πιστέψτε με- στην Κω τρέμει μην αρρωστήσει. Πιστέψτε με. Το λέω με κάθε ειλικρίνεια χωρίς καμμία διάθεση πολιτικολογίας. Φοβάται ο κόσμος να μην πάθει κάτι, γιατί αναγκάζεται να φύγει στην Αθήνα ή στην καλύτερη περίπτωση να φύγει στη Ρόδο.

Ερωτάσθε, λοιπόν, κύριε Υπουργέ, θα καλύψετε άμεσα τις ανάγκες για καρδιολόγο και παθολόγο, έτσι ώστε να μην υπάρχουν τα τεράστια κενά και τι θα κάνετε για να καλυφθούν οι υπόλοιπες θέσεις του υφιστάμενου οργανισμού, του οργανισμού που ισχύει σήμερα; Και σκοπεύετε, τελικά, αυτόν τον οργανισμό, αφού υπάρχει αύξηση πληθυσμού, αφού υπάρχει μελέτη για πολύ περισσότερες θέσεις, να αλλάξετε και τον οργανισμό έτσι ώστε να γίνουν εβδομήντα οι θέσεις;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικητιάδη.

Παρακαλώ πολύ, κύριε Υπουργέ, έχετε τρία λεπτά για την πρωτολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πάρα πολύ, κύριε συνάδελφε. Δεν θα σας κατηγορούσα, ειδικά εσάς, ποτέ ότι θα κάνετε μια ερώτηση στη Βουλή για λόγους απλώς αντιπολιτευτικούς.

Θα σας διαβάσω την απάντηση της υπηρεσίας επί του ερωτήματος και στη δευτερολογία μου θα πω κάποια περισσότερα πράγματα για το ΕΣΥ. Η ερώτησή σας, η οποία έχει τον τίτλο: «Χωρίς καρδιολόγο το Νοσοκομείο της Κω. Καταρρέει το νοσοκομείο εξαιτίας της έλλειψης προσωπικού. Δεν καλύπτονται πάνω από τις μισές οργανικές θέσεις».

Έγινε απάντηση από την υπηρεσία, επαναλαμβάνω. «Στις 2-2-2024 επέστρεψε από άδεια ανατροφής τέκνου ο καρδιολόγος του νοσοκομείου μας» και έτσι η καρδιολογική κλινική διαθέτει μόνιμο καρδιολόγο ιατρό του ΕΣΥ. Σε επικείμενη έγκριση πρόσληψης ιατρών του ΕΣΥ από το Υπουργείο -σήμερα είναι Δευτέρα, την Τετάρτη θα τις υπογράψω- το νοσοκομείο μας προκηρύσσει μία επιπλέον θέση καρδιολόγου». «Προκηρύσσει» δεν σημαίνει προσλάβαμε. «Προκηρύσσει» σημαίνει ότι ζητάμε να προσλάβουμε μόνιμο καρδιολόγο. Το αν θα βρούμε να προσλάβουμε ή όχι, είναι άλλη συζήτηση, θα την κάνουμε μετά.

Επίσης, γίνεται προσπάθεια για ανεύρεση επικουρικού ιατρού καρδιολογίας. Έχουμε ήδη προκηρύξει θέσεις επικουρικού ιατρού και ζητάμε, επειδή δεν έχει πληρωθεί αυτή η θέση, συνεργασία με ιδιώτη καρδιολόγο για παροχή υπηρεσιών, με μπλοκάκι που λέμε, λόγω εκτάκτων αναγκών.

Στην παθολογική κλινική του νοσοκομείου αδιάλειπτα συνδράμουν γιατροί γενικής ιατρικής, που ανήκουν στο ενσωματωμένο κέντρο υγείας. Σε επικείμενη έκτακτη πρόσληψη ιατρών -πάλι αυτές τις μεθαυριανές- το Υπουργείο προκηρύσσει δύο νέες θέσεις παθολόγων για το νοσοκομείο. Επίσης, γίνεται προσπάθεια για ανεύρεση και επικουρικού γιατρού παθολογίας, πάλι και είτε με επικουρικό γιατρό είτε με ιδιώτη με μπλοκάκι, με σχέση part time.

Να πω ότι στην υπηρεσία του Υπουργείου δεν εκκρεμεί αίτημα για αλλαγή των οργανικών θέσεων. Δεν έχει έρθει τέτοιο αίτημα για αλλαγή οργανικών θέσεων. Η διαδικασία είναι: το νοσοκομείο κάνει το αίτημα, αυτό μεταβιβάζεται στο Υπουργείο από τον Υπεάρχη, παίρνει απόφαση το ΚΕΣΥΠΕ και το ΚΕΣΥΠΕ εισηγείται στον Υπουργό, ο οποίος και υπογράφει το νέο οργανόγραμμα.

Για το Νοσοκομείο της Κω δεν έχει ξεκινήσει μια τέτοια διαδικασία. Αν δηλαδή, πράγματι χρειάζεται άλλο οργανόγραμμα, πρέπει εσείς οι τοπικοί παράγοντες και εσείς ως Βουλευτής –εγώ δεν παρεξηγούμαι που παρεμβαίνει ο Βουλευτής, αντίθετα ο Βουλευτής είναι κατ’ εξοχήν δουλειά του να ασχολείται με αυτά- να εκκινήσετε τη διαδικασία. Αν μου έρθει τέτοιο αίτημα δεν θα το απορρίψω, απλώς πρέπει να σας πω ότι ο Υπουργός δεν μπορεί μόνος του να πάει και να αλλάξει το οργανόγραμμα. Αυτό έχει μια σειρά.

Άρα ως προς τον καρδιολόγο, έχει επιστρέψει εδώ και λίγες ημέρες ο καρδιολόγος. Υπάρχει καρδιολόγος. Δεν φτάνει ο ένας, σε καμμία περίπτωση. Παρ’ όλα αυτά προκηρύσσεται θέση μόνιμου καρδιολόγου, δεύτερου. Υπάρχει στον αέρα πρόσληψη επικουρικού καρδιολόγου, που δεν έχει πληρωθεί, και το νοσοκομείο ζητά και έχει εγκριθεί κονδύλι για να προσλάβει κάποιον με μπλοκ παροχής υπηρεσιών από τον ιδιωτικό τομέα. Αν και εφόσον γνωρίζετε κάποιον στην νήσο που θα ήθελε να κάνει αυτή τη δουλειά, πολύ ευχαρίστως να του πείτε ότι μπορεί να πάει και αύριο στο νοσοκομείο να πιάσει δουλειά.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κύριε Νικητιάδη, έχετε τον λόγο για τρία λεπτά για τη δευτερολογία σας.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ και πάλι, κύριε Πρόεδρε.

Κύριε Υπουργέ, το πνεύμα μοιάζει πρόθυμον, η σαρξ όμως είναι αδύνατος. Και όταν λέω το πνεύμα, το δικό σας, το προσωπικό πνεύμα, όχι το πνεύμα της Κυβέρνησης. Διότι το πνεύμα της Κυβέρνησης είναι εντελώς διαφορετικό.

Ακούστε: Επτά διαγωνισμοί έχουν γίνει τον τελευταίο χρόνο για προκήρυξη πρόσληψης γιατρών. Ούτε ένας. Ούτε ένας, μετά από επτά διαγωνισμούς. Κάτι φταίει εδώ. Κάπου μπάζει το σύστημα. Πρέπει να αναζητήσετε τους λόγους και οι λόγοι είναι γνωστοί, είναι ότι δεν υπάρχουν κίνητρα, δεν υπάρχουν κίνητρα οικονομικά, δεν υπάρχουν κίνητρα καριέρας, σταδιοδρομίας των γιατρών.

Κι επειδή διάβαζα χθεσινή σας δήλωση για τις δαπάνες, 3 δισ. ευρώ αν θυμάμαι καλά, και δηλώσατε ότι δεν υπάρχουν χρήματα παραπάνω για να δοθούν, ακούστε. Στο νοσοκομείο της Κω το 2023 έγιναν εκατόν είκοσι διακομιδές από το Νοσοκομείο της Κω. Ρεκόρ! Δεν υπάρχει σε ολόκληρη την Ελλάδα τόσος μεγάλος αριθμός διακομιδών σε σχέση με τους κατοίκους. Αυτό δείχνει προφανώς ότι στο νοσοκομείο υπάρχουν ελλείψεις και αναγκάζονται και μαζεύουνε με αεροπλάνα, με ελικόπτερα και στέλνουν τον κόσμο οπουδήποτε αλλού.

Ακούστε τώρα κάτι, γιατί εσείς μπαίνετε και στα οικονομικά, έχετε διατελέσει και σε οικονομικά και αναπτυξιακά Υπουργεία. Ένα Σινούκ κοστίζει 4.700 ευρώ η κάθε πτητική ώρα. Ένα Σούπερ Πούμα 3.930 ευρώ η κάθε πτητική ώρα. Το C-130 5.612 ευρώ η κάθε πτητική ώρα. Αν κάνουμε έναν απλό πολλαπλασιασμό για την Κω μόνο έχουν δαπανηθεί από το ελληνικό κράτος, από το χρήμα του ελληνικού λαού, πάνω από 2 εκατομμύρια ευρώ.

Κι εγώ λέω, καλά δεν μπορεί αυτό το περίφημο επιτελικό κράτος να βρει έναν τρόπο να μη δαπανώνται αυτά τα χρήματα και να διατεθούν σε γιατρούς μια που εσείς λέτε -και δεν έχω λόγο να μην σας πιστέψω- ότι ο δικός σας προϋπολογισμός δεν επιτρέπει να δώσετε παραπάνω χρήματα; Δεν μπορεί να μην υπάρχει κάτι τέτοιο. Θέλω να σας θυμίσω ότι και για το διαγνωστικό της Ρόδου εδώ μου δηλώσατε ότι σε μία εβδομάδα δεν έχει έρθει. Κοντεύει μήνας πάντως. Αναμένουμε και γι’ αυτό.

Ωστόσο ξέρετε καλά ότι η υγεία είναι συνταγματικό δικαίωμα του κάθε Έλληνα. Κάθε πολίτης δικαιούται και μπορεί να αξιώσει παροχή υγείας. Δεν μπορεί το κράτος να μην παρέχει αυτή την υγεία στο νησί του Ιπποκράτη, ένα νησί που θα έπρεπε να είναι παγκόσμιο κέντρο υγείας, ένα νησί όπου θα έπρεπε να γίνονται, τουλάχιστον, πάνω από τα μισά παγκόσμια ιατρικά συνέδρια. Και αντ’ αυτού έχουμε ένα νησί πρωταθλητή στις διακομιδές, ένα νοσοκομείο που νοσεί βαριά, ένα νοσοκομείο που δεν μπορεί να δώσει την απαιτούμενη φροντίδα στους ασθενείς, ένα νοσοκομείο που είναι στην εντατική.

Υπάρχει ένα μεγάλο «γιατί». Γιατί στην Κω αυτή η διάκριση, όταν στην υπόλοιπη Ελλάδα δεν υπάρχουν τόσο μεγάλες ελλείψεις; Μήπως επειδή ο κόσμος εκεί είναι φιλειρηνικός, φιλήσυχος, και δεν βγαίνει ξαφνικά στους δρόμους να κάνει καταλήψεις;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικητιάδη. Πολύ ενδιαφέροντα τα νούμερα που είπατε.

Παρακαλώ πολύ, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε συνάδελφε, η σαρξ είναι αδύναμη. Μακάρι να ήτο πάντα τόσο ισχυρή όσο είναι το πνεύμα.

Οφείλω, όμως, να σας πω ότι θα ήταν πολύ ευχάριστο για εμένα να είχαμε μόνο στην Κω πρόβλημα με έλλειψη γιατρών και μόνο στην Κω πρόβλημα με άγονους διαγωνισμούς και μόνο στην Κω αγωνιώδεις εκκλήσεις των κατοίκων για να βρουν περισσότερο ιατρικό και νοσηλευτικό προσωπικό. Πίστεψε με, εάν ξυπνούσα μια ημέρα και ήμουν ο Υπουργός Υγείας μιας χώρας που όλα πήγαιναν ρολόι και το πρόβλημά μας ήταν μόνο στην Κω, θα πήγαινα ο ίδιος να δουλέψω στο νοσοκομείο. Όμως, δεν είναι έτσι.

Δεν υπάρχει τίποτα εναντίον συγκεκριμένα της νήσου. Ειρήσθω εν παρόδω, είναι ένα πανέμορφο νησί. Οι κάτοικοί του, πράγματι όπως είπατε, είναι φιλειρηνικοί, φιλοπρόοδοι και έχουν καταφέρει να κάνουν το νησί έναν από τους πιο δημοφιλείς τουριστικούς προορισμούς της χώρας μας και μπράβο τους. Δεν υπάρχει καμμία πρόληψη από κανέναν μας. Μόνος σας είπατε ότι έχουν γίνει επτά προκηρύξεις που έχουν μείνει άγονες. Μα για να γίνουν οι επτά προκηρύξεις, πάει να πει ότι το Υπουργείο δεσμεύει πιστώσεις και τις δεσμεύει για το νοσοκομείο της νήσου. Το ότι δεν πάνε οι γιατροί, είναι μια άλλη συζήτηση που έχει να κάνει με το μεγάλο θέμα ελλείψεως ιατρικού και νοσηλευτικού προσωπικού σε όλη την Ευρωπαϊκή Ένωση. Εχθές ανέβασα μία είδηση, που η Ένωση Γιατρών της Γερμανίας λέει για τη μεγάλη έλλειψη ιατρικού προσωπικού στη Γερμανία. Τώρα θα μου πείτε: «Τι σχέση έχει αυτό με την Ελλάδα;». Τεράστια σχέση έχει. Γιατί όταν έχει έλλειμμα ιατρικού προσωπικού η Γερμανία, η οποία έχει τετραπλάσιους μισθούς από το ΕΣΥ, καταλαβαίνετε ότι πολλοί γιατροί από άλλες χώρες της Ευρωπαϊκής Ένωσης και από την Ελλάδα πάνε να αναζητήσουν την τύχη τους στη Γερμανία που έχει έλλειψη γιατρών.

Θέλω να πω, δηλαδή, ότι το πρόβλημα είναι πολύ πιο σύνθετο από ό,τι νομίζουμε και μακάρι να υπήρχε ένα μαγικό ραβδάκι και να πούμε «Διπλασιάζουμε τους μισθούς του ΕΣΥ και θα έρθουν οι γιατροί».

Πρώτα απ’ όλα, δεν έχουμε λεφτά για να τους διπλασιάσουμε, διότι το σύνολο της μισθοδοσίας του ΕΣΥ είναι 3 δισεκατομμύρια ευρώ. Όταν λέει κάποιος να ανεβάσει τη μισθοδοσία των γιατρών, δεν εννοεί προφανώς μόνο του ιατρικού προσωπικού. Γιατί, αν πας στο ΕΣΥ και πεις: «Διπλασιάζω τους μισθούς των γιατρών, αλλά αφήνω το ίδιο τους μισθούς των νοσηλευτών, το ίδιο τους μισθούς του λοιπού προσωπικού», δεν θα έχεις ΕΣΥ την άλλη ημέρα. Θα έχει διαλυθεί. Άρα, προφανώς, πρέπει τα 3 δισεκατομμύρια ευρώ να τα κάνεις 6 δισεκατομμύρια ευρώ. Για να καταλάβουμε για τη τάξη μεγέθους λέμε, ο ΕΝΦΙΑ δίνει στο κράτος 2,7 δισεκατομμύρια ευρώ. Άρα ούτε αν βάλεις έναν επιπλέον ΕΝΦΙΑ δεν σου φτάνει για να διπλασιάσεις τον μισθό των γιατρών του ΕΣΥ και του λοιπού προσωπικού. Άρα αυτά δεν γίνονται.

Ούτως ή άλλως και να το κάναμε, πάλι απόσταση από άλλες χώρες της Ευρωπαϊκής Ένωσης θα ήταν μεγάλη και πάλι για τον ιδιωτικό τομέα σε κάποιες ειδικότητες θα ήταν πολύ μεγάλη. Άρα ούτε αυτό θα έλυνε το πρόβλημα.

Πράγματι, με τον Πανελλήνιο Ιατρικό Σύλλογο έχω μια συζήτηση -την εγκαινίασα σχεδόν τη δεύτερη εβδομάδα που πήγα στο Υπουργείο και είναι εν εξελίξει- για το πώς θα μπορούσαμε να αναμορφώσουμε λίγο τα κίνητρα για τους γιατρούς οι οποίοι υπηρετούν στο ΕΣΥ σε ακριτικές περιοχές.

Ξέρετε πότε θεσπίστηκαν τα πρώτα κίνητρα για γιατρούς σε ακριτικές περιοχές, διότι δεν έβρισκαν γιατρούς; Το 1983: Ο πρώτος νόμος είναι της πρώτης κυβερνήσεως του Ανδρέα Παπανδρέου το 1983. Δηλαδή, μόλις ιδρύθηκε το ΕΣΥ, μετά από λίγο είπαν: «Αμάν, δεν πάνε οι γιατροί στα νησιά. Πρέπει να βάλουμε κίνητρα για τα νησιά».

Δεν είναι καινούργιο το πρόβλημα. Είναι παλαιό το πρόβλημα. Προφανώς τώρα οξύνεται για δύο λόγους στην Ελλάδα: Πρώτον, γιατί τη δεκαετία της κρίσης, που απαγορευόταν να κάνουμε προσλήψεις, έφυγαν πολλοί γιατροί στο εξωτερικό. Άρα πρωτόλεια χάσαμε ένα μεγάλο ιατρικό μας δυναμικό, γιατί οι άνθρωποι, προφανώς, έπρεπε κάπου να βρουν δουλειά και έφυγαν. Δεύτερον, γιατί σήμερα έχουμε μεγάλο έλλειμμα σε ορισμένες ιατρικές ειδικότητες γενικά. Παραδείγματος χάριν, οι παθολόγοι -η κ. Λινού το ξέρει- είναι πολύ λίγοι στην Ελλάδα. Για να καταλάβετε, ο ευρωπαϊκός μέσος όρος είναι το 20% των γιατρών που αποφοιτούν να γίνονται παθολόγοι και στην Ελλάδα είναι το 8%. Έχουμε πολύ λίγους γενικούς γιατρούς και παθολόγους. Θα παρουσιάσουμε με την κ. Αγαπηδάκη ένα σχέδιο σε λίγες μέρες για το πώς θα κινητροδοτήσουμε, για να έχουμε περισσότερους γενικούς γιατρούς και παθολόγους.

Άρα δεν υπάρχει τίποτα εναντίον της νήσου και δεν υπάρχει λόγος να νομίζουν οι κάτοικοι αυτοί ότι το Υπουργείου Υγείας, εγώ προσωπικά, ο Πρωθυπουργός ή οποιοσδήποτε από εμάς έχει κάποιο θέμα με τη νήσο.

Τώρα θα μου επιτρέψετε να πω και κάτι ακόμα γιατί θέλω να είμαι ειλικρινής με τον κόσμο. Η αυτόματη ιδέα «θα κάνω διορισμούς στο Νοσοκομείο της Κω και θα μηδενιστούν οι διακομιδές» δεν είναι αληθής. Προφανώς κάποιες θα μπορούσαν να μη γίνουν. Δεν είμαι σε θέση να σας πω πόσες γιατί αυτή είναι πιο σύνθετη συζήτηση. Πάντα θα υπάρχουν ιατρικά περιστατικά που θα χρειάζονται ένα μεγαλύτερο και πιο οργανωμένο νοσοκομείο. Εκεί θα κάνουν τη διακομιδή όσους γιατρούς και αν έχει στην Κω. Και σε άλλες περιοχές της Ελλάδος, στη Σύρο ας πούμε, που έχουμε ένα νοσοκομείο σχεδόν υπερπλήρες για το μέγεθός του, πάλι έχουμε πάρα πολλές διακομιδές προς την Αθήνα, γιατί ευλόγως οι γιατροί θέλουν να παράσχουν στον ασθενή τους την καλύτερη δυνατή θεραπεία αν το περιστατικό είναι λίγο πιο σύνθετο. Σε αυτή την περίπτωση θα προτιμήσει να το στείλει σε ένα τριτοβάθμιο νοσοκομείο, κυρίως, στην Αθήνα, παρά να τον κρατήσει σε ένα επαρχιακό νοσοκομείο όπου μπορεί η ζωή του να κινδυνεύσει, ασχέτως του πόσες ιατρικές ειδικότητες -επαναλαμβάνω- θα έχεις μέσα. Δεν σημαίνει ότι μπορείς να κάνεις ένα τριτοβάθμιο νοσοκομείο σε κάθε νησί. Είναι πρακτικά αδύνατον να γίνει. Δεν μπορεί να γίνει. Μη λέμε πράγματα που δεν γίνονται.

Άρα, ναι, οι περισσότερες ιατρικές ειδικότητες θα βοηθούσαν γι’ αυτό κάνουμε και τις προκηρύξεις. Να συζητήσουμε τι κίνητρα μπορούμε να βάλουμε για να καταστήσουμε λίγο πιο ελκυστικό το ΕΣΥ για τους νέους γιατρούς. Παραδείγματος χάριν, τα απογευματινά χειρουργεία που ανακοίνωσα σήμερα θα ξεκινήσουν από τις αρχές Μαρτίου, έχουν και αυτόν τον χαρακτήρα να κάνουν πιο ελκυστική την είσοδο ενός γιατρού στο Εθνικό Σύστημα Υγείας, εννοώ και οικονομικά πιο ελκυστική, για την εξέλιξή τους πιο ελκυστική, αλλά προς Θεού δεν έχουμε τίποτα εναντίον συγκεκριμένα της νήσου. Τα προβλήματα που αναφέρετε είναι τα γενικά προβλήματα, δυστυχώς, του ΕΣΥ ανά την επικράτεια.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ.

Αν μου επιτρέπει, μία παρατήρηση: Πράγματι, λείπουν δεκαπέντε χιλιάδες γιατροί στη Γερμανία αλλά το χειρότερο είναι ότι ο ένας στους τρεις είναι πάνω από εξήντα χρόνων, άρα το πρόβλημα θα επιδεινωθεί.

Θα συνεχίσουμε με την όγδοη με αριθμό 696/8-2-2024 επίκαιρη ερώτηση δεύτερου κύκλου του Βουλευτή Φθιώτιδος της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ιωάννη Σαρακιώτη προς τον Υπουργό Υγείας με θέμα: «Οριακή κατάσταση στο Γενικό Νοσοκομείο Λαμίας, κινδυνεύει ακόμη και η ύπαρξη της Παιδιατρικής και της Μαιευτικής Κλινικής».

Παρακαλώ πολύ, κύριε συνάδελφε, έχετε τον λόγο για δύο λεπτά.

**ΙΩΑΝΝΗΣ ΣΑΡΑΚΙΩΤΗΣ:** Ευχαριστώ πολύ, κύριε Πρόεδρε.

Κύριε Υπουργέ, δυστυχώς, βρισκόμαστε σε αυτή την Αίθουσα για πολλοστή φορά να συζητούμε τα προβλήματα του Γενικού Νοσοκομείου Λαμίας και την καθοδική πορεία που έχει λάβει αυτά τα τελευταία τέσσερα χρόνια.

Οι απαντήσεις των προκατόχων σας σε καμμία περίπτωση δεν μπορώ να πω ότι βοήθησαν το Γενικό Νοσοκομείο Λαμίας σε κανένα επίπεδο. Θυμάμαι χαρακτηριστικά, ο κ. Πλεύρης, όταν μιλούσα και ζητούσα να δοθούν κίνητρα στους γιατρούς να στελεχώσουν το Νοσοκομείο Λαμίας, είχε απαντήσει ότι «Δεν είναι νησιωτικό, δεν είναι ακριτικό. Άρα δεν μπορούμε να δώσουμε κίνητρα».

Η κ. Γκάγκα, όταν είχα απευθύνει ερώτηση -την οποία απευθύνω και επαναφέρω σε εσάς- «Γιατί αποχωρούν διαρκώς, ειδικά τα τελευταία δύο χρόνια, οι γιατροί από το Γενικό Νοσοκομείο Λαμίας» μου είχε πει ότι: «Εσείς είστε, κύριε Σαρακιώτη από τη Λαμία. Πείτε μας εσείς γιατί αποχωρούν».

Δυστυχώς, η κατάσταση χειροτερεύει μέρα με τη μέρα. Ήρθε και απόφαση για την άρση αναγνώρισης του Γενικού Νοσοκομείου Λαμίας πρόσφατα ως κατάλληλου κέντρο εκπαίδευσης ειδικευόμενων ιατρών για την ειδικότητα της παιδιατρικής, γεγονός το οποίο συμβάλλει περαιτέρω στην υποβάθμιση του νοσοκομείου.

Πριν από λίγους μόλις μήνες η Ένωση Νοσοκομειακών Γιατρών Λαμίας εξέδωσε την κάτωθι ανακοίνωση. Θα διαβάσω ενδεικτικά στοιχεία. Ανέφερε στην αρχή: «Το Γενικό Νοσοκομείο Λαμίας βρίσκεται στη χειρότερη στιγμή της ύπαρξής του. Δυστυχώς μέχρι την επόμενη. Έχει μείνει μόνο και αβοήθητο όπως και ολόκληρο το ΕΣΥ». Και κλείνοντας οι νοσοκομειακοί γιατροί, αναφέρουν: «Το πάμε και θα δούμε» δεν είναι πολιτική. Είναι εγκληματική αμέλεια, ούτε καν αμέλεια, μετά από τόσες προειδοποιήσεις».

Οι προειδοποιήσεις είναι συνεχείς. Δυστυχώς, κανένας Υπουργός μέχρι σήμερα δεν ενδιαφέρθηκε να δώσει την παραμικρή λύση για τα προβλήματα που αντιμετωπίζει το Γενικό Νοσοκομείο Λαμίας και το ερώτημα που τίθεται προς εσάς, κύριε Υπουργέ, είναι:

Σε ποιες ενέργειες σκοπεύετε να προχωρήσετε προκειμένου να αντιστραφεί η συνεχιζόμενη υποβάθμιση του Νοσοκομείου της Λαμίας και ποια είναι τα σχέδια της νέας πολιτικής ηγεσίας, προκειμένου αυτό να καταστεί και πάλι ελκυστικό για την έλευση νέων γιατρών όπως συνέβαινε μέχρι το 2019, καθώς από τους εβδομήντα πέντε γιατρούς το 2015 φτάσαμε στους εκατόν δεκαπέντε το 2019».

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σαρακιώτη. Κύριε Υπουργέ, έχετε τον λόγο για την πρωτολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αν κατάλαβα καλά από το κλείσιμό σας, πιστεύετε ότι μέχρι το 2019 όλα πήγαιναν καλά στο ΕΣΥ και τα προβλήματα προέκυψαν εκ των υστέρων; Γιατί θα με προκαλέσετε να «κατεβάσω» από τη Βουλή όλες τις επίκαιρες ερωτήσεις της περιόδου 2015 - 2019 για το έλλειμμα γιατρών στο ΕΣΥ.

Επαναλαμβάνω -εγώ είμαι πολύ καλόπιστος γενικά άνθρωπος-, να μιλάμε επί πραγματικών περιστατικών. Μακάρι να είναι όπως το λέτε γιατί θα υπήρχε και εύκολη λύση.

Η πορεία του ιατρικού προσωπικού είναι πτωτική για λόγους που έχουν να κάνουν, όπως είπα προηγουμένως, με τη μεγάλη αύξηση των γιατρών στον ιδιωτικό τομέα, άρα είναι μεγάλος ο κίνδυνος να πάει στον ιδιωτικό τομέα από το δημόσιο.

Γιατί υπάρχει αυτή η αύξηση στον ιδιωτικό τομέα; Υπάρχει έλλειμμα γιατρών αυτός είναι ο λόγος- γιατί πολλοί γιατροί έφυγαν τη δεκαετία που μεσολάβησε στο εξωτερικό άρα έμειναν με λιγότερους γιατρούς. Η αύξηση των αμοιβών στον ιδιωτικό τομέα, η αύξηση των αμοιβών σε άλλες χώρες και δη και όμορες -στην Κύπρο, παραδείγματος χάριν, ακόμα και στη Ρουμανία- έχει δημιουργήσει ένα μεγαλύτερο ρεύμα φυγής γιατρών από την Ελλάδα.

Τώρα πάμε στο Νοσοκομείο Λαμίας γιατί δεν θέλω να υπεκφύγω. Γιατί, πράγματι, δεν είναι καλά τα στοιχεία του Νοσοκομείου Λαμίας. Σύμφωνα με τον οργανισμό του προβλέπονται συνολικά έξι θέσεις, εκ των οποίων σήμερα είναι καλυμμένες οι δύο. Τη μία καταλαμβάνει ο διευθυντής του τμήματος ο οποίος και υπηρετεί μέχρι σήμερα στο παιδιατρικό τμήμα. Τη δεύτερη καταλαμβάνει μια Επιμελήτρια Β΄, η οποία όμως είναι αποσπασμένη στο Νοσοκομείο της Ιεράπετρας από 31-8-2020 λόγω συνυπηρέτησης. Άρα δεν είναι στη Λαμία. Δύο θέσεις είναι δεσμευμένες σε προκήρυξη, δηλαδή έχει γίνει η προκήρυξη, έχουν δηλώσει για να πάνε και είναι στη διαδικασία έγκρισης της πρόσληψης, άρα θα πάνε στους επόμενους μήνες. Και δύο θέσεις έχουν μείνει κενές. Έχουν προκηρυχθεί, δηλαδή, οι θέσεις και είναι κενές. Από την προκήρυξη που είναι σε εξέλιξη μία θέση είναι στη διαδικασία πρόσληψης παιδιάτρου, ενώ η μία άγονη που είναι επίσης για παιδίατρο τώρα επαναπροκηρύσσεται επειδή βγήκε άγονη.

Παρά τις ως άνω παραιτήσεις, η λειτουργία της Παιδιατρικής του Γενικού Νοσοκομείου Λαμίας ουδόλως διαταράχθηκε, αφού από τις 16-8-2022 υπογράφηκε σύμβαση συνεργασίας της 5ης ΥΠΕ με μία παιδίατρο για λογαριασμό του Γενικού Νοσοκομείου Λαμίας με καθεστώς έκδοσης απόδειξης παροχής υπηρεσιών, σύμβαση που έληξε στις 31-12-2023. Από 1-1-2024 η συνεργασία ξαναξεκίνησε και συνεχίζεται για την πραγματοποίηση από την ίδια γιατρό έξι ενεργών εφημεριών το μήνα. Η 5η ΥΠΕ από το καλοκαίρι του 2022 μετακινεί ειδικευομένους γιατρούς από όμορα νοσοκομεία καθημερινά καλύπτοντας κάθε αίτημα, ενώ από το Υπουργείο Υγείας στις 7-2-2024 σε συνεργασία με το νοσοκομείο εγκρίθηκε και αναρτήθηκε πρόσκληση εκδήλωσης ενδιαφέροντος για την πρόσληψη με ΑΠΥ παιδιάτρου, ο οποίος θα συνυπηρετήσει θα βοηθήσει τον συντονιστή. Σημειωτέον πως αν και ζητήθηκε δύο φορές, και το 2021 και το 2022, η πρόσληψη επικουρικού παιδιάτρου και υπήρχε η αντίστοιχη έγκριση πιστώσεων, δεν υπήρχε εγγεγραμμένος παιδίατρος στον ηλεκτρονικό κατάλογο των επικουρικών.

Η άρση της αναγνώρισης του Γενικού Νοσοκομείου Λαμίας ως κατάλληλου κέντρου εκπαίδευσης ειδικευόμενων γιατρών για την ειδικότητα της παιδιατρικής έλαβε χώρα λόγω της μη πλήρωσης των προϋποθέσεων του νόμου, και μόλις αλλάξουν τα πραγματικά περιστατικά δηλαδή πληρούνται οι προϋποθέσεις του νόμου αμέσως θα αποκτήσει το ίδιο προηγούμενο στάτους.

Εν κατακλείδι, οι θέσεις της παιδιατρικής δίνονται ήδη για προκήρυξη και ήδη δύο κενές θέσεις παιδιατρικής στάλθηκαν στην 5η ΥΠΕ στο Υπουργείο Υγείας, προκειμένου να συμπεριληφθούν στην προσεχή προκήρυξη, αυτήν που υπογράφεται την Τετάρτη.

Άρα ναι μεν υπάρχει μεγάλο έλλειμμα λόγω των παραιτήσεων, όμως το νοσοκομείο εξακολουθεί να λειτουργεί την Παιδιατρική Κλινική του κανονικά.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κύριε συνάδελφε, έχετε τον λόγο για τρία λεπτά για τη δευτερολογία σας.

**ΙΩΑΝΝΗΣ ΣΑΡΑΚΙΩΤΗΣ:** Κύριε Υπουργέ, την επιχειρηματολογία σας ότι χρειαζόμαστε έναν επιπλέον ΕΝΦΙΑ, ότι αποχώρησαν τη δεκαετία της κρίσης -που αναφέρατε και στον συνάδελφο για το Νοσοκομείο στην Κω, το επαναλάβατε- πραγματικά διαψεύδεται από ό,τι έλαβε χώρα στο Νοσοκομείο Λαμίας την περίοδο 2015 - 19. Γιατί το 2015 - 19 δεν δίναμε περισσότερα χρήματα στους γιατρούς. Υπήρχε άλλη βούληση και άλλες συνθήκες στο Γενικό Νοσοκομείο Λαμίας. Γιατί στην Παιδιατρική είχαμε έξι παιδιάτρους. Σήμερα όπως πολύ ορθά αναφέρατε, έχουμε έναν μόνιμο παιδίατρο και θα πρέπει κάποιος να αναρωτηθεί πώς βγαίνουν οι εφημερίες με έναν μόνιμο παιδίατρο και δύο παιδιάτρους που τους τραβάμε διαρκώς από τα κέντρα υγείας.

Για την προκήρυξη γνωρίζω ότι υπάρχει ενδιαφέρον από μία παιδίατρο. Πληροφορίες αναφέρουν ότι θα δεχθεί αλλού θέση. Ελπίζω να διαψευστούν αυτές οι πληροφορίες και να έχουμε μία πρόσθετη παιδίατρο. Αλλά από το να πάμε στον ένα και στους δύο από εκεί που είχαμε έξι, φαντάζομαι ότι δεν το λέτε ούτε εσείς πρόοδο.

Να πάμε στα άλλα τμήματα.

Το 2019, είχαμε επτά πνευμονολόγους. Τώρα ξέρετε πόσους έχουμε, κύριε Υπουργέ; Έναν, ο οποίος συνταξιοδοτείται. Από τους επτά στον έναν υπάρχει πολύ μεγάλο ζήτημα, γιατί πέσαμε. Και αναρωτιέται κανείς: Ποιος θα έρθει να μπει σε αυτήν τη θέση, να αποχωρήσει κάποιος και να μείνει μόνος του το επόμενο χρονικό διάστημα; Τι να κάνει; Τον αυτοφωράκια; Από τους επτά στους οκτώ πας εύκολα, το γνωρίζετε. Στους εννιά πας πιο εύκολα ακόμη. Από τον μηδέν ή τον έναν δεν πας εύκολα στους δύο, κύριε Υπουργέ.

Αναισθησιολόγοι. Είχαμε το 2019 πέντε αναισθησιολόγους. Τώρα έχουμε έναν μόνο αναισθησιολόγο. Και συζητάτε και για απογευματινά χειρουργεία.

Στην Ουρολογική έχουμε τρεις μόνιμους γιατρούς δύο με μπλοκάκι τώρα, κανέναν μόνιμο.

Στα ΤΕΠ είχαμε το 2019 έντεκα. Σήμερα έχουμε τέσσερις μόνο. Λειτουργεί ΤΕΠ στο μεγαλύτερο νοσοκομείο της Στερεάς Ελλάδας με τέσσερις μόνιμους γιατρούς! Και υπάρχει και ο κίνδυνος για τα δέκα άτομα, τις έμπειρες νοσηλεύτριες με την ειδικότητα για επείγουσα εντατική νοσηλευτική οι οποίες δεν γνωρίζουν εάν θα ανανεωθούν οι συμβάσεις τους.

Θα σας αναφέρω και το εξής περιστατικό. Χθες διεκομίσθη περιστατικό από την Άμφισσα λόγω έλλειψης αναισθησιολόγου στην Άμφισσα και πήγε στο Νοσοκομείο Λαμίας που έχει έναν αναισθησιολόγο.

Κλείνοντας, οφείλω να διαβάσω προς επίρρωσιν όσων ανέφερα, τη χθεσινή ανακοίνωση των εργαζομένων του Γενικού Νοσοκομείου Λαμίας οι οποίοι αναφέρουν τα εξής: «Εμείς, οι εργαζόμενοι του Νοσοκομείου Λαμίας και των κέντρων υγείας σημαίνουμε συναγερμό στο λαό της Φθιώτιδας για την κατάσταση του Νοσοκομείου Λαμίας. Αυτή τη στιγμή βρίσκεται σε τραγική κατάσταση με τμήματα που υπολειτουργούν και με εμφανή τον κίνδυνο να κλείσουν». Είναι τα τμήματα που προανέφερα και δεν είναι, δυστυχώς, μόνο αυτά. «Το λιγοστό προσωπικό είναι εξουθενωμένο και ο αριθμός τους απλά δεν φτάνει. Αδυνατεί να καλύψει τις ανάγκες του λαού της Φθιώτιδας. Δεν μπορούμε να περιμένουμε άλλο. Η κατάσταση έχει φτάσει στο απροχώρητο.» Αυτή είναι κραυγή αγωνίας είναι το λιγότερο που μπορώ να πω.

Σε αυτούς τους ανθρώπους απαντήστε, κύριε Υπουργέ, στην ένωση των γιατρών που ανέφερα προηγουμένως τι καταγγέλλουν, στους εργαζόμενους αλλά και σε όλους τους πολίτες της Φθιώτιδας.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Σαρακιώτη.

Κύριε Υπουργέ, έχετε τον λόγο για τρία λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Νομίζω απήντησα, αγαπητέ συνάδελφε, ότι η λειτουργία του νοσοκομείου δεν κινδυνεύει και είτε με πρόσληψη εκτάκτων περιστατικών με μπλοκάκι είτε με το επικουρικό προσωπικό είτε με την επαναπροκήρυξη των θέσεων είτε με μετακινήσεις γιατρών, το νοσοκομείο εξακολουθεί να λειτουργεί κανονικά.

Παρά ταύτα, προφανώς, υπάρχει πρόβλημα στο Νοσοκομείο της Λαμίας. Δεν θέλω να υποκρίνομαι ότι δεν υπάρχει. Και εμένα μου κάνει εντύπωση γιατί έχουν παραιτηθεί τόσοι πολλοί γιατροί ειδικά από αυτό το νοσοκομείο. Δηλαδή, ο αριθμός των παραιτήσεων είναι υπερβολικά περισσότερος από οποιοδήποτε άλλο νοσοκομείο στη χώρα. Δεν γνωρίζω ιδιαίτερα γιατί. Δεν έγινε επί των ημερών μας άλλωστε. Είναι κληρονομιά του παρελθόντος. Ίσως να είχατε κάτι να μας διαφωτίσετε εσείς γιατί. Αλλά πάντως, πράγματι, το κύμα των αποχωρήσεων από το συγκεκριμένο νοσοκομείο είναι πολύ μεγαλύτερο από το μέσο όρο στα νοσοκομεία του ΕΣΥ. Δεσμεύομαι να επανέλθω με μία πιο εμπεριστατωμένη μελέτη για να δω γιατί έχει συμβεί αυτό.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κύριο Υπουργό.

Θα συνεχίσουμε με την έκτη με αριθμό 710/12-2-2024 επίκαιρη ερώτηση πρώτου κύκλου της Βουλευτού Α΄ Ανατολικής Αττικής της Κοινοβουλευτικής Ομάδας «Πλεύση Ελευθερίας» κ. Ελένης Καραγεωργοπούλου προς τον Υπουργό Περιβάλλοντος και Ενέργειας με θέμα: «Η νέα περιβαλλοντική καταστροφή στον Ασωπό ποταμό και ευρύτερα στην ανατολική Αττική με την επίκληση της «βιώσιμης ανάπτυξης διά χωροθέτησης ΧΥΤΒΕΑ».

Παρακαλώ πολύ, κυρία συνάδελφε, έχετε τον λόγο για δύο λεπτά.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κύριε Πρόεδρε. Ο πρώτος στην ιστορία μας χώρος υγειονομικής ταφής βιομηχανικών επικίνδυνων αποβλήτων για τα επικίνδυνα βιομηχανικά απόβλητα χωροθετείται στην Τανάγρα εντός της λεκάνης του Ασωπού ποταμού, του πολύπαθου Ασωπού, συγκεντρώνοντας και θάβοντας στο σημείο αυτό αιώνια τοξικά βιομηχανικά απόβλητα από όλη την επικράτεια. Αυτό εξελίσσεται στο πλαίσιο της Στρατηγικής Μελέτης Περιβαλλοντικών Επιπτώσεων για το Εθνικό Σχέδιο Διαχείρισης Επικίνδυνων Αποβλήτων, ενώ είναι παγκοίνως γνωστό τον χρόνιο πρόβλημα της εκτεταμένης διατάραξης του οικοσυστήματος του Ασωπού ποταμού και της διακινδύνευσης της υγείας χιλιάδων κατοίκων της περιοχής από την άτυπη συγκέντρωση της μεγαλύτερης βιομηχανικής ζώνης της επικράτειας, αυτής των Οινοφύτων Σχηματαρίου.

Στο διάστημα που πεισματικά και ενσυνείδητα παραβλέπετε τις με αριθμούς 3944/2008 και 1543/2015 αποφάσεις του ανωτάτου ακυρωτικού δικαστηρίου της χώρας, του Συμβουλίου της Επικρατείας, που προκλήθηκαν από τις αγωνιώδεις δράσεις των κατοίκων Ωρωπού με κορυφαία τη διαρκή κινητοποίηση της Ομοσπονδίας Συλλόγων Ωρωπού, προκλητικά για τους δημότες τον Δήμο Τανάγρας και Ωρωπού σχεδιάζετε ήδη την υλοποίηση της χωροθέτησης του ΧΥΤΒΕΑ στη θέση Κεραμίδεζα της Δημοτικής Ενότητας Τανάγρας, που βρίσκεται σε άμεση γειτνίαση με τους οικισμούς Τανάγρας και Σχηματαρίου λίγα μόλις μέτρα μακριά από το αεροδρόμιο της Τανάγρας και εντός της υδρογεωλογικής λεκάνης του Ασωπού.

Η περιοχή, μάλιστα, όπου χωροθετήθηκε ο ΧΥΤΒΕΑ βρίσκεται εκτός σχεδίου παραβιάζοντας τους κανόνες δικαίου που διέπουν την περιοχή άτυπης βιομηχανικής συγκέντρωσης, το άρθρο 56Α του ν.3982.

Ερωτάται ο Υπουργός, στον βαθμό που όσα προανέφερα προσκρούουν τόσο και στην εθνική και στην κοινοτική νομοθεσία, ποιες οι δεσμεύσεις σας για την παράλειψη έκνομων ενεργειών με τις οποίες παραβιάζονται, μεταξύ άλλων, κανόνες δικαίου και το δεδικασμένο, ήδη, δύο αποφάσεων του Ανωτάτου Ακυρωτικού Δικαστηρίου, Συμβούλιο της Επικρατείας, γιατί ενώ υπάρχει στρατηγική πρόβλεψη για την περιοχή, ο χώρος υγειονομικής ταφής βιομηχανικών επικίνδυνων αποβλήτων χωροθετείται σε περιοχή εκτός σχεδίου, επεκτείνοντας την περιοχή που επιβαρύνεται από τα βιομηχανικά απόβλητα και επιβαρύνοντας έτι περισσότερο τη λεκάνη του Ασωπού και τον υδροφόρο ορίζοντα;

Ποια μέτρα έχετε λάβει κατά επιχειρήσεων που έχουν ανεπανόρθωτα ρυπάνει το περιβάλλον εντός του οικοσυστήματος της θιγόμενης περιοχής, διακινδυνεύοντας και πάλι την υγεία χιλιάδων Ελλήνων πολιτών και πώς έχετε φροντίσει για την εξυγίανση της υδρολογικής λεκάνης του ποταμού Ασωπού;

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Καραγεωργοπούλου.

Έχετε τον λόγο, κύριε Υπουργέ, για τρία λεπτά.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Να ξεκινήσουμε λέγοντας ότι, πράγματι, η περιοχή αυτή έχει μία τεράστια άτυπη βιομηχανική συγκέντρωση η οποία είναι αποτέλεσμα αδυναμιών δεκαετιών. Όμως, οι αποφάσεις του Συμβουλίου της Επικρατείας ζητούν να υπάρξει κατασκευή κεντρικής μονάδας, για την ακρίβεια η 3943/2015, στα μέτρα που καλείται η διοίκηση να λάβει. Και γι’ αυτό ακριβώς υλοποιείται το έργο για τα βιομηχανικά απόβλητα.

Εδώ να πούμε ότι η υλοποίηση αυτού του έργου είναι ουσιώδους σημασίας για να γίνει ορθή διαχείριση των αποβλήτων. Γενικότερα το βασικό μας θέμα με τα απόβλητα, δεν είναι η λειτουργία των οργανωμένων μονάδων που είναι με μελέτες περιβαλλοντικών επιπτώσεων. Το βασικό μας πρόβλημα με τα απόβλητα είναι όταν δεν έχουμε τέτοιου είδους μονάδες και τα απόβλητα βρίσκονται για τον έναν ή για τον άλλο λόγο να φεύγουν στο περιβάλλον.

Με την ολοκλήρωση αυτής της υποδομής, θα εκλείψει και ο λόγος καταβολής του προστίμου που έχει επιβληθεί στη χώρα μας από το 2016, ακριβώς γιατί δεν υπάρχει ολοκληρωμένο και κατάλληλο δίκτυο εγκατάστασης για τη διαχείριση επικίνδυνων αποβλήτων.

Εδώ έχουμε και απόφαση έγκρισης περιβαλλοντικών όρων που έγινε με τήρηση όλων των σχετικών διαδικασιών και σύμφωνα με όλες τις αυστηρές διατάξεις που έχει η εθνική και η ενωσιακή νομοθεσία.

Είναι επείγον -και γι’ αυτό γίνεται πριν την ολοκλήρωση του σχετικού σχεδιασμού- γιατί η ολοκλήρωση του πολεοδομικού σχεδιασμού θα γίνει σε τρία ή τέσσερα χρόνια από τώρα, και εμείς έχουμε ανάγκη να υπάρχει δυνατότητα διαχείρισης των αποβλήτων όσο γίνεται νωρίτερα.

Να τελειώσω, λέγοντας ότι γενικότερα -αυτή είναι μια γενικότερη παρατήρηση για όλα τα θέματα περιβάλλοντος στη χώρα μας- όλοι επιθυμούν να έχουμε πλήρη και απόλυτη εφαρμογή της περιβαλλοντικής νομοθεσίας και να μην υπάρχουν δραστηριότητες που δυνητικά μπορεί να έχουν όχληση, πάσης φύσεως όχληση, από την όχληση την οπτική που ακούω, μέχρι την όχληση στην ψυχική υγεία που διαβάζω αλλού ή τη βιομηχανική όχληση.

Κανένας, όμως, στο τέλος της ημέρας δεν μας λέει εναλλακτικές λύσεις. Διότι το πρόβλημα της συμβίωσης του ανθρώπου με το περιβάλλον είναι ότι μπορείς να τηρείς -και πρέπει να τηρείς- αυστηρά την περιβαλλοντική νομοθεσία -κάτι που επί δεκαετίες δεν γινόταν- αλλά δεν μπορείς να έχεις και την πίτα άκοπη και το σκύλο χορτάτο. Δηλαδή να έχεις μηδενική περιβαλλοντική παρέμβαση αλλά ταυτόχρονα να έχεις βιομηχανική παραγωγή, ενέργεια, δίκτυα, διαχείριση αποβλήτων, πόρους δημόσιους για να κάνεις όλα τα υπόλοιπα που θέλεις κ.λπ.. Αυτό το μαγικό της μηδενικής περιβαλλοντικής επιβάρυνσης της ανθρώπινης δραστηριότητας, δεν έχει εξευρεθεί.

Οπότε θα πρέπει κάθε φορά να κάνουμε τις καλύτερες δυνατές λύσεις τηρώντας τη νομοθεσία. Όταν τηρούμε τη νομοθεσία και έχουμε αυστηρές προδιαγραφές, εγώ αισθάνομαι πολύ ασφαλέστερος απ’ ότι όταν αφήνουμε τα προβλήματα να χρονίζουν.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κυρία συνάδελφε, έχετε τον λόγο για τρία λεπτά για τη δευτερολογία σας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Υπουργέ έχω μείνει εμβρόντητη. Πραγματικά, παραπλανάτε οποιονδήποτε δεν γνωρίζει και δεν μπορεί να αναγνώσει τις αποφάσεις του Συμβουλίου της Επικρατείας.

Δεν είναι ένα τυχαίο δικαστήριο. Είναι ένα δικαστήριο το οποίο δικαίωσε τους πολίτες του Ωρωπού, της Τανάγρας, δύο φορές με την απόφασή του το 2008 και με την απόφασή του το 2015. Τι αναγκάζετε τους πολίτες να κάνουν; Να προσφύγουν ξανά στη δικαιοσύνη. Ακριβώς επειδή περίμεναν αυτή την απάντηση ήδη το έχουν κάνει. Η υπουργική σας απόφαση έχει προσβληθεί στο Συμβούλιο της Επικρατείας και πάλι, αλλά το ζητούμενο δεν είναι μόνο το γεγονός ότι καλούνται να επανέλθουν για τα ίδια ζητήματα και για ένα πρόσθετο ακόμα πρόβλημα, άλλη μια φορά, με έξοδα και δαπάνες.

Το ζητούμενο είναι ότι η παραβίαση των αποφάσεων του Συμβουλίου της Επικρατείας στην πραγματικότητα είναι θεσμική ακύρωση της δικαίωσής τους. Στην πραγματικότητα είναι ένα διαχρονικό όνειδος για την ελληνική πολιτεία και, ταυτόχρονα, είναι η παραβίαση ενός συνταγματικού δικαιώματος κατά το άρθρο 95 παράγραφος 5. Οι αποφάσεις του Συμβουλίου της Επικρατείας στις οποίες προσκρούει αυτή η υπουργική σας απόφαση για την εγκατάσταση του χώρου υγειονομικής ταφής βιομηχανικών επικίνδυνων αποβλήτων αλλά και οι θεμελιώδεις αρχές της κοινοτικής νομοθεσίας που προσβάλλονται, επίσης, αφορούν στα εξής:

Ο ΧΥΤΒΕΑ, αποτελεί μια νέα άκρως επιβαρυντική βιομηχανική δραστηριότητα εντός του οικοσυστήματος του Ασωπού. Από κάθε γωνιά της χώρας θα επέρχονται, θα καταλήγουν βιομηχανικά απόβλητα ενδεχομένως και από τα Βαλκάνια ακόμα. Θα τα επεξεργάζονται ιδιωτικές εταιρείες. Αν είναι δυνατόν. Την υποχρέωση της πολιτείας την αναθέτετε σε ιδιωτικές εταιρείες με σκοπό το κέρδος. Θα συγκεντρώνονται και θα θάβονται εκατοντάδες χιλιάδες τόνοι επικίνδυνα άκρως τοξικά βιομηχανικά απόβλητα, αιώνια, εντός της υδρολεκάνης του Ασωπού. Η μονάδα χωροθετείται σε χώρο εκτός του περίφημου επιχειρηματικού πάρκου εξυγίανσης που πρέπει να είναι πλήρως εναρμονισμένο με αυτές τις αποφάσεις. Και φυσικά δεν αφορά αυτός ο ΧΥΤΒΕΑ αυτό το πάρκο.

Σε αντιδιαστολή, λοιπόν, με τις αποφάσεις του Συμβουλίου της Επικρατείας, δημιουργείται με το νέο ΧΥΤΒΕΑ διασπορά νέων βιομηχανικών επικίνδυνων και άκρως τοξικών ρύπων, σε θέση που δεν έχει επηρεαστεί μέχρι σήμερα από ρυπογόνες βιομηχανίες, στις παρυφές της υδρολογικής λεκάνης του Ασωπού.

Συνεπώς το συνταγματικό δικαίωμα της διοίκησης και των αρμοδίων αρχών του κράτους απευθύνεται, πλέον, στη βούληση ιδιωτών, εναπόκειται στη βούληση της ΕΛΒΙΟΚ ΜΑΕ εάν θα εφαρμόσει ή όχι τους περιβαλλοντικούς όρους, τους οποίους τους έχει θεσπίσει στη συγκεκριμένη μελέτη μία ομάδα μελετητών, οι οποίοι δεν διαθέτουν -όπως λένε στην αίτηση ακύρωσής τους οι πολίτες και δεν το λένε τυχαία- ούτε τα απαιτούμενα πτυχία μελετών για την εκπόνηση αυτής της μελέτης, αλλά ούτε συμμετείχε επιστήμων υγείας. Την ίδια ώρα, βοούν τα αποτελέσματα και τα συμπεράσματα που έχουν προκύψει από μηχανήματα που έχουν τοποθετηθεί στον Ασωπό και λαμβάνουν δείγματα και στα οποία εντοπίζεται ένα απίστευτο ξεφόρτωμα χημικών από επικίνδυνους ρυπαντές, με τις περισσότερες διαρροές να συνδέονται τις ημέρες με βροχοπτώσεις. Αυτό κάνουν οι μεγάλες βιομηχανίες και τις περιθάλπετε, τις προστατεύετε και θα επανερχόμαστε.

Όμως, δεν θα επανέλθουμε μόνο σε αυτό, γιατί μπορούμε να ζητήσουμε το δίκαιό μας και θα είμαστε κοντά στους πολίτες και στα ευρωπαϊκά δικαστήρια. Θα πρέπει να γνωρίζετε ότι πρόσφατα η Γαλλία στο Conseil d’ Etat καταδίκασε το γαλλικό δημόσιο σε 10 εκατομμύρια ευρώ υπέρ περιβαλλοντικών οργανώσεων, ακριβώς γι’ αυτού του είδους τα περιβαλλοντικά εγκλήματα.

Συνεπώς πρέπει να πάψετε να κάνετε ότι δεν συμβαίνει κάτι. Πρέπει να πάψετε να προσποιείστε ότι το πρόβλημα έχει λυθεί ή δρομολογείται σε μια κατεύθυνση άλλη, που δεν αφορά παρά μόνο το συμφέρον των επενδυτών -σε εισαγωγικά- όχι, όμως, το συμφέρον των Ελλήνων πολιτών, αλλά ούτε και το συμφέρον αυτών των καλουμένων επενδυτών.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ την κ. Καραγεωργοπούλου.

Παρακαλώ πολύ, κύριε Υπουργέ, έχετε τρία λεπτά για τη δευτερολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Εδώ πέρα, να ξεκαθαρίσουμε ότι οι προσφυγές στο Συμβούλιο της Επικρατείας είναι απόλυτο δικαίωμα των πολιτών και το συμβούλιο θα κρίνει ποιος έχει δίκιο και ποιος έχει άδικο. Πράγματα που γράφονται ως πρόσφυγες, αυτό δεν τα καθιστά πραγματικότητα, θα τα κρίνει η δικαιοσύνη. Αυτή είναι η πρώτη πτυχή.

Δεύτερον, είναι ξανά παράδοξο να λέμε ότι κάτι το οποίο έχει γίνει με όλη την τήρηση της νομοθεσίας είναι κακό, ειδικά όταν αυτό που προσπαθούμε να λύσουμε δηλαδή φαινόμενα να πετιόνται απόβλητα προφανώς όταν υπάρχει μία μονάδα, θα σταματήσει.

Εδώ, όμως, εσείς -και αυτό είναι μια γενικότερη στάση της κινηματικής λογικής- δεν προτείνετε ποτέ καμμία λύση. Η βασική σας λύση, είναι τα απόβλητα να αναληφθούν εις τους ουρανούς ή να μην υπάρχουν και να κυκλοφορούν λεφτά που θα μοιράζονται σε όλους μας, διότι, θα φεύγουν τα απόβλητα στους ουρανούς και θα κατεβαίνουν λεφτά από τους ουρανούς και θα τα απολαμβάνουμε. Ε, δεν δουλεύει έτσι ο κόσμος στην πραγματικότητα. Ο κόσμος δουλεύει και με ιδιωτικές εταιρείες.

Γιατί, εσείς θαυμάζετε τον τρόπο που διαχειρίστηκε η πολιτεία, παράδειγμα, μεγάλα ιστορικά προβλήματα σε σχέση με το περιβάλλον; Η πολιτεία, ας πούμε, ήταν τόσο αποτελεσματική, η οποία έχει διαχρονικά εκατοντάδες ή χιλιάδες αυθαίρετα η ίδια; Γιατί ξαφνικά θεωρείτε ότι η πολιτεία είναι τόσο πολύ καλύτερη στο να κάνει διαχείριση αποβλήτων; Οι δήμοι ιστορικά που είχαν διαχείριση αποβλήτων, ήταν όλοι σε καταπληκτική κατάσταση; Σας θυμίζω τη χωματερή που έπεσε στα νερά της Άνδρου, αν θυμάμαι, καλά ολόκληρη, πριν από μια δεκαετία ή δωδεκαετία.

Εγώ, παρά το ότι θα φαντάζεστε ότι έχω ιδεολογικές παρωπίδες, δεν έχω πρόβλημα να παρεμβαίνει η πολιτεία και να ασκεί δραστηριότητες, όπως δεν έχω πρόβλημα να το κάνει και το ίδιο και ο ιδιωτικός τομέας. Φτάνει να υπάρχουν έλεγχοι και κίνητρα.

Είμαι απολύτως έτοιμος να διατάξω ή να βοηθήσω σε αυστηρότερους ελέγχους και έτσι έχω αντιδράσει σε κάθε περίπτωση και σε ερωτήσεις συναδέλφων στη Βουλή. Και πραγματικά δεν έχω κανένα πρόβλημα για το ποιος θα ελεγχθεί, πόσες φορές θα ελεγχθεί και πώς θα ελεγχθεί.

Αλλά δεν μπορεί να φανταζόμαστε ότι τα προβλήματα, όπως τα βιομηχανικά απόβλητα, λύνονται διότι απλώς διαμαρτυρόμαστε. Σας διαβεβαιώ ότι τα προβλήματα όπως τα βιομηχανικά απόβλητα είναι μόνο με μονάδες και μονάδες που συνδυάζουν στη διαχείριση τους την τεχνογνωσία από τον ιδιωτικό τομέα και έλεγχο και από τον ιδιωτικό τομέα από πλευράς πιστοποίησης και από το δημόσιο πολλαπλό. Αυτή είναι η δική μας πρόταση.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα συνεχίσουμε με την ενδέκατη με αριθμό 700/9-2-2024 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κοινοβουλευτικής Ομάδας. «ΣΥΡΙΖΑ - Προοδευτική Συμμαχία» κ. Χρήστου Γιαννούλη προς τον Υπουργό Περιβάλλοντος και Ενέργειας, με θέμα: «Δραματική αύξηση αιωρούμενων σωματιδίων καταγράφεται σε περιοχές της Θεσσαλονίκης».

Κύριε συνάδελφε, έχετε τον λόγο για δύο λεπτά.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πάρα πολύ, κύριε Πρόεδρε.

Κύριε Υπουργέ, προσέρχομαι σήμερα στη διαδικασία του κοινοβουλευτικού ελέγχου όχι για να αντιπαρατεθούμε, αλλά για να μεταφέρω την έκκληση χιλιάδων πολιτών, οικογενειών, δασκάλων και εκπαιδευτικών για το γεγονός ότι πλέον ο κίνδυνος της αύξησης των αιωρούμενων σωματιδίων που καταγράφεται σε περιοχές της Θεσσαλονίκης έχει πολλαπλασιαστεί, σχεδόν διπλασιαστεί, από τον μέσο όρο δηλαδή τα 50 mg ανά κυβικό μέτρο γης.

Πριν από λίγη ώρα -και γνωρίζω ότι εκφεύγει των αρμοδιοτήτων σας- συζητήθηκε η επιβάρυνση που έχει επιφέρει κυκλοφοριακά και πολύ περισσότερο περιβαλλοντικά ένα έργο - χίμαιρα, ο Flyover, για τον οποίο δυστυχώς θέλω να σας μεταφέρω και να σας ενημερώσω ότι πριν από λίγες ώρες τρεις συνάδελφοί σας, ο Υπουργός Μεταφορών και Υποδομών και δύο Υφυπουργοί συμμετείχαν σε μία από τις πάμπολλες επικοινωνιακού χαρακτήρα συσκέψεις στη Θεσσαλονίκη, όπου στην ατζέντα, στη βεντάλια των μέτρων δεν έχουν συμπεριλάβει το παραμικρό σχεδόν που να ακουμπά και την περιβαλλοντική διάσταση της διάσταση της κυκλοφοριακής επιβάρυνσης σε μία πόλη όπου πλέον το να διασχίσεις με αυτοκίνητο μια απόσταση τριών χιλιομέτρων μπορεί να χρειαστεί και μία με μιάμιση ώρα.

Αυτό είναι κάτι το οποίο αφορά την Κυβέρνησή σας και όχι εσάς προσωπικά, αλλά δεν το έχετε εκτιμήσει συνολικά ως Κυβέρνηση ότι είναι πολύ ωραίες οι υποσχέσεις, οι δεσμεύσεις, τα μεγαλεπήβολα λεκτικά σχήματα, αλλά η πραγματικότητα των πολιτών δεν διασφαλίζεται όχι μόνο στην ποιότητα ζωής, αλλά και στην υγεία του.

Το αντικείμενο της επίκαιρης ερώτησης αφορά τα μέτρα που προτίθεστε να πάρετε για το γεωγραφικά απλωμένο στην ευρύτερη περιοχή της Θεσσαλονίκης ζήτημα της ατμοσφαιρικής ρύπανσης και της αύξησης των αιωρούμενων σωματιδίων. Οφείλω να καταθέσω στον χρόνο της πρωτολογία μου ότι ήδη η χώρα μας βρίσκεται έχει καταδικαστεί από το Ευρωπαϊκό Δικαστήριο για σειρά πολυετούς ατολμίας και αδράνειας σε ό,τι αφορά τη λήψη μέτρων.

Έχουν γίνει κάποια βήματα σε επίπεδο μέτρησης ή μελετητικό, αλλά πέραν τούτου ουδέν. Με τα στοιχεία που έχω να σας καταθέσω και στη δευτερολογία μου σημαίνει ότι καθημερινά μπαίνει σε κίνδυνο η ζωή μικρών παιδιών, πολιτών μιας πυκνοκατοικημένης πόλης όπως η Θεσσαλονίκη, της δεύτερης μεγαλύτερη πόλης της Ελλάδος, με την ελληνική πολιτεία να βρίσκεται χαρακτηριστικά απούσα από τον σχεδιασμό και τη λήψη μέτρων για τον αέρα που αναπνέουμε.

Αν αυτό συμβαδίζει με μεταρρυθμιστικό έργο, αν αυτό, κύριε Υπουργέ, συμβαδίζει με την ευαισθησία του Πρωθυπουργού και της Κυβέρνησής σας για την ποιότητα ζωής των πολιτών και τον αέρα που αναπνέουμε, τότε μάλλον κάπως διαφορετικά αντιμετωπίζουμε τα πράγματα.

Ευχαριστώ, κύριε Πρόεδρε, για την ανοχή.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ τον κ. Γιαννούλη.

Ελπίζω να μη φορολογηθεί μόνο και ο αέρας!

Παρακαλώ πολύ, κύριε Υπουργέ.

**ΧΡΗΣΤΟΣ ΓΙΑΝΝΟΥΛΗΣ:** Τότε ίσως γινόταν κάτι, αν τον φορολογούσαν.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αξιότιμε κύριε συνάδελφε, το πρόβλημα της Θεσσαλονίκης και άλλων πόλεων -εγώ να αναφέρω και τα Γιάννενα που ήταν αντικείμενο μιας ερώτησης προ καιρού- σε σχέση με τα αιωρούμενα σωματίδια είναι πραγματικό και κατά κύριο λόγο, λένε οι μελέτες, κατά μέσο όρο το 70% των προσώπων ΑΣ10 συνδέονται με τις εκπομπές από τη θέρμανση. Αυτή είναι η πραγματικότητα, χωρίς να υποτιμούμε και τη συνεισφορά των εκπομπών από άλλες πηγές. Αλλά η θέρμανση, ειδικά όταν γίνεται ατελώς, είναι πολύ μεγάλο πρόβλημα. Στην ατελή θέρμανση συνεισφέρουν -γι’ αυτό και παρουσιάζονται κυρίως Δεκέμβριο και Ιανουάριο τα χειρότερα φαινόμενα- δυστυχώς και τα τζάκια, που προσθέτουν σε όλες τις άλλες πηγές ρύπανσης εκείνη την περίοδο. Και ενώ έχουν υπάρξει διαχρονικά κάποιες μικρές μειώσεις, το πρόβλημα παραμένει επί της ουσίας.

Τι μπορούμε να κάνουμε γι’ αυτό; Υπάρχουν μια σειρά από πολλαπλά μέτρα που υλοποιούμε. Ένα θεμελιώδες έργο, πολύ μεγάλο, το οποίο γνωρίζουμε όλοι, είναι το μετρό, το οποίο ολοκληρώνεται και θα δώσει μια πολύ μεγάλη ανάσα από πλευράς κυκλοφοριακής.

Ένα δεύτερο πολύ σημαντικό πακέτο έργων που κάνουμε -και κάνατε και εσείς, αλλά τώρα υλοποιείται σε πολύ-πολύ μεγαλύτερους αριθμούς- είναι το «ΕΞΟΙΚΟΝΟΜΩ», το οποίο, περιορίζοντας τις ανάγκες για θέρμανση και ενθαρρύνοντας προπαντός τις αντλίες θερμότητας, είναι καθοριστικό για τη μείωση των σωματιδίων. Υπάρχουν και κάποια άλλα, όπως η ανανέωση του στόλου των λεωφορείων, η ανανέωση του στόλου των ταξί, η ενθάρρυνση της ηλεκτροκίνησης κ.λπ..

Συνεπώς υπάρχουν εργαλεία. Θα πω στη δευτερολογία μου και άλλα που είναι σε εξέλιξη. Υπάρχει ανάγκη και για πρόσθετες παρεμβάσεις, όπως είναι το Flyover, που όταν τελειώσει, και αυτό θα διευκολύνει, αλλά η πιο σημαντική απ’ όλες είναι η παρέμβαση σε ό,τι αφορά τη θέρμανση. Όσο έχουμε δεκάδες χιλιάδες τζάκια να λειτουργούν και προστίθενται σε αυτά και καυστήρες με πέλετ και η καύση με πετρέλαιο, ο κίνδυνος να έχουμε μικροσωματίδια που να υπερβαίνουν τα όρια είναι υπαρκτός και η μάχη που πρέπει να δίνουμε διαρκής.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σκυλακάκη.

Κύριε Γιαννούλη, έχετε τον λόγο για τρία λεπτά για τη δευτερολογία σας.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Κύριε Υπουργέ, θα επιμείνω σε χαμηλούς τόνους, όχι αδυναμίας, αλλά στην έκκληση που αφορά τις οικογένειες εκείνων των παιδιών που διαγνώστηκαν με άσθμα, στις χιλιάδες οικογένειες όπου οι διαταραχές του αναπνευστικού συστήματος είναι υπαρκτές. Και δυστυχώς, ανοίγω μέχρι τη διάσταση των κρουσμάτων κακοήθειας, καρκίνων, που σχετίζονται με αυτό που εμείς περιγράφουμε ίσως έτσι με μια σχετική ευκολία.

Και ξέρετε, γιατί θα είμαι ιδιαίτερα κυνικός, δεν υπάρχουν χιλιάδες τζάκια στη Θεσσαλονίκη, κύριε Υπουργέ. Σας το βεβαιώ ως δημότης αυτής της πόλης εδώ και πάρα πολλά χρόνια. Η Θεσσαλονίκη ήταν η πρόδρομη πόλη το 2006 με την εγκατάσταση του φυσικού αερίου και η κάλυψη της πόλης με το φυσικό αέριο είναι στον μεγαλύτερο δυνατό βαθμό έναντι άλλου αστικού κέντρου στη χώρα. Είναι εύκολο, επίσης, το επιχείρημα ότι καίνε τα έπιπλα της γιαγιάς στο τζάκι ή καίνε τα έπιπλα του παππού στο τζάκι και επιβαρύνεται η ατμόσφαιρα με αιωρούμενα σωματίδια.

Θα σας καταθέσω και μελέτες έγκριτων και έγκυρων επιστημόνων του πανεπιστημίου της Θεσσαλονίκης, των ίδιων ανθρώπων που έχουν εξάγει στην Κύπρο μοντέλα και λειτουργικά συστήματα για τον έλεγχο της ατμοσφαιρικής ρύπανσης, η οποία -σας ξαναλέω- στη Θεσσαλονίκη στην καλύτερη περίπτωση είναι διπλάσια του ανεκτού ποσοστού του επιτρεπόμενου ορίου και η διασπορά αυτών των σωματιδίων είναι σε πολλά σημεία του γεωγραφικού διαμερίσματος της Θεσσαλονίκης.

(Στο σημείο αυτό ο Βουλευτής κ. Χρήστος Γιαννούλης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, ίσως το πιο σημαντικό που θέλω να σας πω -σας το ανέφερα ήδη- είναι ότι αυτά που ορίζετε ως μέτρα για να αντιμετωπιστεί το ζήτημα έχουν χρονικό ορίζοντα. Ακούστε: Τα λεωφορεία χωρίς περιβαλλοντική επιβάρυνση, τα αντιρρυπαντικά λεωφορεία, αυτή τη στιγμή ταξιδεύουν εδώ και κάτι μήνες από την Κίνα. Τα πρώτα εκατόν δέκα που επρόκειτο να παραδοθούν είναι εν πλω από την Κίνα. Τα υπόλοιπα διακόσια είκοσι, που μόλις σήμερα υποσχέθηκε ο κ. Σταϊκούρας στη Θεσσαλονίκη στο πλαίσιο αυτής της επιχειρηματολογίας που και εσείς αναπτύξατε, τα διακόσια είκοσι, είναι ένας διαγωνισμός που λιμνάζει από το 2019 όταν ο κ. Κωνσταντίνος Καραμανλής, τέως Υπουργός Υποδομών, είχε κυρώσει τον διαγωνισμό. Από το 2019 Αθήνα και Θεσσαλονίκη περιμένουν επτακόσια πενήντα αντιρρυπαντικής τεχνολογίας λεωφορεία, τα οποία και αυτά ταξιδεύουν σε κάποιον ωκεανό αυτού του πλανήτη. Αυτό σε ό,τι αφορά τις αστικές συγκοινωνίες.

Για το μετρό ας μην επανέλθω, κύριε Υπουργέ, θα χαλάσουμε μάλλον τη διάθεση και τις καρδιές μας για το αν τον Νοέμβριο θα κοπεί το πρώτο εισιτήριο.

Όμως, θέλω να κλείσω με ένα χαρακτηριστικό δείγμα τι είναι αυτό που σας επισημαίνω. Σας επισημαίνω ότι για πολλά χρόνια μετρούσαμε το πρόβλημα και το παρατηρούσαμε. Όταν κάποια στιγμή ήρθε η πολιτεία μέσω της Περιφέρειας Κεντρικής Μακεδονίας να εκπονήσει μία μελέτη για τη λήψη μέτρων, αυτή εκπονήθηκε με καθυστέρηση τεσσάρων ετών και ολοκληρώθηκε το 2020. Έγινε γνωστή στο αρμόδιο Υπουργείο, στις αρμόδιες υπηρεσίες, η λήψη μέτρων όμως παρέμεινε γράμμα κενό περιεχομένου.

Θα κλείσω λέγοντας, κύριε Υπουργέ, ότι εμένα ως πολίτη με προσβάλλει σε αυτήν τη χώρα ότι η Περιφέρεια Κεντρικής Μακεδονίας, ο δεύτερος βαθμός αυτοδιοίκησης, που απολαμβάνει και πολύ μεγάλης εκλογικής απήχησης στους κατοίκους της Κεντρικής Μακεδονίας, η τελευταία έκθεση ατμοσφαιρικής ρύπανσης που εξέδωσε, ανακοίνωσε, ανήρτησε στη σελίδα της είναι το 2013. Το 2013 είναι η τελευταία έκθεση ατμοσφαιρικής ρύπανσης.

Η δε αδράνεια που περιγράφω είναι ακόμα και σήμερα εν εξελίξει, γιατί και τα ζητήματα υγείας και τα ζητήματα ποιότητας ζωής και όλα όσα σας εξέθεσα δεν είναι μη ορατά προβλήματα, δεν είναι εισαγόμενα, δεν είναι επικοινωνία, είναι η καθημερινότητα των πολιτών. Και θα ήθελα συγκεκριμένα, όχι σε ορίζοντα εικοσιπενταετίας, γιατί ο Flyover ήδη θέλω να σας ενημερώσω για να αποφύγετε…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Για να αποφύγετε την οργή των πολιτών το τετράμηνο που ήταν οι αυτοδιοικητικές εκλογές, χρειάστηκε να δώσετε παράταση στον κατασκευαστή υπαιτιότητα του ελληνικού δημοσίου που συνεπάγεται αποζημιώσεις -λεφτά άδικα πεταμένα- γιατί δεν θέλατε να επωμιστείτε το πολιτικό κόστος στις αυτοδιοικητικές εκλογές. Άρα τα χρονοδιαγράμματά σας είναι έπεα πτερόεντα, είναι έωλα.

Τι θα κάνετε σας ζητώ. Σας θερμοπαρακαλώ, απευθυνθείτε σε ενάμισι εκατομμύριο περίπου πολίτες.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γιαννούλη.

Παρακαλώ πολύ, κύριε Υπουργέ, τρία λεπτά για τη δευτερολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ πολύ.

Ξαναλέω ότι για να αντιμετωπίσουμε το πρόβλημα είναι ανάγκη να το αξιολογήσουμε σε σχέση με τις πραγματικές του αιτίες. Και επαναλαμβάνω ότι, με βάση τα στοιχεία που έχουμε, η θέρμανση έχει μεγαλύτερη επιβάρυνση από την κυκλοφορία. Εις πάσαν περίπτωση, το μετρό είναι μια πραγματικότητα. Είναι ένα έργο το οποίο θα το δούμε και θα είμαστε εδώ για να το αξιολογήσουμε.

Όμως, δεν είναι μόνο το μετρό. Εμείς έχουμε και μια σειρά από άλλα μέτρα, κάποια τα πήραμε ακόμη και φέτος, για να στρέψουμε τον κόσμο από τη θέρμανση με πετρέλαιο, φυσικό αέριο –γιατί και το φυσικό αέριο αφήνει μικροσωματίδια και βιομάζα- στην ηλεκτρική ενέργεια, γι’ αυτό και καθιερώσαμε για πρώτη φορά φέτος τη βοήθεια, την έκτακτη ενίσχυση ηλεκτρικής θέρμανσης.

Εδώ πέρα υπήρχε το εξής παράδοξο. Επί πάρα πολλά χρόνια η βοήθεια που δίναμε στον κόσμο για τη θέρμανση ήταν για πετρέλαιο. Αυτή η βοήθεια για πετρέλαιο λειτουργούσε ανάποδα σε σχέση με το πέρασμα στην ηλεκτρική θέρμανση. Το φυσικό αέριο δεν ξέρω πόσο χρησιμοποιήθηκε την τελευταία διετία, γιατί λόγω των πολύ υψηλών τιμών δεν γνωρίζω πώς χρησιμοποιήθηκε κατά περίπτωση, αλλά το σίγουρο είναι ότι και το φυσικό αέριο έχει και αυτό επιβάρυνση. Σοβαρά μικρότερη, αλλά επιβάρυνση.

Η μακροχρόνια λύση είναι οι αντλίες θερμότητας, εξ ου και βγαίνει ένα ειδικό νέο «ΕΞΟΙΚΟΝΟΜΩ» για αντλίες θερμότητας. Δίνουμε προτεραιότητα στη Θεσσαλονίκη, δίνουμε προτεραιότητα ειδικά όπου αντικαθιστούν και καυστήρες με βιομάζα και προς το τέλος του χρόνου θα έρθει μια συνολική μεταρρύθμιση του επιδόματος θέρμανσης, έτσι ώστε να ενθαρρύνουμε όσο μπορούμε τρόπους θέρμανσης που έχουν μικρότερη επιβάρυνση κατά κύριο λόγο την ηλεκτρική θέρμανση.

Δεν πρόκειται αυτό το θέμα να λυθεί με ένα μέτρο. Δεν θα λυθεί παρά μόνο με ένα συνδυασμό μέτρων και αποφάσεων. Θα είμαστε εδώ ελπίζω τον επόμενο χειμώνα σε μια καλύτερη κατάσταση αξιοποιώντας αυτά τα εργαλεία που σας είπα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα συνεχίσουμε με την έβδομη με αριθμό 708/12-2-2024 επίκαιρη ερώτηση δεύτερου κύκλου του Βουλευτή Ιωαννίνων της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικολάου Έξαρχου προς τον Υπουργό Εργασίας και Κοινωνικής Ασφάλισης με θέμα: «Για την αναδρομική ένταξη ασφαλισμένων του πρώην Ταμείου Σύνταξης και Επικουρικής Ασφάλισης Προσωπικού Γεωργικών Συνεταιριστικών Οργανώσεων (ΤΣΕΑΠΓΣΟ) στον Κώδικα Βαρέων και Ανθυγιεινών Επαγγελμάτων (ΚΒΑΕ)».

Θα απαντήσει ο Υφυπουργός Εργασίας, ο κ. Τσακλόγλου.

Παρακαλώ πολύ, κύριε συνάδελφε, έχετε τον λόγο.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Ευχαριστώ, κύριε Πρόεδρε.

Κύριε Υπουργέ, κατά τη συνένωση του πρώην ΤΣΕΑΠΓΣΟ με το ΙΚΑ, δηλαδή του Ταμείου Σύνταξης και Επικουρικής Ασφάλισης του Προσωπικού των Γεωργικών Συνεταιριστικών Οργανώσεων, προβλέφθηκε ότι οι ασφαλισμένοι οι οποίοι μέχρι πριν 31-7-.2007 είχαν ασφαλιστικό δεσμό με το ΤΣΕΑΠΓΣΟ από 1-8-2007 και μετά σε συνεταιριστικές οργανώσεις θα ασφαλίζονται και θα συνταξιοδοτούνται σύμφωνα με τις διατάξεις του ΤΣΕΑΠΓΣΟ.

Κατά κύρια πρόβλεψη, υπάγονται στον Κανονισμό Βαρέων Ανθυγιεινών Επαγγελμάτων οι εξής κατηγορίες ασφαλισμένων: Πρώτον, οι ασφαλισμένοι με έναρξη ασφαλιστικού βίου μετά την 1-1-1993, δηλαδή οι νέοι ασφαλισμένοι, οι οποίοι κατά την ένταξη του ΤΣΕΑΠΓΣΟ στο ΙΚΑ ήταν ασφαλισμένοι στο ΤΣΕΑΠΓΣΟ, εφόσον φυσικά απασχολούνταν σε εργασίες ή ειδικότητες που εντάσσονται στον Κανονισμό των Βαρέων Ανθυγιεινών Επαγγελμάτων με την πρόβλεψη φυσικά της ανάλογης εισφορών του κλάδου κύριας και επικουρικής ασφάλισης και, δεύτερον, οι ασφαλισμένοι ανεξαρτήτως του χρόνου έναρξης του ασφαλιστικού τους βίου μετά την ένταξη του ΤΣΕΑΠΓΣΟ στο ΙΚΑ θα προσλαμβάνονταν σε συνεταιριστικές οργανώσεις, εφόσον και αυτοί απασχολούνταν σε εργασίες ή ειδικότητες που εντάσσονται στα βαρέα και ανθυγιεινά.

Με τον τρόπο αυτό οι μόνοι που δεν εντάχθηκαν στον Κανονισμό των Βαρέων Ανθυγιεινών ήταν οι ασφαλισμένοι με έναρξη ασφαλιστικού βίου πριν την 1-1-1993, δηλαδή οι παλιοί ασφαλισμένοι, που κατά την ένταξη του ΤΣΕΑΠΓΣΟ στο ΙΚΑ απασχολούνταν σε συνεταιριστικές οργανώσεις και είχαν ήδη ασφαλιστικό δεσμό με το ΤΣΕΑΠΓΣΟ.

Για την κατηγορία αυτή των εργαζομένων, ακόμα και αν απασχολούνταν σε εργασίες και ειδικότητες που υπάγονταν στα βαρέα ανθυγιεινά, δεν προβλέφθηκε η υπαγωγή μετά την ένωση. Η διαφοροποίηση αυτή τη δεδομένη χρονική στιγμή δεν προκαλούσε ανισότητα, δεδομένου ότι οι συνταξιοδοτικές προϋποθέσεις του ΤΣΕΑΠΓΣΟ ήταν ευνοϊκές, με αποτέλεσμα να επιτυγχάνεται η ισότιμη αντιμετώπιση της συγκεκριμένης κατηγορίας των εργαζομένων.

Όμως, οι νομοθετικές παρεμβάσεις από το 2010 και μετά είχαν ως συνέπεια την αύξηση των ορίων ηλικίας συνταξιοδότησης για τους ασφαλισμένους όλων των ασφαλιστικών ταμείων. Με τον ν.4336/2015 μετά το 2022 τα όρια ηλικίας συνταξιοδότησης όλων των ταμείων είναι ενιαία, ενώ από τις διατάξεις αυτές -και σωστά- εξαιρέθηκαν οι ασφαλισμένοι στα βαρέα και ανθυγιεινά επαγγέλματα που μπορούν να συνταξιοδοτηθούν κατά πέντε έτη νωρίτερα.

Οι παλαιοί εργαζόμενοι σε συνεταιρισμούς οι οποίοι είχαν ασφαλιστικό δεσμό με το ΤΣΕΑΠΓΣΟ την 31-1-2007 δεν ασφαλίζονται με βαρέα ένσημα, αφού οι διατάξεις του ΤΣΕΑΠΓΣΟ δεν προβλέπουν ασφάλιση σε βαρέα ανθυγιεινά επαγγέλματα, ενώ αντίθετα οι νέοι ασφαλισμένοι των συνεταιριστικών οργανώσεων, καθώς και οι παλιοί, οι οποίοι δεν είχαν ασφαλιστικό δεσμό με το ταμείο κατά την ημερομηνία ένταξής τους στο ΙΚΑ υπάγονται στην ασφάλιση του τέως ΙΚΑ και ασφαλίζονται με βαρέα ένσημα, εφόσον φυσικά απασχολούνται σε εργασία που καλύπτεται από τον Κανονισμό Βαρέων Ανθυγιεινών Επαγγελμάτων.

Ρωτάμε, λοιπόν: Τι μέτρα και ποια νομοθετική ρύθμιση προτίθεστε να πάρετε, ώστε να υπαχθούν αναδρομικά στον Κανονισμό των Βαρέων και Ανθυγιεινών Επαγγελμάτων και οι ασφαλισμένοι με έναρξη ασφαλιστικού βίου πριν από την 1-1-1993, δηλαδή οι παλιοί ασφαλισμένοι στο ΤΣΕΑΠΓΣΟ, εφόσον απασχολούνται σε εργασίες ή ειδικότητες που εντάσσονται στον Κανονισμό Βαρέων Ανθυγιεινών με την πρόβλεψη φυσικά της ανάλογης αύξησης εισφορών του κλάδου κύριας και επικουρικής ασφάλισης, προκειμένου να ισοσταθμιστούν με τις αντίστοιχες εισφορές των βαρέων ανθυγιεινών επαγγελμάτων.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Έξαρχο.

Παρακαλώ πολύ, κύριε Υφυπουργέ, έχετε τρία λεπτά για την πρωτολογία σας.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Αξιότιμε κύριε Έξαρχε, όπως αναφέρετε και εσείς στην επίκαιρη ερώτησή σας, ο κλάδος σύνταξης του πρώην Ταμείου Συντάξεων και Επικουρικής Ασφάλισης Προσωπικού Γεωργικών Συνεταιρισμών και Οργανώσεων (ΤΣΕΑΠΓΣΟ) -θα μου επιτρέψετε σε όλη την υπόλοιπη ομιλία μου θα το λέω το Πρώην Ταμείο,- εντάχθηκε στον κλάδο σύνταξης του πρώην ΙΚΑ - ΕΤΑΜ από την 1-8-2007 με την υπ’ αριθμόν 17105 κοινή απόφαση των Υπουργών Οικονομικών και Εργασίας Κοινωνικής Ασφάλισης και Πρόνοιας που εκδόθηκε κατ’ εξουσιοδότηση του άρθρου 5 του ν.3029/2022.

Σύμφωνα με τις προαναφερόμενες διατάξεις, οι ήδη ασφαλισμένοι στο πρώην ταμείο κατά την ημερομηνία ένταξης στο πρώην ΙΚΑ - ΕΤΑΜ εξακολουθούν να διέπονται ως προς τις προϋποθέσεις συνταξιοδότησης και τον τρόπο υπολογισμού της σύνταξής τους από τις καταστατικές διατάξεις του εντασσόμενου πρώην ταμείου, όπως ίσχυε μετά τον ν.2084/1992, ενώ οι μετά την ένταξη προσλαμβανόμενοι σε εργασίες ασφαλιστέες στο πρώην ταμείο, οι λεγόμενοι νέοι εργαζόμενοι, διέπονται από τη νομοθεσία του πρώην ΙΚΑ - ΕΤΑΜ, αυτό που είπατε και εσείς στην πρωτολογία σας.

Μεταγενέστερα με τις διατάξεις της παραγράφου 16 του άρθρου 61 του ν.4277/2014 ορίστηκε ότι ασφαλισμένοι που μέχρι τις 31-7-2007 είχαν ασφαλιστικό δεσμό με το πρώην ταμείο για απασχολήσεις τους από 1-8-2007 και μετά σε συνεταιριστικές οργανώσεις θα ασφαλίζονται και θα συνταξιοδοτούνται με τις διατάξεις του πρώην ταμείου επίσης.

Κατ’ εφαρμογή των ανωτέρω διατάξεων, λοιπόν, έχουμε δυο κατηγορίες απασχολούμενων σε γεωργικές συνεταιριστικές οργανώσεις. Στην πρώτη έχουμε όσους έχουν ασφαλιστεί σε οποιοδήποτε φορέα κύριας ασφάλισης μετά την 1-1-1993, αυτοί είναι οι λεγόμενοι νέοι ασφαλισμένοι, οι οποίοι κατά την ημερομηνία της ένταξης του κλάδου κύριας σύνταξης του πρώην ταμείου στο πρώην ΙΚΑ - ΕΤΑΜ, δηλαδή την 1-8-2007 ήταν ασφαλισμένοι σε αυτόν, καθώς και όσοι αναλαμβάνουν εργασία σε συνεταιριστικές οργανώσεις από την ένταξη και εφεξής.

Τα πρόσωπα της κατηγορίας αυτής ασφαλίζονται υποχρεωτικά και αυτοδίκαια στο πρώην ΙΚΑ - ΕΤΑΜ και διέπονται από τη νομοθεσία του. Σε περίπτωση που τα πρόσωπα αυτά απασχολούνται μετά την ημερομηνία της ένταξης σε περιοριστικά οριζόμενες από τις ισχύουσες διατάξεις περί βαρέων και ανθυγιεινών επαγγελμάτων εργασίες ή ειδικότητες, τότε καταβάλλουν τις προβλεπόμενες εισφορές, προσαυξημένες πάντα ασφαλιστικές εισφορές, και, ως εκ τούτου, δύνανται να συνταξιοδοτούνται με τις ισχύουσες προϋποθέσεις των βαρέων και ανθυγιεινών επαγγελμάτων.

Στη δεύτερη κατηγορία ανήκουν οι παλιοί ασφαλισμένοι πριν την 31-12-1992 και ήδη ασφαλισμένοι στο πρώην ταμείο πριν από την ένταξη του ταμείου στο ΙΚΑ - ΕΤΑΜ, καθώς και όσοι αναλαμβάνουν εργασία σε συνεταιριστικές οργανώσεις μετά την 1-8-2007, αλλά είχαν στο παρελθόν ασφαλιστικό δεσμό με τον πρώην φορέα. Αυτοί υπήχθησαν μεν στην ασφάλιση του ΙΚΑ - ΕΤΑΜ, όχι όμως και στον κανονισμό περί βαρέων και ανθυγιεινών επαγγελμάτων και κατά συνέπεια δεν κατέβαλαν τις προβλεπόμενες αυξημένες εισφορές.

Συγκεκριμένα, όσον αφορά τις προϋποθέσεις συνταξιοδότησης και τον τρόπο υπολογισμού της σύνταξης εξακολουθούν να διέπονται από τις διατάξεις της νομοθεσίας του εντασσόμενου ταμείου που ήταν ευνοϊκότερες από αυτές του ΙΚΑ-ΕΤΑΜ. Μάλιστα, στο άρθρο 2 της κοινής υπουργικής απόφασης ένταξης του πρώην ταμείου προβλέπεται για τους παλαιούς ασφαλισμένους η σταδιακή προσαρμογή των ποσοστών ασφαλιστικών εισφορών εργοδότη-εργαζόμενου έως ότου φτάσουν κάποια στιγμή να εξισωθούν με αυτές του πρώην ΙΚΑ - ΕΤΑΜ.

Κατόπιν αυτών και επειδή οι καταστατικές διατάξεις του πρώην ταμείου δεν περιλαμβάνουν προϋποθέσεις συνταξιοδότησης για ΒΑΕ δεν είναι δυνατή η συνταξιοδότηση των ανωτέρω προσώπων με τις διατάξεις περί ΒΑΕ. Άλλωστε ουδέποτε ασφαλίστηκαν με βάση τον κανονισμό βαρέων και ανθυγιεινών επαγγελμάτων και ουδέποτε κατέβαλαν τις προβλεπόμενες αυξημένες ασφαλιστικές εισφορές.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Παρακαλώ πολύ, κύριε συνάδελφε, έχετε τον λόγο για τη δευτερολογία σας.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Κύριε Υπουργέ, ξέρουμε τον νόμο και γι’ αυτό ήρθαμε εδώ. Θέλαμε να κάνουμε ακριβώς αυτή την ερώτηση κάτω φυσικά από την απαίτηση των ίδιων των εργαζομένων, προκειμένου να γίνει γνωστό στην περίπτωση που δεν το γνωρίζετε ότι εδώ υπάρχει μία συγκεκριμένη αδικία σε βάρος συγκεκριμένων εργαζομένων και η οποία θα πρέπει να διορθωθεί. Γιατί μιλάμε για αδικία και για εργαζόμενους οι οποίοι κάνουν την ίδια δουλειά, δουλεύουν τις ίδιες ώρες, δουλεύουν στον ίδιο χώρο και οι μεν ασφαλίζονται με βαρέα και ανθυγιεινά ένσημα και οι δε όχι και ιδιαίτερα οι παλιοί εργαζόμενοι.

Μιλάμε για εργαζόμενους, στην πλειοψηφία τους γυναίκες, που δουλεύουν κάτω από δύσκολες συνθήκες, λόγω της φύσης της δουλειάς, κυρίως στα πτηνοσφαγεία με σταθερή θερμοκρασία 4 βαθμών Κελσίου με ό,τι αυτό συνεπάγεται και που η δουλειά τούς επιβάλλει να σηκώνουν καθημερινά βάρη και να έχουν ωράρια που αρχίζουν στις 1.00΄, στις 3.00΄, στις 5.00΄ το πρωί, ενώ πολλές φορές ξεπερνούν κατά πολύ και το οκτάωρο και δουλεύουν δέκα και δώδεκα ώρες.

Και φυσικά η συντριπτική πλειοψηφία αυτών των εργαζομένων και ιδιαίτερα των γυναικών μετά από κάποια χρόνια υποφέρει από μυοσκελετικές παθήσεις, ενώ οι δε γυναίκες υποφέρουν επιπλέον και από γυναικολογικά προβλήματα, λόγω της φύσης της δουλειάς. Πολλές εργάτριες έχουν αναγκαστεί να φύγουν με μειωμένη σύνταξη, γιατί δεν μπορούσαν να τα βγάλουν πέρα, σπαταλώντας δηλαδή ουσιαστικά τους κόπους μιας ζωής για να πάρουν τρίμματα σαν σύνταξη. Μπορεί να μην τα γνωρίζετε αυτά. Όμως, γι’ αυτό είμαστε εδώ, για να κάνουμε αυτή τη συζήτηση.

Μπορεί να μην έχετε δει εργάτριες και εργάτες στο σχόλασμα της βάρδιας. Μπορεί πραγματικά να φεύγουν με το κεφάλι ψηλά, αλλά είναι σακατεμένοι, γιατί έτσι είναι οι εργάτες. Κι εσείς ουσιαστικά τους λέτε ότι με βάση τον νόμο, θα πάτε να δουλέψετε ως τα εξήντα επτά.

Κύριε Υπουργέ, αυτές οι γυναίκες δεν αντέχουν να δουλέψουν ως τα εξήντα επτά. Δεν αντέχουν! Δεν είναι υπερβολή να πούμε, δηλαδή, δουλειά και όποιος αντέξει. Αυτή είναι η πραγματικότητα, χωρίς καμία απολύτως υπερβολή.

Τώρα όσον αφορά το ότι δεν υπάρχουν τρόποι ή ότι δεν υπάρχουν τα δημοσιονομικά περιθώρια για να πάρουν αυτοί οι άνθρωποι σύνταξη κανονικά πέντε χρόνια πριν, όπως οι συνάδελφοί τους, μιας και τα δημοσιονομικά περιθώρια είναι και της μόδας τώρα τελευταία, εμείς λέμε ότι υπάρχουν. Γιατί υπάρχουν -και ας μην πούμε νούμερα- και για τις συγκεκριμένες επιχειρήσεις που χρόνια τώρα έχουν κυριολεκτικά θησαυρίσει από τον ιδρώτα και το αίμα αυτών των εργαζομένων. Κι εσείς έρχεστε από πάνω και τους επιδοτείτε.

Τελευταία, μάλιστα, είναι και προκλητικό, γιατί μέχρι πριν από λίγες μέρες ανακοινώθηκε 12 εκατομμύρια ευρώ νέα επένδυση. Αν δεν υπάρχουν γι’ αυτούς, υπάρχουν για τους βιομήχανους, υπάρχουν για τους σουπερμαρκετάδες 11 δισεκατομμύρια, υπάρχουν τα αφορολόγητα πετρέλαια για τους εφοπλιστές και όχι για τους αγρότες, υπάρχουν τα 3,5 δισεκατομμύρια κέρδη για τους τραπεζίτες που ξεσπιτώνουν τον κόσμο και γδέρνουν τον λαό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Άρα, λοιπόν, αυτό πρέπει να διορθωθεί, κύριε Υπουργέ. Εκτός κι αν επιμείνετε σε αυτό, οπότε τότε υποχρεωτικά θα πούμε ότι αυτή είναι η πολιτική σας και ότι οι εργάτες δεν πρόκειται ποτέ να βρουν το δίκιο τους μέσα σ’ αυτή την Αίθουσα. Το δίκιο τους θα το βρουν και θα το διεκδικήσουν με τον αγώνα τους με αφετηρία και πρώτο σταθμό την απεργία στις 28 του μήνα, που πραγματικά θα είναι η απάντηση σε αυτούς τους νόμους που τους αναγκάζουν να δουλεύουν μέχρι τα βαθιά γεράματα, με αποτέλεσμα πολλοί να μην τα καταφέρουν, γιατί ενδεχομένως πολλοί από αυτούς -και δεν είναι υπερβολή- θα φύγουν διαφορετικά από εκεί μέσα, πάντως όχι όρθιοι.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Έξαρχο.

Ορίστε, κύριε Υφυπουργέ, έχετε τον λόγο για τρία λεπτά για τη δευτερολογία σας

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Αξιότιμε κύριε Έξαρχε, αναφέρθηκα στην πρωτολογία μου στους λόγους για τους οποίους δεν είναι δυνατή η συνταξιοδότηση της κατηγορίας των παλαιών ασφαλισμένων με τις διατάξεις περί βαρέων και ανθυγιεινών επαγγελμάτων. Επαναλαμβάνω, ουδέποτε ασφαλίστηκαν στα βαρέα και ανθυγιεινά και ουδέποτε κατέβαλαν τις αντίστοιχες εισφορές.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Να διορθωθεί, κύριε Υπουργέ.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ, μη διακόπτετε. Είχατε αρκετό χρόνο να πείτε την άποψή σας.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Αυτή η διαφορά για την οποία μιλάτε, κύριε Έξαρχε, είναι πέντε έτη συντάξεων, κάτι που είπατε κι εσείς ο ίδιος. Από πού θα βρεθούν αυτά τα λεφτά;

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Τι εννοείτε από πού είναι;

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Αυτά τα πράγματα καταβάλλονται στην ώρα τους…

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Από τον ιδρώτα και τον κόπο τους είναι!

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, το καταλάβαμε όλοι.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Επαναλαμβάνω, οι παλαιοί και πριν την ένταξη ασφαλισμένοι του πρώην ταμείου, καθώς και όσοι παλαιοί ασφαλισμένοι εργάστηκαν σε συνεταιριστικές οργανώσεις μετά την ένταξη, αλλά είχαν ασφαλιστικό δεσμό με τον ενταχθέντα φορέα από πριν, διατήρησαν τις καταστατικές διατάξεις συνταξιοδότησης του πρώην ταμείου ως ευνοϊκότερες σε σχέση με τις ισχύουσες κατά την ένταξη στο πρώην ΙΚΑ-ΕΤΑΜ. Αυτό, άλλωστε, εμμέσως το λέτε κι εσείς στην ερώτησή σας.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Σωστό είναι αυτό.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Για αρκετό χρονικό διάστημα, δηλαδή, η άνιση μεταχείριση που επικαλείστε σήμερα ήταν επιθυμητή.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Όχι βέβαια.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Τι όχι; Και έκαναν και χρήση αυτής της διάταξης.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, δεν κάνουμε διάλογο.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** …(Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, η διαδικασία δεν είναι αυτή που νομίζετε. Σας παρακαλώ!

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Φταίω κι εγώ, κύριε Πρόεδρε.

Επαναλαμβάνω ότι για αρκετό χρονικό διάστημα η άνιση μεταχείριση που επικαλείστε σήμερα ήταν επιθυμητή, ακριβώς γιατί σήμαινε ότι οι εν λόγω ασφαλισμένοι μπορούσαν να συνταξιοδοτηθούν νωρίτερα με ευνοϊκότερες προϋποθέσεις σε σχέση με τους συναδέλφους τους που υπάγονται στο ΙΚΑ-ΕΤΑΜ.

Πράγματι εν τω μεταξύ οι προϋποθέσεις συνταξιοδότησης του πρώην ταμείου, καθώς και του πρώην ΙΚΑ-ΕΤΑΜ τροποποιήθηκαν με τους ν.3863/2010, 4093/2012 και 4336/2015. Ειδικά όσον αφορά τις προϋποθέσεις συνταξιοδότησης των βαρέων και ανθυγιεινών επαγγελμάτων, αυτές τροποποιήθηκαν μεν με τους ν.3863/2010 και 4093/2012, αλλά εξαιρέθηκαν από την εξέλιξη των ορίων ηλικίας συνταξιοδότησης με τον ν.4336/2015.

Αυτό που ζητούν οι ενδιαφερόμενοι είναι ότι όσοι δεν πρόλαβαν να αξιοποιήσουν τα ευνοϊκά μειωμένα όρια ηλικίας συνταξιοδότησης της προηγούμενης ρύθμισης να έχουν τη δυνατότητα να υπαχθούν στις διατάξεις του Κώδικα Βαρέων και Ανθυγιεινών Επαγγελμάτων και να συνταξιοδοτούνται βάσει αυτών νωρίτερα, όπως ισχύει και για τους νέους ασφαλισμένους. Επαναλαμβάνω, όμως, ότι οι νέοι ασφαλισμένοι έχουν καταβάλλει και τις αντίστοιχες εισφορές, ενώ αυτοί όχι.

Μάλιστα, οι ενδιαφερόμενοι ζητούν αυτό να γίνει αναδρομικά, χωρίς να τίθεται για συγκεκριμένο χρονικό όριο με αντίστοιχη αύξηση των εισφορών και αναζήτησή τους προφανώς από τις αντίστοιχες συνεταιριστικές οργανώσεις, αν και εφόσον αυτές εξακολουθούν να υφίστανται. Εκτός από τις πρακτικές δυσκολίες μιας τέτοιας αναδρομικής ρύθμισης -νομίζω ότι πολλές από αυτές τις οργανώσεις για τις οποίες μιλάμε δεν υφίστανται πλέον- δεν είναι δυνατόν να τροποποιείται το συνταξιοδοτικό καθεστώς κάθε φορά που σταματά να εξυπηρετεί μια συγκεκριμένη ομάδα εργαζομένων. Η αλλαγή ή η διαμόρφωση του δικαίου κάθε φορά υπό την πίεση μεμονωμένων ομάδων συμφερόντων οδηγεί τελικά σε υπονόμευση της ίδιας της ασφαλιστικής δικαιοσύνης, αλλά και της ισότιμης μεταχείρισης των εργαζομένων. Προφανώς αυτό δεν μπορεί να γίνει αποδεκτό.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Ποια ασφαλιστική δικαιοσύνη, κύριε Υπουργέ;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, πήρατε την απάντηση. Αυτό είχε να απαντήσει ο κύριος Υφυπουργός. Σας παρακαλώ!

Και τώρα συνεχίζουμε με την τρίτη με αριθμό 706/12-2-2024 επίκαιρη ερώτηση πρώτου κύκλου του Βουλευτή Αιτωλοακαρνανίας της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικόλαου Παπαναστάση προς τον Υπουργό Εθνικής Άμυνας με θέμα: «Η απαξίωση των στρατιωτικών εργοστασίων και η ιδιωτικοποίηση του έργου τους».

Ορίστε, κύριε συνάδελφε, έχετε τον λόγο για δύο λεπτά.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Είναι γνωστό ότι αυτή τη στιγμή βρίσκονται σε φάση υλοποίησης παραγγελίες σε πολεμικές βιομηχανίες του εξωτερικού οπλικών συστημάτων ύψους πολλών δισεκατομμυρίων ευρώ. Θέση, βέβαια, του Κομμουνιστικού Κόμματος Ελλάδας είναι ότι οι εξοπλισμοί αυτοί καλύπτουν σε συντριπτικό βαθμό τους επιθετικούς προσανατολισμούς του ΝΑΤΟ.

Τώρα για τη συντήρηση του υπάρχοντος υλικού των Ενόπλων Δυνάμεων, οχημάτων, οπλικών συστημάτων, οπτικού υλικού, αρμάτων μάχης κ.λπ. υπάρχει μια σειρά από στρατιωτικά εργοστάσια που αναλαμβάνουν αυτή την αποστολή. Αυτές ακριβώς τις κρατικές πολεμικές βιομηχανίες, δηλαδή το προσωπικό, την υλικοτεχνική υποδομή και τις εγκαταστάσεις, η Κυβέρνηση τις αφήνει να μαραζώσουν.

Τα κύρια χαρακτηριστικά που τεκμηριώνουν τη μεθοδευμένη και απόλυτη εγκατάλειψή τους είναι η υποστελέχωση, η υποχρηματοδότηση και η απαξίωση μηχανολογικού εξοπλισμού και εγκαταστάσεων. Αυτή η απαξίωση κυριαρχεί στους εργοστασιακούς χώρους τη στιγμή που οι ανάγκες παροχής υποστήριξης του υπάρχοντος εξοπλισμού των Ενόπλων Δυνάμεων από αυτά τα εργοστάσια είναι τεράστιες, κυρίως λόγω παλαιότητάς του.

Και ενώ δρομολογούνται αυτές οι καταστάσεις, ξαφνικά ως διά μαγείας εμφανίζεται να ασκείται μεγάλη πίεση από μερίδα του επιχειρηματικού κόσμου για αξιοποίηση της πολεμικής βιομηχανίας ως επένδυσης πλέον που εκφράζεται με έντονες πιέσεις για περισσότερη εγχώρια παραγωγή.

Χαρακτηριστικά, τα τρία, τέσσερα τελευταία χρόνια ο κλάδος αυτός παρουσιάζει μια μεγάλη κινητικότητα με αλλαγές και διεργασίες που δεν τις είχαμε δει για σχεδόν πάνω από μία δεκαετία. Οι εκκλήσεις, οι προειδοποιήσεις και οι διαμαρτυρίες των εργαζομένων είναι διαρκείς, αλλά απευθύνονται σε ώτα μη ακουόντων.

Οι παραγγελίες που εκτελούνται σε αυτά τα στρατιωτικά εργοστάσια είναι ελάχιστες και δεν αναλαμβάνονται νέες παραγγελίες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Οι μισθοί και τα δικαιώματα των εργαζομένων κατακρεουργούνται, οι εγκαταστάσεις εγκαταλείπονται. Ο ελληνικός λαός έχει πληρώσει και πληρώνει τεράστια ποσά για εξοπλισμούς που αγοράζει η χώρα από ομίλους ισχυρών καπιταλιστικών χωρών, για να υλοποιήσει τους σχεδιασμούς και τα εξοπλιστικά προγράμματα του ΝΑΤΟ και της Ευρωπαϊκής Ένωσης.

Οι δυνατότητες των υποβαθμιζόμενων κρατικών στρατιωτικών εργοστασίων -μας το τόνισαν ιδιαιτέρως οι εργαζόμενοι αυτών των εργοστασίων που είχαμε συναντήσεις και είναι μονάδες στρατηγικής σημασίας- αποδεικνύουν ότι η χώρα μας έχει τεράστιες παραγωγικές δυνατότητες, οι οποίες στα χέρια του λαού μπορούν να αποδειχθούν πολύτιμο εργαλείο.

Το ερώτημα που σας θέτουμε, κύριε Υπουργέ, είναι τι προτίθεται να κάνει η Κυβέρνηση σχετικά με τις κατευθύνσεις της Ευρωπαϊκής Ένωσης για περιορισμό της πολεμικής βιομηχανίας στη χώρα μας και την πολιτική απαξίωσης των εργοστασίων που συνεχίζει η Κυβέρνηση και, δεύτερον, σχετικά με την υποστελέχωση, υποχρηματοδότηση και συνολική εγκατάλειψη των στρατιωτικών εργοστασίων, όπως και με την ανάθεση συμβάσεων σε ιδιώτες για υλοποίηση έργων που είναι συνολικά στις δυνατότητες των κρατικών στρατιωτικών εργοστασίων.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαναστάση.

Παρακαλώ πολύ, κύριε Υφυπουργέ, έχετε τρία λεπτά για την πρωτολογία σας.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ευχαριστώ πολύ, κύριε Πρόεδρε.

Κύριε συνάδελφε, κάνετε λόγο για απαξίωση και για ιδιωτικοποίηση των στρατιωτικών εργοστασίων, χρησιμοποιώντας κατά τη γνώμη μου και κάποιους υπερβολικούς όρους, όπως υποταγή της αμυντικής μας βιομηχανίας στις επιταγές του ΝΑΤΟ και της Ευρωπαϊκής Ένωσης.

Θα μου επιτρέψετε να σας πω ότι αυτοί οι χαρακτηρισμοί δεν ανταποκρίνονται στην πραγματικότητα και θα σας εξηγήσω γιατί, έστω και σε αυτόν τον περιορισμένο χρόνο. Νομίζω, όμως, ότι θα έχουμε τη δυνατότητα και αύριο που ο κύριος Υπουργός και εγώ θα μπορούμε να ενημερώσουμε την αρμόδια Επιτροπή Εξωτερικών και Άμυνας για ζητήματα αρμοδιότητας, να πούμε και πολλά παραπάνω.

Θα σας είμαι σαφής. Τα στρατιωτικά εργοστάσια ούτε ιδιωτικοποιούνται ούτε βεβαίως υποβιβάζονται. Η ανάθεση εργασιών όπως αυτές τις οποίες περιγράψατε -για παράδειγμα, συντήρηση σε φορείς εκτός των εργοστασίων- υλοποιείται μόνο κατά περίπτωση και κατόπιν πολύ συγκεκριμένων συμβάσεων, με σκοπό πολλές φορές την ταχύτερη διεκπεραίωση κάποιων προγραμμάτων τα οποία, όπως γνωρίζετε πολύ καλά γιατί προέρχεστε από τις τάξεις των Ενόπλων Δυνάμεων, είναι πάρα πολύ απαραίτητα να τελειώσουν στον χρόνο που απαιτείται, ακριβώς για να υπηρετήσουν τους εθνικούς σκοπούς και μόνο στην περίπτωση που κάποιο στρατιωτικό εργοστάσιο αδυνατεί να εκτελέσει τις συγκεκριμένες εργασίες στους χρόνους που προβλέπονται.

Επομένως είναι νομικά επιτρεπτέες αυτές οι εργολαβίες για λόγους μόνο έκτακτης ανάγκης, έτσι ώστε να μη διαρραγεί το συνεχές του αξιόμαχου και της επιχειρησιακής ετοιμότητας των Ενόπλων Δυνάμεων. Και, βεβαίως, αυτή η τεχνική υποστήριξη από ιδιωτικούς φορείς έχει, όπως είπα και προηγουμένως, εξαιρετικό και επικουρικό χαρακτήρα, κατ’ εξαίρεση κοινώς και επικουρικά προς τα δημόσια στρατιωτικά εργοστάσια.

Προκειμένου, μάλιστα, να είναι επιτυχείς αυτές οι διαδικασίες, θα πρέπει οι ιδιωτικοί φορείς που τις αναλαμβάνουν να το κάνουν με βάση συγκεκριμένες προδιαγραφές των Ενόπλων Δυνάμεων στις οποίες, βεβαίως, αναφερθήκατε και στην ερώτησή σας. Βεβαίως, αυτό δεν είναι τίποτα άλλο από τυποποιημένες διαδικασίες, τυποποιημένους όρους συγκεκριμένα, που εξασφαλίζουν φερεγγυότητα αλλά και αξιοπιστία στο έργο της τεχνικής υποστήριξης που καλούνται αυτοί οι φορείς να αναλάβουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Κύριε συνάδελφε, αυτό σημαίνει ότι ιδιωτικοποιούμε το έργο των στρατιωτικών εργοστασίων; Προφανώς και όχι. Να είστε βέβαιος ότι η επαύξηση των δυνατοτήτων των στρατιωτικών εργοστασίων αποτελεί πάγιο μέλημα του Υπουργείου Εθνικής Άμυνας, κάτι το οποίο θα σας το επιβεβαιώσουμε και αύριο στην πιο εκτενή ενημέρωση που θα γίνει στα μέλη της Επιτροπής Εξωτερικών και Άμυνας.

Και το κάνουμε αυτό, κύριε συνάδελφε, διότι πιστεύουμε ότι τα στρατιωτικά εργοστάσια αποτελούν μέρος του πολλαπλασιαστή ισχύος των Ενόπλων Δυνάμεων της πατρίδας μας. Βεβαίως, προς αυτή την κατεύθυνση ήδη αναλαμβάνονται πολύ συγκεκριμένες δράσεις για την αναβάθμιση του εξοπλισμού αυτών, αλλά βεβαίως και του ανθρώπινου δυναμικού και των υποδομών, αλλά κυρίως για την αναπλήρωση όλων αυτών τα οποία δυστυχώς τα προηγούμενα χρόνια και λόγω της οικονομικής κατάστασης το ελληνικό κράτος δεν κατάφερε να κάνει.

Συνεχίζουμε με πιστοποίηση της λειτουργίας των στρατιωτικών εργοστασίων μέσω διεθνών προτύπων ISO, έτσι ώστε να καλύπτουν συγκεκριμένες μορφές και όρους ασφαλείας και για τους εργαζόμενους, αλλά και για αυτά τα οποία παράγουν, με τη σύναψη μνημονίων συνεργασίας με φορείς της ακαδημαϊκής κοινότητας, αλλά και της ερευνητικής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Ολοκληρώνω, κύριε Πρόεδρε.

Σε ετήσια βάση, βεβαίως, υπάρχουν πλέον σημαντικές πιστώσεις για κάλυψη των λειτουργικών αναγκών των εργοστασίων αυτών, όπως επίσης και ετήσιο πρόγραμμα εκπαίδευσης των στελεχών σε σχολές και κέντρα εκπαίδευσης τόσο του εσωτερικού, όσο και του εξωτερικού, στο οποίο μάλιστα περιλαμβάνεται και πρόγραμμα εκπαίδευσης εξειδίκευσης της συντήρησης τεχνικού υλικού.

Τα υπόλοιπα στη δευτερολογία μου, για να μην καταχρώμαι και τον χρόνο σας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Στηρίζουν το ΑΕΠ και την τεχνογνωσία επιπλέον, κύριε Υπουργέ. Είναι σημαντικά αυτά που είπατε.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Βεβαίως, βεβαίως.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ πολύ, κύριε συνάδελφε, έχετε τον λόγο για τρία λεπτά.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Κύριε Υπουργέ, είναι πολύ μεγάλη η συζήτηση και η τεκμηρίωση -εμείς το κάνουμε καθημερινά- της θέσης μας ότι οι εξοπλισμοί αυτοί εξυπηρετούν τα επιχειρησιακά σχέδια του ΝΑΤΟ και πολύ χαρακτηριστικό παράδειγμα είναι η φρεγάτα «ΥΔΡΑ» που αποπλέει αυτές τις μέρες για να πάει σε ξένες θάλασσες να υποστηρίξει ξένα συμφέροντα των εφοπλιστών που σε καμμία περίπτωση δεν ταυτίζονται με τα συμφέροντα του ελληνικού λαού και φυσικά κάτω από την ομπρέλα της Ευρωπαϊκής Ένωσης που είναι γνωστό ότι οι αποφάσεις της έχουν τσακίσει τον λαό μας.

Ας έρθουμε στα εργοστάσια. Κι εσείς το επικαλεστήκατε, αλλά και η Κυβέρνηση. Έχει πάρει ήδη θέση το Υπουργείο Άμυνας και επικαλείται το επιχείρημα ότι η ανάθεση των εργασιών σε ιδιώτες υλοποιείται -το είπατε κι εσείς- με σκοπό την ταχύτερη διεκπεραίωση εργασιών, την αύξηση των διαθεσιμοτήτων και της επιχειρησιακής ετοιμότητας των μονάδων και η καταφυγή στους ιδιώτες γίνεται μόνο όταν κάποιο στρατιωτικό εργοστάσιο αδυνατεί να προβεί στη συντήρηση κάποιων οχημάτων.

Έρχονται, όμως, οι ίδιοι οι εργαζόμενοι, με τους οποίους προανέφερα ότι συναντηθήκαμε -και όχι από ένα εργοστάσιο, αλλά από πολλά εργοστάσια- και λένε και τεκμηριώνουν με στοιχεία ότι για τις καθυστερήσεις σε επισκευές δεν φταίνε τα εργοστάσια. Αυτές οφείλονται στις περικοπές στις πιστώσεις που έχουν επιβληθεί από εσάς, από την ίδια την Κυβέρνηση τα τελευταία χρόνια για αγορά ανταλλακτικών που δεν χορηγεί η υπηρεσία και χρειάζονται στα στρατιωτικά εργοστάσια.

Επίσης, το Υπουργείο σας δηλώνει ότι αναθέτει εργασίες στον ιδιώτη λόγω αυξημένου φόρτου εργασίας στα στρατιωτικά εργοστάσια. Οι εργαζόμενοι πάλι -γελούσαν μάλιστα όταν το τεκμηρίωναν αυτό το πράγμα- με ατράνταχτα στοιχεία αποδεικνύουν ότι οι ρυθμοί εργασίας πέφτουν κατακόρυφα. Συμφωνούν δηλαδή. Γιατί όμως; Εσείς έχετε επιφέρει δραματική μείωση των πιστώσεων για αγορά ανταλλακτικών. Άρα δεν δουλεύουν. Και τους κατηγορείτε γι’ αυτό. Οι ίδιοι οι τεχνίτες λένε ότι σε κάποια τμήματα δεν ακούγεται ούτε μία σφυριά. Κι εσείς μιλάτε για αυξημένο φόρτο εργασίας;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Το Υπουργείο σας λέει επίσης και κάτι άλλο, ότι δηλαδή καταφεύγει στη λύση του ιδιώτη μόνο όταν κάποιο στρατιωτικό εργοστάσιο αδυνατεί να προβεί στη συντήρηση οχημάτων. Τι κρύβετε όμως; Κρύβετε ότι τα έργα που δίνονται στους ιδιώτες τώρα, αλλά και αυτά που θα τους δοθούν σε λίγο καιρό, υλοποιούνται με επιτυχία εδώ και δεκαετίες από τους εργαζόμενους στα στρατιωτικά εργοστάσια. Τα στελέχη των Ενόπλων Δυνάμεων που και εγώ προέρχομαι από αυτά, το γνωρίζουν πάρα πολύ καλά αυτό.

Είναι φανερό, λοιπόν, ότι η επίκληση δικαιολογιών για το σταδιακό κλείσιμο των στρατιωτικών εργοστασίων δεν πείθει ούτε τους εργαζόμενους ούτε τα στελέχη των Ενόπλων Δυνάμεων ούτε τον ελληνικό λαό. Όλα όσα επικαλείστε αποσκοπούν στο να δημιουργήσουν τις προϋποθέσεις για να μπει ο ιδιώτης από την πίσω πόρτα με τεράστια κερδοφορία. Το έργο που δίνετε στους ιδιώτες το δίνετε με τιμές έξι και επτά φορές πιο ακριβό απ’ όσο κοστίζει το να το κάνει το στρατιωτικό εργοστάσιο.

Κλείνοντας, θα ήθελα να τονίσω ότι για τη σημερινή κατάντια των στρατιωτικών εργοστασίων δεν φταίει μόνο η παρούσα Κυβέρνηση. Είναι απολύτως συνυπεύθυνο το σύνολο των αστικών πολιτικών δυνάμεων που κυβέρνησαν τη χώρα. Στην πραγματικότητα, όλοι τους ενώ συμφωνούν στις κατευθύνσεις, αλληλοκατηγορούνται για την έλλειψη σχεδιασμού, για προχειρότητες, για διασπάθιση δημόσιου χρήματος.

Ήδη ο ΣΥΡΙΖΑ στο πλαίσιο συνάντησης με τον Σύνδεσμο Ελλήνων Κατασκευαστών Αμυντικού Υλικού ΣΕΚΠΥ -και τελειώνω, κύριε Πρόεδρε, καταχρώμαι λίγο τον χρόνο αλλά είναι και μεγάλο το θέμα- δεσμεύτηκε για ίδρυση Υφυπουργείου Αμυντικής Βιομηχανίας. Από την άλλη, το ΠΑΣΟΚ θέλει μια άμυνα που θα αποτελέσει μοχλό ανάπτυξης και όχι τροχοπέδη της εθνικής οικονομίας επενδύοντας σε τεχνολογίες αιχμής μέσω της εγχώριας αμυντικής βιομηχανίας κ.λπ.. Με άλλα λόγια, ιδιωτικοποίηση κι αυτός!

Εδώ, βέβαια, να ξεκαθαρίσουμε ότι δεν φτάνει η κρατική ιδιοκτησία στις πολεμικές βιομηχανίες για να λειτουργούν με όρους ευνοϊκότερους για τα εργατικά λαϊκά στρώματα. Ο φιλολαϊκός ή ο αντιδραστικός χαρακτήρας της πολεμικής βιομηχανίας συνδέεται με τον ρόλο και την αποστολή του κράτους μέσα στο οποίο βρίσκεται. Και είναι γνωστός ο ρόλος και η αποστολή και του κράτους και των λυκοσυμμαχιών στις οποίες συμμετέχει αυτό.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαναστάση.

Παρακαλώ πολύ, κύριε Υφυπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κύριε συνάδελφε, έχουμε μία ριζικά διαφορετική άποψη όσον αφορά τη συνεισφορά του ιδιωτικού τομέα στην παροχή δημόσιων υπηρεσιών και προφανώς η δική σας άποψη περί καμμίας συμμετοχής του ιδιωτικού τομέα όσον αφορά το συγκεκριμένο είναι μεν σεβαστή, αλλά δεν σημαίνει κατά τη γνώμη μου ότι είναι και η πιο αποτελεσματική. Και εξηγούμαι. Δεν βρίσκομαι εδώ πέρα προφανώς για να σας πω ότι τα στρατιωτικά εργοστάσια έχουν σήμερα απεριόριστες παραγωγικές δυνατότητες ή ότι είναι στην καλύτερη τους κατάσταση.

Προφανώς -το είπα και στην πρωτολογία μου- πρέπει να κάνουμε μια τεράστια προσπάθεια να ανατάξουμε και τα εργοστάσια -και ήδη το κάνουμε- και σε ανθρώπινο δυναμικό και σε πόρους και σε μονάδες παραγωγής, έτσι ώστε να έχουν αυτές τις δυνατότητες.

Παρ’ όλα αυτά όμως πρέπει τα εργοστάσια αυτά, με βάση και τις εργασίες που πρέπει να γίνουν, να αναβαθμιστούν και τεχνολογικά. Μάλιστα ο κύριος Υπουργός, ο κ. Δένδιας, έχει πει ότι έχουμε ένα συγκεκριμένο πλάνο και θα το εξηγήσουμε και λεπτομερώς, για το πώς θεωρούμε ότι τα στρατιωτικά εργοστάσια μπορούν πραγματικά να ξαναπάρουν μπρος και να συνεισφέρουν και στην ελληνική οικονομία, αλλά κυρίως στην υποστήριξη των Ενόπλων Δυνάμεων.

Και επειδή κατηγορείτε ως κόμμα, πολιτικά, το ζήτημα της Ευρωπαϊκής Ένωσης, να πω ότι ξέρετε πολύ καλά ότι από εκεί η χώρα μας συμμετέχει σε πάρα πολλά ερευνητικά προγράμματα τα οποία μπορούν και εξασφαλίζουν κοινοτικούς πόρους οι οποίοι είναι χρήσιμοι και για την καινοτομία και για την έρευνα, ώστε στην ουσία να μπορούμε με αυτό τον τρόπο να ενισχύουμε και τα κρατικά στρατιωτικά εργοστάσια μέσω της έρευνας που παράγεται.

Και βεβαίως αντιλαμβάνεστε ότι δεν είναι μόνο οι χρηματοδοτικοί πόροι σημαντικοί, αλλά όλη αυτή η συνεργασία που γίνεται με τεχνολογικά ανεπτυγμένες χώρες της Ευρωπαϊκής Ένωσης έχει και ένα αποτύπωμα αρκετά θετικό και για τη δική μας εγχώρια αμυντική βιομηχανία. Θα σας πω μόνο ότι η συμμετοχή της Ελλάδας σε διάφορα ευρωπαϊκά προγράμματα στον αμυντικό τομέα μέσω του Ευρωπαϊκού Ταμείου Άμυνας, του EDF, βρίσκει τη χώρα μας σε μία από τις πέντε υψηλότερες θέσεις όσον αφορά και τον αριθμό των προγραμμάτων, αλλά κυρίως την ποιοτική διάσταση, δηλαδή η χώρα μας πολλές φορές είναι και ο ηγέτης σε αυτά τα ερευνητικά προγράμματα μαζί με άλλες χώρες της Ευρωπαϊκής Ένωσης. Άρα το να δαιμονοποιούμε πολιτικά συνολικά και συλλήβδην την Ευρωπαϊκή Ένωση θεωρώ ότι αν στο τέλος κάνουμε και μία ανάλυση δεν είναι και απόλυτα ορθό.

Η συμμετοχή μας σε διεθνείς οργανισμούς αποτελεί και μια αξιόπιστη και υπολογίσιμη βάση για τον εκσυγχρονισμό της αμυντικής βιομηχανίας μας και επ’ ουδενί βεβαίως δεν σημαίνει, όπως είπατε και στην πρωτολογία σας, υποταγή στις επιταγές της Ευρωπαϊκής Ένωσης.

Επίσης εγχώριοι κρατικοί φορείς, επιχειρήσεις και ιδιωτικές εταιρείες δύνανται να εμπλακούν στην άμυνα και στην παραγωγή προϊόντων και υπηρεσιών υψηλής τεχνολογίας είτε ως υπεργολάβοι μεγάλων ξένων αμυντικών εταιρειών που παρέχουν στις ελληνικές Ένοπλες Δυνάμεις τις κύριες οπλικές τους πλατφόρμες. Πολλές φορές στο παρελθόν έχει συμβεί αυτό και επιδιώκουμε σε όποιους εξοπλισμούς έρχονται πλέον στη χώρα σε ένα πολύ μεγάλο ποσοστό να εμπλέκεται και η εγχώρια αμυντική βιομηχανία. Και βεβαίως αυτή τη δυναμική θέλουμε να την αναπτύξουμε και θεωρώ ότι με βάση και το πλάνο το οποίο θα σας αναλυθεί, μεταξύ άλλων, πιστεύω και αύριο, θα συμφωνήσουμε ότι τουλάχιστον αυτό το οποίο είχαμε δει όλα τα προηγούμενα χρόνια, πράγματι να μαραζώνει η εγχώρια αμυντική βιομηχανία, κρατική και ιδιωτική, θα πάψει να υπάρχει και θα υπάρξει μία ανάταξη.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Προχωρούμε στη συζήτηση της τέταρτης με αριθμό 713/12-2-2024 επίκαιρης ερώτησης δεύτερου κύκλου του Βουλευτή Επικρατείας της Κοινοβουλευτικής Ομάδας «Πλεύση Ελευθερίας» κ. Αλέξανδρου Καζαμία προς τον Υπουργό Εθνικής Άμυνας, με θέμα: «Η εμπλοκή της Ελλάδας στις επιθέσεις των ανταρτών Χούθι στην Ερυθρά Θάλασσα».

Κύριε συνάδελφε, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υφυπουργέ, στις 31 Ιανουαρίου μετά το άτυπο Συμβούλιο Υπουργών Εθνικής Άμυνας της Ευρωπαϊκής Ένωσης στις Βρυξέλλες ανακοινώσατε ότι η Ελλάδα προσφέρει το Στρατηγείο της Λάρισας για τον συντονισμό της επιχείρησης «Ασπίδες», με σκοπό την προστασία της ναυσιπλοΐας στα στενά του Μπαμπ ελ Μαντέπ και γύρω από αυτά, στην περιοχή της Υεμένης δηλαδή. Έκτοτε ελήφθησαν οι σχετικές αποφάσεις και σήμερα το πρωί υπήρξε και η επιβεβαίωση της συμμετοχής της χώρας μας με συντονιστικό ρόλο σε μία πολυεθνική δύναμη της Ευρωπαϊκής Ένωσης και η πρόεδρος της Ευρωπαϊκής Επιτροπής έκανε επίσης σχετικές δηλώσεις.

Όπως γνωρίζετε, κύριε Υφυπουργέ, στην Ερυθρά και στον κόλπο του Άντεν ήδη εκτυλίσσεται από τα μέσα του περασμένου Δεκεμβρίου μία πολυεθνική στρατιωτική επιχείρηση προστασίας της ναυσιπλοΐας υπό την αιγίδα των Ηνωμένων Πολιτειών με την επωνυμία «Prosperity Guardian». Δύο μήνες μετά, η επιχείρηση αυτή αντιμετωπίζει πολύ σοβαρές δυσκολίες, αφού η ναυσιπλοΐα στα στενά του Μπαμπ Ελ Μαντέμπ ακόμη παρεμποδίζεται και μάλιστα περισσότερο από ό,τι προτού αρχίσουν οι επιχειρήσεις, ενώ ο κίνδυνος επέκτασης της σύρραξης στη Γάζα -διότι όλα αυτά συνδέονται με το Παλαιστινιακό- και σε όλη την περιοχή της Μέσης Ανατολής, επισημαίνεται διαρκώς από πολλούς παρατηρητές.

Οι αντάρτες Χούθι, που πολεμούν δέκα χρόνια στον εμφύλιο πόλεμο της Υεμένης και φαίνεται να λαμβάνουν βοήθεια από το Ιράν, δεν έχουν καμφθεί, παρά την εκτεταμένη εμπλοκή της Σαουδικής Αραβίας στον πόλεμο αυτό. Η έγκριτη βρετανική εφημερίδα «FINANCIAL TIMES» στις 14 Ιανουαρίου τόνισε ότι «πολλοί αμφιβάλλουν αν οι σκληραγωγημένοι από τις μάχες ισλαμιστές θα εκφοβιστούν από τη δράση των ΗΠΑ και της Βρετανίας στην Ερυθρά».

Και σας ερωτώ, κύριε Υπουργέ, τα εξής:

Τη στιγμή που σοβαροί αναλυτές στις ΗΠΑ και στη Βρετανία υπογραμμίζουν τις μεγάλες επιχειρησιακές δυσκολίες της αναχαίτισης των επιθέσεων των ανταρτών Χούθι κατά της εμπορικής ναυσιπλοΐας στην Ερυθρά, μπορείτε να διαβεβαιώσετε εσείς τώρα την Εθνική Αντιπροσωπεία ότι η επιχείρηση «Ασπίδες» δεν θα είναι μία μακροχρόνια και αδιέξοδη στρατιωτική περιπέτεια για τη χώρα μας;

Δεύτερον, δεν σας απασχολεί ότι με την εμπλοκή της χώρας μας στον εμφύλιο πόλεμο της Υεμένης, που μαίνεται εδώ και δέκα χρόνια και λαμβάνει χώρα τρεισήμισι χιλιάδες χιλιόμετρα μακριά, η Ελλάδα συμβάλλει σε αυτό που οι πάντες απεύχονται, δηλαδή στην εξάπλωση του πολύνεκρου πολέμου στη Γάζα σε άλλες εστίες στη Μέση Ανατολή, με κίνδυνο τη γενίκευση της σύρραξης σε όλη την περιοχή;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Κύριε Υφυπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ευχαριστώ πολύ, κύριε Πρόεδρε.

Κύριε συνάδελφε, να ευχαριστήσω και εσάς για την ερώτησή σας γιατί είναι μια καλή ευκαιρία να ξεκαθαριστούν πράγματι στην Εθνική Αντιπροσωπεία μία σειρά από παραμέτρους για τη συγκεκριμένη επιχείρηση γιατί πολλές φορές ακούμε και διαβάζουμε διάφορα πράγματα και άλλοτε δεν ανταποκρίνονται στην πραγματικότητα, άλλοτε ενδεχομένως είναι και λίγο υπερβολικά.

Κατ’ αρχάς να ξεκαθαρίσουμε ότι η συγκεκριμένη πολυεθνική επιχείρηση «Ασπίδες» είναι μια επιχείρηση αμυντικού χαρακτήρα, την οποία εκκινεί η Ευρωπαϊκή Ένωση, μέλος της οποίας βεβαίως είναι και η χώρα μας και ο μοναδικός λόγος για τον οποίο γίνεται αυτή η επιχείρηση είναι για να διατηρηθεί η ελευθερία της ναυσιπλοΐας στην ευρύτερη περιοχή της Ερυθράς Θάλασσας.

Πάμε στο επόμενο ερώτημα. Εξυπηρετεί ελληνικά εθνικά συμφέροντα; Νομίζω ότι αυτό είναι η κρίσιμη ερώτηση που πρέπει να απαντήσουμε. Η απάντηση είναι ξεκάθαρα «ναι» και θα σας πω συγκεκριμένα δύο λόγους:

Ξέρετε πολύ καλά ότι μέσα από αυτή τη θαλάσσια δίοδο εξυπηρετείται περίπου το 12% του παγκόσμιου εμπορίου αξίας περίπου 1 τρισεκατομμυρίου ευρώ ετησίως. Συνεπώς αντιλαμβάνεστε ότι αν υπάρχει διατάραξη αυτής της εμπορικής οδού διά της θαλάσσης οι άμεσες επιπτώσεις θα είναι, πρώτον, ανατιμήσεις στα προϊόντα και, δεύτερον, διατάραξη της εφοδιαστικής αλυσίδας. Ξέρουμε πολύ καλά ότι όταν υπάρχουν τέτοιου είδους πληθωριστικές πιέσεις οι πρώτοι οι οποίοι υφίστανται αυτές τις επιπτώσεις είναι κυρίως τα ασθενέστερα στρώματα. Άρα δεν νομίζω ότι κανείς θα διαφωνήσει ότι πρέπει αυτή η δίοδος του παγκόσμιου εμπορίου να παραμείνει ανοιχτή και αν μπορεί και η χώρα μας να συνεισφέρει σε αυτό προφανώς πρέπει να κάνει τις απαραίτητες ενέργειες.

Δεύτερος λόγος σχεδόν και αυτός αυταπόδεικτος: Ξέρετε πολύ καλά ότι η χώρα μας διαθέτει τον μεγαλύτερο στόλο παγκοσμίως, ο ελληνόκτητος στόλος παγκοσμίως είναι ο μεγαλύτερος. Άρα προφανώς υπάρχουν και εθνικά ελληνικά συμφέροντα να προστατευθούν τα πλοία τα οποία χρησιμοποιούν αυτή τη δίοδο από ελληνικές ένοπλες δυνάμεις. Συνεπώς και η ελευθερία της ναυσιπλοΐας, αλλά και η προστασία του διεθνούς εμπορίου, αλλά κυρίως και η ασφάλεια των πληρωμάτων σε αυτά τα πλοία συνιστούν προτεραιότητα για τα εθνικά μας συμφέροντα.

Νομίζω ότι όλοι αυτοί οι λόγοι εξηγούν και απαντούν σε έναν πολύ μεγάλο βαθμό και στο δικό σας ερώτημα για ποιον λόγο πρέπει και η χώρα μας να έχει έναν κεντρικό ρόλο στην επιχείρηση αμυντικού χαρακτήρα, όπως είπα προηγουμένως, η οποία λαμβάνει χώρα στο πλαίσιο της Ευρωπαϊκής Ένωσης. Και βεβαίως το να θεωρεί κανείς ότι τα διεθνή ύδατα είναι ιδιοκτησία μόνο μιας φυλής η οποία και αυτή όπως επιθυμεί θα προβάλει την ισχύ της, είναι προφανώς λανθασμένος και επικίνδυνος γενικότερα και για το Διεθνές Δίκαιο.

Θα επανέλθω στη δευτερολογία μου, κύριε Καζαμία, με παραπάνω λεπτομέρειες, για να απαντήσω και για το χρονικό της επιχείρησης αλλά βεβαίως και σε άλλες λεπτομέρειες που ενδεχομένως να θέσετε και στη δευτερολογία σας.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε Καζαμία, έχετε τον λόγο για τη δευτερολογία σας για τρία λεπτά.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Αν εξυπηρετεί ή δεν εξυπηρετεί τα εθνικά συμφέροντα αυτή η επιχείρηση δεν είναι ζήτημα φαντασίας και προθέσεων, είναι ζήτημα αποτελέσματος, κύριε Υφυπουργέ. Σας είπα στην ερώτησή μου -και αποφύγατε εντελώς να απαντήσετε- ότι εδώ και δύο μήνες οι Ηνωμένες Πολιτείες ηγούνται πολυεθνικής δύναμης εκεί και όχι μόνο δεν έχουν διευκολύνει τη διέλευση των εμπορικών πλοίων, αλλά έχουν μειωθεί από την ώρα που ενεπλάκησαν. Και ξέρετε γιατί μειώθηκαν; Μειώθηκαν, διότι έχουν οξυνθεί οι επιθέσεις των ανταρτών Χούθι απέναντι στα εμπορικά πλοία που περνούν από το Μπαμπ ελ Μαντέμπ, επειδή θεωρούν ότι η παρουσία των Ηνωμένων Πολιτειών σημαίνει κλιμάκωση.

Και τώρα εσείς πάτε με περαιτέρω κλιμάκωση να πετύχετε κάτι που είναι στα όνειρά σας και το οποίο η πολυεθνική δύναμη υπό την ηγεσία των Ηνωμένων Πολιτειών δεν μπόρεσε να πετύχει. Με πόσα πολεμικά πλοία πάτε εκεί; Όλοι οι αναλυτές λένε ότι χρειάζεται μια τεράστια στρατιωτική παρουσία στην περιοχή για να μπορέσει να έχει αποτέλεσμα.

Μέχρι και τις 15 Ιανουαρίου περνούσαν από τα στενά περί τα πεντακόσια φορτηγά πλοία άνω των δέκα χιλιάδων τόνων. Από τις 15 Ιανουαρίου ο αριθμός τους έχει κατέβει κάτω από το μισό, στα διακόσια φορτηγά πλοία άνω των δέκα χιλιάδων τόνων. Δεν σας λέει τίποτα αυτό; Δεν σας κάνει να σκέφτεστε ότι εκεί που απέτυχαν οι Ηνωμένες Πολιτείες, αν πάτε εσείς και κλιμακώσετε κι άλλο, θα τα κάνετε χειρότερα;

Έχετε διαβάσει καθόλου τις αναφορές που δίνουν οι ναύαρχοι των Ηνωμένων Πολιτειών όταν λένε ότι δεν έχουμε καθόλου κατασκοπευτικά στοιχεία για τους Χούθι, γιατί είναι μια περιοχή την οποία δεν γνωρίζουμε; Δεν τα έχετε δει αυτά; Δεν έχετε δει τις αναφορές τους, που λένε ότι δεν βλέπουμε τον εχθρό, ότι αντιμετωπίζουμε έναν αόρατο εχθρό, ο οποίος βομβαρδίζει τα πολεμικά πλοία των Ηνωμένων Πολιτειών και την επιχείρηση «Prosperity Guardian» με drones;

Έχετε σκεφτεί σε τι ρίσκο θα βάλετε τα νέα παιδιά της πατρίδας μας που θα πάνε εκεί να πολεμήσουν, τρεισήμισι χιλιάδες χιλιόμετρα μακριά; Και τι αποτελέσματα πιστεύετε ότι θα έχει η επιχείρηση αυτή; Εγγυάσθε; Και σας ξαναρωτώ, άσχετα από το τι θα θέλατε να κάνετε για τα εθνικά συμφέροντα, εσείς μπορείτε να σηκωθείτε αυτή τη στιγμή και να εγγυηθείτε στην Εθνική Αντιπροσωπεία ότι αυτή η επιχείρηση θα πετύχει; Γιατί είμαστε εδώ. Κι αν δεν πετύχει, θα σας ξαναρωτήσω. Και έχω πολύ σοβαρές αμφιβολίες για την επιτυχία της.

Οπότε όταν μιλάτε για το εθνικό συμφέρον, να προσέχετε ότι πρέπει να μιλάτε ρεαλιστικά και όχι ουτοπικά, όπως θέλετε. Στην πραγματικότητα αυτό που κάνετε είναι ότι έχετε κάνει λάθος επιλογές στο Μεσανατολικό από την πρώτη στιγμή του ξεσπάσματος των εχθροπραξιών στις 7 Οκτωβρίου, και κάνατε στροφή εκατόν ογδόντα μοιρών στην εξωτερική πολιτική απέναντι στο Παλαιστινιακό. Και επειδή κάνατε αυτά τα σφάλματα, τώρα στέλνετε τα παιδιά μας σε μια πολεμική περιπέτεια, η οποία είναι αδιέξοδη, και ελπίζω να μην κλάψουμε ζωές νέων παιδιών. Ξέρετε, Μπαμπ ελ Μαντέμπ σημαίνει «η πύλη των δακρύων». Ελπίζω να μην χύσουμε δάκρυα γι’ αυτά τα παιδιά.

Γι’ αυτό θα ήθελα την απάντησή σας συγκεκριμένα: Έχετε μελετήσει σωστά τις πιθανότητες επιτυχίας της επιχείρησης ή όχι, και αν όχι γιατί εμπλέκεστε σε αυτή την αδιέξοδη περιπέτεια;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Παρακαλώ πολύ, κύριε Υφυπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κύριε συνάδελφε, λέτε για το εθνικό συμφέρον και αν είναι ουτοπικό ή ρεαλιστικό. Εγώ σας ανέφερα δύο πολύ συγκεκριμένους λόγους που δικαιολογούν το εθνικό συμφέρον και νομίζω ότι είναι σχεδόν κι οι δύο αυταπόδεικτοι. Αμφισβητείτε ότι έχουμε τον μεγαλύτερο ελληνόκτητο στόλο παγκοσμίως; Προφανώς και όχι. Νομίζω ότι τα στοιχεία παγκοσμίως είναι καταγεγραμμένα.

Αμφισβητείτε ότι αν αυτή η πολύ σημαντική για το παγκόσμιο εμπόριο δίοδος κλείσει, θα οδηγηθούμε και σε ανατιμήσεις προϊόντων αλλά και στη διαταραχή της εφοδιαστικής αλυσίδας;

**ΑΛΕΞΑΝΔΡΟΣ ΚΑΖΑΜΙΑΣ:** Αμφισβητώ την επιτυχία!

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ποιος θα το διασφαλίσει αυτό, κύριε συνάδελφε;

**ΑΛΕΞΑΝΔΡΟΣ ΚΑΖΑΜΙΑΣ:** Η διπλωματία.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Έχετε ένα επιχείρημα εδώ πέρα και μας λέτε «Δεν τα κατάφεραν οι Ηνωμένες Πολιτείες, πώς θα τα καταφέρετε εσείς;».

Κατ’ αρχάς είναι πολύ λίγο το χρονικό διάστημα για να τεθεί αν κάτι έχει αποτέλεσμα ή όχι και δεύτερον, ποιο είναι το επόμενο βήμα, αν ακολουθήσουμε τον λογικό σας συλλογισμό; Άρα αφού δεν τα κατάφεραν οι Ηνωμένες Πολιτείες, ας αφήσουμε τα πράγματα στην τύχη τους και ας κλείσει επ’ αόριστον, να μην γίνει κάποια προσπάθεια από πλευράς μιας συμμαχικής επιχείρησης.

Επαναλαμβάνω ότι αυτή η συμμαχική επιχείρηση, σε αντίθεση ενδεχομένως με αυτό στο οποίο προΐστανται οι Ηνωμένες Πολιτείες, έχει καθαρά αμυντικό χαρακτήρα. Οι «Ασπίδες» -διαβάστε τα επίσημα κείμενα της Ευρωπαϊκής Ένωσης για να μην λέμε ανακρίβειες στην Εθνική Αντιπροσωπεία- έχουν καθαρά αμυντικό χαρακτήρα. Και νομίζω ότι είναι μια πολύ μεγάλη και στρατιωτική αλλά και αμυντική επιτυχία της χώρας μας το γεγονός ότι αναγνωρίζεται ο ρόλος της στην ευρύτερη περιοχή της νοτιοανατολικής Μεσογείου, γιατί εμείς κάνουμε μια θεώρηση πολύ πιο μεγάλη από τα τυπικά ελληνικά σύνορα, ότι μπορούμε να έχουμε έναν ρόλο και μπορούμε να τον υποστηρίξουμε, γιατί τα συμφέροντα της χώρας δεν είναι στα στενά ούτε βαλκανικά ούτε εγχώρια σύνορα. Και με αυτό τον τρόπο που έχουμε στην ουσία και το συμμαχικό στρατηγείο πλέον στη Λάρισα αναδεικνύεται και ο ρόλος μας σε επίπεδο, όχι μόνο Ευρωπαϊκής Ένωσης, αλλά συνολικά στην περιοχή της νοτιοανατολικής Μεσογείου.

Συνεπώς, προφανώς έχουμε μια διαφορετική θεώρηση για τα ζητήματα της συμμετοχής της χώρας σε αυτή την επιχείρηση, όπως και γενικότερα στο πώς εξυπηρετούνται τα εθνικά συμφέροντα.

Αλλά θα σας πω και άλλη μια παράμετρο: Μέσα από τη συμμετοχή σε τέτοιου είδους επιχειρήσεις νομίζω κανείς δεν θα διαφωνήσει ότι προφανώς αναβαθμίζονται και οι δυνατότητες των Ενόπλων Δυνάμεων, διότι υπάρχουν αυτές οι συνέργειες, μαζί με ναυτικά άλλων χωρών, προηγμένων χωρών. Και βεβαίως όλη αυτή η συμπερίληψη και συμμετοχή των Ελλήνων στελεχών σε αυτές τις επιχειρήσεις σίγουρα βοηθάει και στη λειτουργία ενός ενιαίου ευρωπαϊκού τρόπου αντιμετώπισης κάποιων πραγμάτων.

Διότι νομίζω ότι αν πρέπει να ανοίξει κάποια στιγμή μια πολύ μεγάλη συζήτηση και στη χώρα μας είναι κατά πόσο η Ευρωπαϊκή Ένωση κάποια στιγμή πρέπει να έχει και μια αμυντική αυτονομία και να μην στηρίζεται μόνο στην όποια συνεισφορά των Ηνωμένων Πολιτειών. Άρα ναι, τέτοιου είδους συμμαχίες βοηθούν και προς αυτή την κατεύθυνση, δηλαδή και προς μια ενιαία ευρωπαϊκή πολιτική στο κομμάτι της άμυνας.

Να σας πω επίσης, γιατί δεν θέλω να το αφήσω και αυτό αναπάντητο, ότι πρώτον, η επιχείρηση θα ξεκινήσει προφανώς άμεσα και δεύτερον, θα έχει χρονική διάρκεια ενός έτους. Δεν είναι ούτε επ’ αόριστον, όπως είπατε στην πρωτολογία σας, και σε καμμία περίπτωση δεν είναι μια αδιέξοδη και μακροχρόνια στρατηγική περιπέτεια, όπως περιγράφετε επίσης στην ερώτησή σας. Είναι μια μεθοδική, μια a priori χρονικά περιορισμένη επιχείρηση της Ευρωπαϊκής Ένωσης -θα το ξαναπώ- αμυντικού χαρακτήρα, η οποία ναι, θεωρώ και θεωρούμε ότι εξυπηρετεί τα εθνικά μας συμφέροντα, όπως επίσης μέσα από αυτόν τον τρόπο στην ουσία μπορούμε να εκπληρώνουμε και τα δικαιώματα και τις υποχρεώσεις μας ως κράτους μέλους της Ευρωπαϊκής Ένωσης και του ΝΑΤΟ.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα ολοκληρώσουμε τη συζήτηση με τις ερωτήσεις που δεν θα συζητηθούν λόγω κωλύματος των Βουλευτών:

Πρώτον, η τέταρτη με αριθμό 693/7-2-2024 επίκαιρη ερώτηση πρώτου κύκλου του Βουλευτή Έβρου της Κοινοβουλευτικής Ομάδας «Ελληνική Λύση» κ. Παράσχου Παπαδάκη προς τον Υπουργό Εθνικής Άμυνας, με θέμα: «Απόκτηση εμπραγμάτων δικαιωμάτων στη Θράκη από Τούρκους».

Δεύτερον, η τρίτη με αριθμό 707/12-2-2024 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Υγείας με θέμα: «Για την ασφαλή και απρόσκοπτη λειτουργία του Γενικού Νοσοκομείου Χανίων, του Κέντρου Ψυχικής Υγείας και του ΕΚΑΒ της Περιφερειακής Ενότητας Χανίων».

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 19.03΄ λύεται η συνεδρίαση για αύριο, ημέρα Τρίτη 20 Φεβρουαρίου 2024 και ώρα 15.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**